
INTRODUCERE 


Când Mântuitorul Iisus Hristos a venit 
în lume, a făcut-o pentru a întoarce neamul 
omenesc de la adorarea idolilor şi a elemen- 
telor naturii către adorarea Singurului şi 
Adevăratului Dumnezeu -— Tatăl. Această lu- 
crare a săvârşit-o din ascultarea Sa faţă de 
Dumnezeu Tatăl, ascultare ce a fost încunu- 
nată prin Jertfa Sa pe Cruce. Prin Jertfa şi 
prin Învierea Sa, Hristos a biruit moartea, 
care era cel mai mare duşman al neamului 
omenesc, deoarece îi condusese pe toţi 
oamenii spre iadul cel veşnic şi spre 
îndepărtarea definitivă de Dumnezeul iubirii. 

lisus Hristos, în calitatea Sa de 
Întemeietor al Bisericii celei adevărate, unice 
şi cereşti, a trebuit să Se îngrijească şi de 
dimensiunea ei văzută şi pământească, astfel 
încât lucrarea ei să continue prin urmaşii Săi, 
apostolii, şi prin cei de după aceştia — 
episcopii şi preoţii. Aşadar, Întemeietorul 
unei lucrări atât de mari şi de o importanţă 
capitală pentru umanitate nu S-a oprit doar 
la consolidarea ei printr-o învăţătură 

teoretică şi dumnezeiască, ci a oferit şi po- 
sibilitatea aplicării acesteia în viaţa noastră, 
pentru ca omul să poată fi din nou părtaş al 
iubirii lui Dumnezeu. Lucrarea lui Hristos nu 
a urmărit în mod exclusiv doar găsirea unor 
mijloace mai bune de supravieţuire 
ontologică şi fiinţială a oamenilor, ci mai ales 
eliberarea lumii de moarte, de patimi, de 
păcate şi de chinurile care proveneau din 
nemiloasa ură a forţelor satanice, ce măcinau 
pământul după căderea cetelor lui Lucifer. 

Ca om adevărat, Hristos S-a jertfit pe 
cruce, fără ca prin aceasta să se micşoreze 
sau să se piardă ceva din puterea 
dumnezeirii Sale, prin care lumea primeşte 
peste veacuri putere duhovnicească. Această 
putere alungă forţele întunericului, care, din 
cauza căderii omului, i-au atribuit acestuia, 
ca o nedreaptă şi nedorită moştenire, vestea 
îngrozitoare a morţii celei veşnice. 

Dacă lucrarea mântuitoare a lui Hristos 
s-ar fi rezumat numai la Înălţarea Sa la 
ceruri, fără jertfa pe cruce, atunci Întruparea 
Sa pe pământ ar fi devenit o tragică ironie şi 
un insucces răsunător. Aşa cum ne învaţă şi 
Sfântul Apostol Pavel, dacă nu ar fi existat 
Învierea Sa, orice încercare de îndreptare 
duhovnicească a neamului omenesc ar fi fost 
zadarnică. Zadarnică ar fi fost propovăduirea 
mântuirii, zadarnic ar fi fost botezul 

catehumenilor, zadarnică instituirea 
Sfintelor Taine, zadarnică ar fi fost şi 
pogorârea Duhului Sfânt în Biserica lui 
Hristos. 

Însă Mântuitorul a avut grijă ca, mai 
înainte de începutul pătimirii Sale celei de 
bunăvoie, să întemeieze Biserica Sa. 

Prima lucrare pe care a făcut-o în acest 
sens a fost alegerea celor doisprezece ucenici, 
pe care i-a format ca Apostoli şi continuatori 
ai misiunii Sale. 

A doua lucrare a fost concretizată în 
învăţătura Sa dumnezeiască, care stă la 
temelia Bisericii. 

A treia lucrare a fost instituirea Sfintelor 
Taine, prin mijlocirea cărora creştinul 
credincios primeşte ajutorul dumnezeiesc, 
spre a se putea împărtăşi de bunătăţile 
Împărăției lui Hristos încă din această viaţă. 

În sfârşit, cea de-a patra lucrare a fost 
concretizată în promisiunea făcută 
apostolilor Săi că le va trimite pe Duhul 
Sfânt, Dumnezeu adevărat, Care va conduce 
Biserica. Aceasta este cea de-a Treia 
Persoană a Sfintei Treimi, despre Care 
Hristos ne-a învăţat că este Dumnezeu din 
veşnicie, împreună cu celelalte două 
Persoane ale Sfintei Treimi, şi că va rămâne 
pentru totdeauna în Biserica Sa, pe care o va 
îndruma începând de atunci, continuând 

lucrarea mântuitoare a lui Hristos — Care 
este cea de-a doua Persoană a Sfintei Treimi. 
Astfel, cu toate că Hristos a plecat atât de 
repede cu trupul din lume, a lăsat în urma Sa 
un Succesor cu aceeaşi putere, vrednicie şi 
lucrare, pe Duhul Sfânt. De atunci, din ziua 
Cincizecimii, Acesta conduce Biserica cea 
Una, care este Trupul lui Hristos celui Viu, în 
care se cuprind toţi cei ce cred în această 
sfântă învăţătură. El revarsă cu dărnicie 
Harul Său peste oameni, prin mijlocirea 
Sfintelor Taine, şi rânduieşte noi liturghi- 
sitori, care vor continua lucrarea de 
mântuire a oamenilor, până la a Doua 
Venire. 

Aşa cum trupul omenesc este condus şi 
se raportează în toate acţiunile sale la cap, 
care primeşte şi coordonează tot ceea ce 
înseamnă funcţionarea sa integrală ca 
organism viu, tot aşa şi Biserica lui Hristos 
reprezintă o unitate în sine, condusă de 
Capul care este Hristos. Este unită în sine, 
deoarece Tainele care se săvârşesc în cadrul 
tradiţiei ei seculare păstrează aceeaşi 
structură dogmatică şi aproape acelaşi tipic 
liturgic, care are, de altfel, o însemnătate 
secundară. Învățătura sa dogmatică, aşa cum 
a fost revelată prin rostirea de către 
Întemeietorul ei lisus Hristos, rămâne şi 
este datoare să rămână neschimbată, 

deoarece pe aceasta se clădeşte mântuirea 
omului. Atâta vreme cât mântuirea nu este 
consecinţa sau rodul unor raționamente sau 
ideologii omeneşti, ci un dar al lui Hristos cel 
Răstignit şi Inviat, este de neconceput ca 
acest dar să sufere un atac atât de egoist din 
partea omului trufaş, care cere ca încă şi la 
aceste înalte învățături ale Iubitorului de 
oameni Hristos să-şi impună propriile sale 
concepţii eronate, izvorâte dintr-o vieţuire 
păcătoasă. 

De asemenea, Sfântul Duh, deoarece 
purcede din veşnicie din Dumnezeu Tatăl, 
coexistând permanent cu Tatăl şi cu Fiul, 
participă la sfintele hotărâri ale 
Dumnezeului celui în Treime. Prin 
IÎntruparea celei de-a doua Persoane, a lui 
Iisus Hristos, şi iarăşi, în acord cu hotărârea 
interioară comună, a Dumnezeului celui în 
Treime, Sfântul Duh participă prin lucrarea 
Sa activă în deja înfiinţata Biserică a lui 
Hristos în lume, iar pe parcursul veacurilor 
conduce mulţimea creştinilor ortodocşi către 
mântuire. Lucrarea Sfântului Duh este în 
acelaşi timp şi lucrarea celorlalte două 
Persoane, Care coexistă într-o inseparabilă 
unitate, iubire şi comuniune. 

Această lucrare sfinţitoare a Sfântului 
Duh în cadrul Bisericii lui Hristos nu se 
impune cu forţa. Omul este chemat prin 

intermediul propovăduirii să primească liber 
mesajul mântuitor al lui Hristos şi, în 
continuare, să accepte protecţia şi 
îndrumarea către limanul mântuirii din 
partea Duhului Sfânt. Sfântul Duh nu este 
subordonat omului, ci conlucrează cu omul 
în vederea mântuirii. Dacă ar fi fost 
subordonat omului, şi-ar fi pierdut 
dumnezeirea, libertatea şi misiunea Sa 
finală. Orice credincios creştin ar trebui să 
devină, cu fiecare zi ce trece, supus Duhului 
Sfânt şi nu învăţător potrivnic acestuia. 

Atunci când omul încearcă să-şi impună 
propriile teorii, sau să denatureze sfintele 
învățături creştine, sau îndrăzneşte să se 
pună pe sine în locul Duhului Sfânt, aceasta 
înseamnă că un astfel de om încearcă să 
devină dumnezeu în afara adevăratului 
Dumnezeu. Cere să se salveze pe sine şi chiar 
şi pe alţii prin logica sa limitată şi pătimaşă. 
Cere, în rătăcirea lui, să protesteze înaintea 
lui Dumnezeu, susținând că Răstignirea şi 
Învierea Sa nu l-au condus pe om spre 
Dumnezeu. Astfel, omul rătăcit din zilele 
noastre Îl condamnă pe Dumnezeu la moarte 
prin aroganţa sa egoistă şi cere să-i conducă 
pe ceilalţi nu spre o altă formă de mântuire, 
ci spre sclavia patimilor şi spre adorarea 
satanică a noilor idoli contemporani. 

Biserica lui Hristos este inseparabil 

unită şi indivizibilă în esenţă şi nu are nevoie 
de niciun fel de aşa-zisă intervenţie umană. 
Îşi continuă opera şi nu se înspăimântă de 
duşmanii cei plini de răutate, care nu câştigă 
decât un singur lucru: de câte ori se luptă 
împotriva ei, doar se îndepărtează de ea şi 
plonjează în logica celui viclean, adică a 
diavolului. Şi în zilele noastre, ca şi 
odinioară, continuă anumite încercări de 
asociere a Bisericii Ortodoxe cu alte aşa 
numite biserici care s-au rupt din trupul celei 
Una, Sfântă, Sobornicească, Apostolică şi 
Universală Biserică Ortodoxă. Există, 
într-adevăr, un deziderat nu doar al 
timpurilor noastre, ci e chiar porunca lui 
Hristos, ca să existe doar o singură Biserică 
unită, în care să se slăvească numele lui 
Dumnezeu pe întreg pământul şi în care să se 
ofere, cu toată încrederea, darul mântuirii 
tuturor oamenilor. 

Biserica cea Una a lui Hristos se 
aseamănă unui copac cu cinci braţe. Acestea 
erau reprezentate în vechime de cele cinci 
patriarhii istorice: Roma, Constantinopol, 
Alexandria, Antiohia şi Ierusalim. Unul 
dintre braţe însă s-a tăiat şi a căzut jos. S-a 
despărţit de trupul unitar al copacului, de la 
care-şi primea seva necesară pentru a creşte, 
a înflori şi a aduce roade. De atunci, de 
vreme ce nu mai e unit cu copacul, îi este cu 

neputinţă să mai înflorească şi să mai aducă 
roade. Astfel, poate fi considerat inutil şi 
vrednic de a fi aruncat în foc. O astfel de 
cădere a suferit prima dintre patriarhiile 
istorice — patriarhia Romei. S-a despărţit de 
Trupul Bisericii celei Una a lui Hristos. Nu 
mai poate înflori şi aduce roade, ceea ce 
înseamnă că nu mai deţine misiunea 
apostolică a mântuirii şi a izbăvirii omului 
din patimile şi din păcatele sale. Şi-a găsit 
însă o altă misiune, şi anume aceea de a se 
extinde şi a se dezvolta sub forma unei 
împărăţii lumeşti, care conlucrează cu 
puternicii acestei lumi. Doreşte să instaureze 
propria împărăție, într-un spaţiu bine definit 
pe hartă, cu o învăţătură religioasă proprie şi 
cu mijloace de expansiune şi dominație 
asupra lumii întregi. Îl neagă practic pe 
Dumnezeu, de vreme ce nu-L recunoaşte în 
calitatea Sa de Mântuitor al lumii şi 
Întemeietor al Bisericii pe care a instituit-o 
în lume şi care, până astăzi, se cheamă 
Biserica Ortodoxă. Dar ce fel de credinţă 
doresc să instaureze pe pământ? Iar această 
credinţă ce legătură mai poate să aibă cu 
adevărata credinţă, cea revelată de Iisus 
Nazarineanul? 

Iar aceia care urmează bisericii ce se 
cheamă papală sau protestantă şi care 
reuşesc cu puternice mijloace omeneşti - 

bani, funcţii, arme, diplomaţie - să şantajeze 
conştiinţe, să-i amăgească pe cei naivi, să-i 
reducă la tăcere pe cei neînvăţaţi, să le 
promită bunăstare săracilor şi sinistraţilor 
din Africa, cum vor sta în faţa tronului lui 
Hristos, fiind în esenţă departe de Cea Una, 
Sfânta şi Mântuitoarea Sa Biserică? 

Astăzi, cercuri ale Vaticanului şi alte 
medii supuse acestora, aşa zişii ecumenişti, 
presaţi de programele care urmăresc 
realizarea unei politici planetare, a unei 
unificări religioase, condusă de un singur 
lider, a unei lumi globalizate, cer să se 
realizeze unirea sau unificarea bisericilor. Ce 
înseamnă aceasta? Înseamnă ca fiecare 
biserică autonomă să continue să-şi păstreze 
particularităţile ei, învăţătura ei, tainele ei, 
clerul şi tradiţiile ei, dar să se „unifice”, adică 
să se unească în mod exterior cu biserica 
Romei, recunoscându-l pe papă ca fiind 
singurul conducător al acestei biserici 
unificate. Aceasta ar urma să facă toate 
bisericile aşa-zis locale, astfel încât vom 
putea vorbi despre o biserică creştină globală 
care-l are drept conducător nu pe Hristos, ci 
pe papa de la Roma. Iar această născocire a 
reprezentanţilor papismului nu se va mai 
chema Biserica lui Hristos, ci biserica papei. 
Dar este posibil ca un om, papa, care este şi 
el un simplu om păcătos, să conducă Trupul 

lui Hristos, Biserica Sa, care, potrivit 
apostolului Pavel, Îl are drept Cap pe 
Hristos? O astfel de biserică mondială nu va 
mai putea să aibă ca scop mântuirea 
spirituală a omului, ci doar va uşura punerea 
în aplicare a programelor infernale ale 
conducătorului politic şi religios global şi ale 
puterilor întunericului, care luptă pline de 
ură împotriva Bisericii lui Hristos, de la 
întemeierea ei şi până astăzi. 

Când Hristos şi Părinţii Bisericii vorbesc 
despre unitatea Bisericii, nu se referă, 
desigur, la coexistenţa sau la fuziunea 
Bisericii celei Una şi Sfinte a lui Hristos cu 
celelalte aşa-numite denominaţiuni creştine. 
Ei înţeleg întoarcerea bisericilor rătăcite la 
cea dintâi Biserică, cea nedespărţită, în care 
curge izvorul apei celei vii şi nestricăcioase, 
al vieţii celei veşnice. Întorcându-se la 
Biserica Primară, se întorc la Hristos, la 
Tainele ei, la Har şi la Duhul Sfânt, pe care 
L-au pierdut şi al Cărui loc a fost luat de 
duhurile cele viclene ale diavolului şi ale 
magiei, atât aici, cât şi în Africa şi în întreaga 
lume. Este de neînțeles, aşadar, să existe 
unire sau unificare a bisericilor, deoarece 
s-ar distruge construcţia autentică şi 
originală a Bisericii celei Prima, Una, Sfântă 
a lui Hristos şi ar deveni zadarnică strădania 
spre mântuire a milioane de oameni. S-ar 

denatura Persoana lui Hristos, iar 
comuniunea omului cu Acesta, prin 
intermediul Sfintelor Taine, ar deveni 
imposibilă, la fel ca şi rugăciunea curată, 
lucrarea virtuţilor şi primirea darurilor 
Duhului Sfânt. 

Când vorbim despre unirea bisericilor, 
facem de fapi o greşeală, deoarece Biserica 
lui Hristos este unită cu Întemeietorul ei, cu 
învăţătura ei, cu Tainele şi cu Sfântul Duh, 
Care astăzi o conduce prin harul Său. Este 
unită cu Sfinţii Părinţi, cu Învăţătorii, cu 
Mucenicii, cu Cuvioşii şi cu creştinii 
ortodocşi de astăzi, care se străduiesc aici, în 
cadrul Bisericii luptătoare, şi au nădejdea că 
vor ajunge în cea triumfătoare, cerească. 
Biserica nu are nevoie de nicio unire cu ceva 
care provine din această lume. Biserica lui 
Hristos uneşte lumea, în Numele şi în 
Credinţa Întemeietorului ei, lisus Hristos. 
Nu se uneşte cu lumea, pentru că şi-ar pierde 
orientarea şi misiunea ei. Nu se amestecă cu 
lumea, pentru că ar pătrunde în interiorul ei 
curentul secularizării, adică duhul rătăcirii şi 
al diavolului, care-şi doreşte să o abată de la 
principala ei slujire. Omul, dacă doreşte să se 
vindece de rănile lui duhovniceşti, dacă crede 
că Hristos este Mântuitorul său personal şi 
Prieten şi Frate, să pornească în căutarea 
Lui. Şi va veni ziua în care Domnul Îşi va 

descoperi spre el Persoana Sa plină de 
lumină şi dulceaţă. 

Aşa-zisele  „biserici”, care prin 
intermediul conducătorilor lor s-au răzvrătit 
împotriva lui Hristos şi împotriva Bisericii 
Lui celei Sfinte şi Una, au pierdut plinătatea 
adevărului şi condiţiile unei adevărate vieţi 
în Hristos. Cum pot să mai vorbească despre 
mântuire, de vreme ce sunt privaţi de 
prezenţa Duhului Sfânt? Dacă în biserica 
papală există o anumită dogmă despre harul 
creat al Sfântului Duh, îi întrebăm: cum 
poate un lucru creat să conducă un alt lucru 
creat spre mântuirea sufletului? Dacă 
mântuirea sufletului este în mod evident o 
lucrare a Duhului Sfânt, pentru ca omul să se 
poată curăța de orice întinăciune trupească şi 
sufletească, cum se vor curăța aşa-zişii 
creştini ai celorlalte biserici, de vreme ce nu 
au prezenţa vie a Duhului Sfânt nici în 
bisericile lor şi nici în vieţile lor? Ce le 
rămâne, aşadar, acestor  naufragiați, 
aşa-numiţi creştini? Doar întoarcerea la 
Biserica cea Una a lui Hristos. Atunci se vor 
pecetlui cu pecetea cea sfinţitoare şi 
luminătoare a Sfântului Duh, vor primi 
iertarea păcatelor, vor avea acces la viaţa cea 
veşnică, întruchipată de Insuşi Hristos şi de 
bucuria că, în sfârşit, şi-au găsit izbăvirea. 

Aceasta este rugăciunea pe care noi o 

adresăm de aici, din Sfântul Munte, tuturor 
acelor creştini care afirmă că ei cred în 
Hristos, dar nu urmează Bisericii Sale şi nu 
se împărtăşesc de Duhul Sfânt în viaţa lor. 
Dacă afirmă că ei cred în Hristos, practic, în 
esenţă, Îl neagă, pentru că viaţa lui Hristos 
pe acest pământ ca Dumnezeu-Om s-a 
încheiat odată cu slăvita Sa Inălţare. Insă 
lucrarea Sa nu s-a terminat. A fost 
continuată de Apostolii Săi, sub îndrumarea 
unui nou căpitan al corabiei, Duhul Sfânt, 
Cel ce va rămâne în Biserică până la a Doua 
Venire a lui Hristos în lume şi conlucrează 
activ cu celelalte Două Persoane ale Sfintei 
Treimi. 

Să nu se înşele, aşadar, spunând că ei 
cred în Hristos, pentru că la Judecata de 
Apoi vor auzi cuvântul sever al Domnului: 
Nu vă cunosc pe voi! 

Când cineva este preocupat de 
mântuirea sufletului său, nu caută 
răspunsuri în politică sau în ideologii. Nu 
încearcă să-şi impună propriul punct de 
vedere sau propria concepţie despre lume, ci 
caută, asemenea vameşului, să se smerească. 
Cere să i se descopere adevărul deţinut de 
Duhul Sfânt, care-l va restaura duhovniceşte, 
îl va elibera şi-l va vindeca de rănile cele 
netămăduite. 

Comuniunea cu Hristos înseamnă 

comuniunea cu Biserica Sa şi cu Duhul Sfânt. 
Toţi cei care au o sinceră intenţie şi cred că 
există plinătatea adevărului şi a Harului în 
Biserica Ortodoxă să primească în inimile lor 
acest adevăr şi, prin botezul lor în Sfânta 
Biserică Ortodoxă, vor avea şi experienţa 
sfintei lumini şi vor primi bogatele şi 
autenticele harisme ale Duhului. Atunci nu 
vor mai avea nevoie de dovezi sau de sfaturi, 
deoarece Sfântul Duh va fi acoperit deja 
toate golurile din viaţa lor. Amin. 

ERORILE PAPISMULUI 


1. TAINA SFÂNTULUI BOTEZ 


În instituirea Tainei Sfântului Botez în 
Biserică s-a prevăzut, încă de la începuturi, 
modul liturgic corect de săvârşire a acesteia, 
prin afundarea catehumenului de trei ori în 
apă. Domnul Însuşi a primit în Iordan 
botezul de la Ioan prin afundare: Iar 
botezân- du-Se lisus, când ieşea din apă, 
îndată cerurile s-au deschis... (Matei 3, 16). 
Începând cu secolul al XIV-lea, s-a 
generalizat în biserica apuseană botezul prin 
stropire, care iniţial era permis, prin 
iconomie, doar în cazul în care cel ce urma să 
fie botezat era grav bolnav şi nu putea fi 
afundat în apă. 

Preotul ortodox nu spune: „le botez 
eu...”, aşa cum fac romano-catolicii, ci spune: 
„Se botează robul lui Dumnezeu...”. Sfântul 
Apostol Pavel arată semnificaţia simbolică a 
botezului, vorbind despre îngroparea omului 
celui vechi (afundarea în apă) şi învierea — 
ridicarea omului nou. Biserica papală admite 

că Taina Sfântului Botez poate fi 
administrată şi de către un iudeu sau un 
musulman, dar o astfel de poziţie demolează 
complet sfinţenia şi scopul acestei Taine. În 
acelaşi timp, se anulează taina preoţiei, prin 
afirmarea celor două componente, specială 
şi generală. 

Verbul a stropi cu siguranţă nu 
înseamnă a boteza, adică a afunda în apă, ci 
a turna, a vărsa. lar acesta nu este botez. 
Este doar stropire. De ce timp de paisprezece 
secole au săvârşit botezul prin afundarea în 
apă, pentru ca apoi excepţia să devină regulă, 
stabilită definitiv în biserica lor? Bănuim că 
le este mai comod aşa. Sau să ne răspundă ei 
înşişi. Toţi cei care sunt stropiţi nu sunt 
botezați în fapt şi nici nu primesc Harul 
necesar mântuirii. Aşadar, toţi papistaşii 
care doresc cu adevărat să se mântuiască nu 
vor fi rebotezaţi, ci botezați în Biserica 
noastră Ortodoxă, deoarece biserica lor nu 
săvârşeşte botezuri, ci stropiri. Încă din 
primii ani ai răspândirii Bisericii în lume, 
îndată după Botez se administra Taina 
Mirungerii, prin care cel botezat era uns cu 
Sfântul Mir, ritual prin care se completa pe 
deplin Harul Botezului. Ne confirmă acest 
lucru şi Tertulian, într-una din scrierile sale 
din secolul al II-lea. În Apus, însă, după 
îndepărtarea bisericii Romei de Biserica cea 

Una a lui Hristos, au despărţit Botezul de 
Mirungere. Aceasta din urmă este aplicată de 
către episcopul lor copiilor botezați când au 
împlinit deja vârsta de 7-12 ani. Astfel, 
copilul nu se poate împărtăşi imediat după 
botez, ci doar după mirungere. În cazul în 
care acesta ar muri în acest interval, ar pleca 
din această lume neîmpărtăşit. Au introdus 
această inovaţie deoarece au considerat că 
cel botezat va înţelege mai bine, la o vârstă 
ceva mai mare, primirea harului. Dar harul 
este darul lui Dumnezeu şi nu depinde 
nemijlocit de voinţa omului. Pe de altă parte, 
când pruncul a fost botezat, a înţeles el că a 
primit harul botezului? Sau, la cei care se 
botează la o vârstă matură, harul care li se va 
dărui de la Dumnezeu este oare dependent 
de percepţia lor? 

Dorind să-i conducă, aşa cum susţine, 
pe toţi oamenii către Hristos şi către paradis, 
biserica apuseană îi primeşte în sânul ei pe 
toţi cei întorşi de la alte biserici, culte sau 
secte, fără să-i mai reboteze. Recunoaşte, 
aşadar, indirect, botezurile săvârşite în orice 
altă biserică, deoarece singurul lucru care-i 
interesează este acceptarea de către aceştia a 
primatului şi a infailibilităţii papale. 

În continuare, vom prezenta mărturiile 
autentice ale unor adulţi botezați, în mare 
parte africani, care ne descriu ce au simţit în 

momentul în care au fost botezați în cadrul 
Sfintei noastre Biserici Ortodoxe. 
MARTURII DESPRE SFANTUL BOTEZ 


a) Am văzut cu ochii mei un porumbel 

Printre preoţii şi lucrătorii Misiunii 
Apostolice din Kolwezi — în sudul statului 
Congo, îl întâlnim şi pe părintele Lazăr. Se 
distinge prin smerenia sa, deschiderea spre 
ascultare şi sârguinţă. Într-o zi, m-am 
apropiat de el şi l-am întrebat: 

- Părinte Lazăr, cum ai devenit ortodox? 

- Eu, părinte, până în 1983 eram 
nebotezat. Auzisem despre comunitatea 
protestantă a metodiştilor şi la început am 
mers la ei. Am urmat cursurile lor catehetice, 
dar, când mi-au propus să mă botez, am 
simţit o împotrivire în sufletul meu. Apoi am 
mers la penticostali, dar şi de acolo am fugit 
din acelaşi motiv. Într-o zi, trecând pe lângă 
Biserica Ortodoxă a Sfântului Gheorghe din 
Kolwezi, mi-a trecut prin minte să intru. 
Îndată am simţit o mare bucurie interioară şi 
o pace sufletească. O voce din mine mă 
anunţa: aceasta este Biserica pe care o 
cauţi! Am întrebat de preot. Pe vremea aceea 
era fericitul părinte Cosma Grigoriatul. Am 
urmărit apoi lecţiile sale catehetice şi 
împreună cu familia mea am decis să ne 
botezăm. Când am ieşit din baptisteriu, am 

văzut cu ochii mei un porumbel care zbura 
deasupra capetelor celorlalţi, care se botezau 
în acel moment. L-au văzut şi ceilalţi fraţi. 
Părintele Cosma ne-a explicat că porumbelul 
simbolizează pogorârea Sfântului Duh, aşa 
cum s-a întâmplat şi la botezul Domnului în 
râul Iordan. 


b) Un mic înger? 

Oraşul Louena se află la 300 de 
kilometri depărtare de Kolwezi. De când a 
fost numit acolo părintele Ioachim, în 
parohia Intrarea Maicii Domnului în 
Biserică, s-a remarcat un progres continuu în 
viaţa creştinilor din comunitate. 

Părintele protoiereu Meletie a mers 
ultima dată în această enorie în octombrie 
2002, în vederea rezolvării mai multor 
probleme misionare. Dorea să se informeze 
despre funcţionarea noului gimnaziu 
ortodox, să vadă ce reparaţii s-au executat la 
şcoala de asistente medicale şi să vorbească 
cu catehumenii despre botezarea lor. A fost 
întâmpinat călduros, în chip tradiţional, cu 
flori, cântări şi dansuri locale. Mulțimea 
credincioşilor l-a condus apoi în noua 
biserică. La sfârşitul vecerniei, părintele i-a 
salutat şi le-a vorbit despre programul său. 
Către sfârşitul cuvântării sale, s-a apropiat 
de el un copil de vreo cinci anişori, în faţa 

Sfintelor Uşi, care l-a apucat de degetul mic 
al mâinii stângi şi i-a pus următoarele 
întrebări surprinzătoare: i 

- Ai venit, părinte, ca să [Il aduci pe 
Hristos în viaţa noastră? 

Părintele Meletie a răspuns mecanic, 
fără să acorde prea mare importanţă 
micuţului înger: 

- Da, copilul meu, de aceea am venit. 

- Astăzi o să ne mărturisiţi şi mâine ne 
vom boteza? 

- Da, micuţule, aşa vom face. 

- Iar după botez Îl vom primi pe Hristos 
înlăuntrul nostru prin Sfânta Împărtăşanie? 

- Da, copilul meu, aşa este rânduiala în 
Biserica noastră. 

- Şi, după ce ne vom boteza, trebuie să 
avem grijă să nu mai facem păcate? 

- Desigur, aşa trebuie să facem! 

- Bine, părinte, vă mulţumim că aţi venit 
la noi. Vă aşteptam... 

Părintele Meletie, aşa cum el însuşi mi-a 
povestit cu emoție, a fost uimit de întrebările 
micuţului. A presupus că acesta a participat 
la cursurile catehetice ale bisericii şi de aceea 
a pus acele întrebări. Între timp, copilul se 
întorsese printre ceilalţi copii din biserică. 
Părintele a continuat să comunice consiliului 
parohial şi celor catehizaţi programul de a 
doua zi. La sfârşit, le-a cerut să-l aducă din 

nou în fața sa pe copilul respectiv. Atunci 
aceia i-au spus că pentru prima oară l-au 
văzut şi ei pe acel copil şi că nu mai este de 
găsit între copiii din parohie. Au căutat 
pretutindeni, dar nu l-au mai găsit. l-au 
întrebat pe copii dacă-l cunosc sau dacă l-au 
mai văzut şi altădată, dar nici aceştia nu 
ştiau nimic. Nici măcar nu văzuseră încotro 
plecase. Atunci părintele Meletie s-a 
emoţionat şi a zis: „Oare ne-a trimis Domnul 
un înger al Său, pentru a întări lucrarea 
Bisericii Sale?” 


c) Mărturii ale celor botezați 

Mărturiile care vor urma provin de la un 
grup de aproximativ 12 băieţi tineri care anul 
trecut au terminat şcoala agricolă a Misiunii 
Apostolice Ortodoxe din Kolwezi. Dirigintele 
lor, părintele Meletie, vrând să-i ajute la stu- 
diul în comun, în vederea pregătirii lor 
pentru apropiatele examene de admitere la 
Universitatea din Louboubasi, le-a oferit o 
sală în clădirea Misiunii. Fi rămâneau acolo 
adeseori împreună, pentru a studia. Veneau 
apoi şi la slujbele de la biserică şi de multe 
ori cereau să afle mai multe despre credinţa 
ortodoxă şi despre aspectele ei liturgice. Li 
s-au dat împrumut mai multe cărţi, 
majoritatea în franceză. Le-au studiat şi au 
mai cerut şi altele. În cele din urmă, au cerut 

să fie botezați. Părintele Meletie a programat 
ca botezul lor să aibă loc sâmbătă, 13 iulie 
2002. Printre alţi candidaţi la botez, care în 
anul acela ajunseseră la 96, erau şi aceşti 12 
tineri, care proveneau din credinţe diferite. 
I-a rugat să scrie fiecare câte ceva despre 
experienţele spirituale şi binecuvântările pe 
care le-au trăit în acele zile de dinainte şi de 
după botez. Câţiva dintre ei ne-au dăruit 
mărturiile scrise, pe care le-am tradus în 
continuare: 


„Mă numesc Chisola Kapenda. 

Înainte de a intra în Biserica Ortodoxă 
aveam o altă percepţie despre aceasta, 
despre cultul ei, despre rugăciune şi despre 
învăţătura ei. Incepusem să cred că se 
închină la idoli, aşa cum o acuză mulţi 
protestanți, deoarece are icoane ale sfinţilor, 
la care lumea se închină. Dar, după ce am 
urmat catehizarea, iar apoi m-am botezat, 
am simţit în trupul meu şi în suflet o mare 
uşurare, în vreme ce, înainte de asta, mă 
simţeam foarte împovărat. Când am ieşit din 
baptisteriu, am simţit o bucurie greu de 
descris în cuvinte. Am primit numele Aristos, 
iar toate părerile mele preconcepute de 
dinainte de botez despre Biserica Ortodoxă 
au dispărut. Dimpotrivă, acum îmi doresc 
permanent să adaug, raţiunii mele şi inimii 

cât mai multe cunoştinţe despre credinţa 
ortodoxă. Aşa am înţeles, prin intermediul 
experienţelor mele, că aceasta este Biserica 
Apostolească. Nu ascunde nimic faţă de 
credincioşii săi în ceea ce priveşte învăţătura. 
Vrea să-i unească pe oameni prin credinţa în 
Sfânta Treime.” 

„Mă numesc Senuo Ukaita. 

Înainte de a mă boteza, aveam anumite 
îndoieli în ceea ce priveşte Biserica 
Ortodoxă. Oamenii din afara Bisericii spun 
că în această Biserică nu există Dumnezeu. 
Eu, însă, din experienţa pe care am trăit-o, 
am văzut că Dumnezeu există. Când 
părintele Meletie mi-a citit rugăciunea de 
iertare de după spovedanie, am simţit în 
sufletul meu o mare bucurie. Aceeaşi 
bucurie, încă şi mai intensă, am simţit-o 
după ce m-am botezat. Aproape că nu-i mai 
vedeam pe oamenii din jurul meu, atât de 
plin era sufletul meu de bucurie. Am primit 
numele  Evstratie. Pentru toate aceste 
binecuvântări Îi mulţumesc şi Îl slăvesc pe 
Dumnezeul nostru lisus Hristos.” 


„Mă numesc Yav Kasongo. 

Înainte de a intra în adevărata Biserică a 
lui Hristos, eram musulman. În religia 
islamică ne învățau că lisus Hristos nu este 
Fiul lui Dumnezeu şi nici Mântuitor al 

oamenilor. Însă lângă Biserica Ortodoxă am 
învăţat ce spune Hristos: Cel care M-a văzut 
pe Mine L-a văzut şi pe Tatăl Meu. Astfel 
m-am decis să intru în adevărata Biserică a 
lui Hristos. În perioada în care urmam 
cursurile  catehetice, simțeam o mare 
eliberare sufletească, deoarece începusem să 
trăiesc acel mod de viaţă pe care simţeam 
că-l pierdusem cândva. 

Înainte de a mă boteza, mi-era frică şi 
ruşine, din cauza mulţimii oamenilor care 
stăteau în jurul baptisteriului. Când mi-a 
venit rândul să intru în apă, frica şi ruşinea 
s-au risipit. leşind din apa sfinţită, am simţit 
o mare bucurie şi uşurare ce îmi pătrundeau 
sufletul şi trupul. Simţeam că am lăsat în 
urma mea o mare greutate. Am primit 
numele Dimitrie. 

Din ziua în care am fost botezat, trăiesc o 
viaţă ce mi-aş dori să fie mereu condusă de 
Dumnezeu. Orice gând rău ce îmi dă 
târcoale, îl alung, pentru că simt că nu mai 
pot păcătui în faţa lui Dumnezeu, deoarece 
simt pretutindeni prezenţa Sa.” 


„Mă numesc Yav Muzinga. Ziua în care 
m-am botezat, 13 iulie 2002, a fost una 
dintre cele mai speciale şi mai minunate zile 
din viaţa mea. Am primit numele Ilie. Cu 
doar o zi înainte, fusesem admis, în urma 

examenului, la Facultatea de Agronomie din 
cadrul Universităţii. Când am ieşit din 
baptisteriu, am simţit o mare bucurie 
lăuntrică, ce-mi lumina întreaga existenţă. 
Am simţit că în mine are loc o transformare 
profundă. Rugăciunea parcă se înălța de la 
sine către Dumnezeul nostru lisus Hristos. 
Doream să-l mulţumesc, simțeam nevoia, 
dacă ar fi fost posibil, să-L îmbrăţişez, să 
plâng în faţa Sa, deoarece simţeam că îmi 
scosese din suflet toate chinurile, toate 
supărările şi păcatele. 

Îi mulţumesc Domnului, deoarece mi-a 
oferit în dar calea spre mântuire. Îl slăvesc, 
pentru că m-a învrednicit să merg pe drumul 
Sfinţilor Săi. Mărit să fie mereu Numele Lui! 
Amin.” 


„Mă numesc Rafael Ilunga. Mai înainte 
de a fi botezat, nu aveam pace în sufletul 
meu. De ce? Încă aveam îndoieli în privinţa 
credinţei mele în Hristos. Am urmat 
cursurile catehetice, am citit şi cărţi, dar nu 
împărtăşeam colegilor mei de studiu sau 
prietenilor îndoielile mele. Existau atât de 
multe biserici în jurul nostru şi nu ştiam 
dacă şi aceasta pe care o frecventam acum, 
cea ortodoxă, era cea adevărată. 

Până la urmă, după mai multe discuţii cu 
cei apropiaţi, îndoielile au început să se 

risipească şi m-am hotărât să mă botez. Am 
primit numele Mihail. Când am ieşit din 
baptisteriu, mi-am simţit sufletul inundat de 
bucurie şi de multă iubire pentru cei din 
jurul meu. Atunci m-am încredinţat că Duhul 
Sfânt era înlăuntrul meu, că mă curăţise de 
toate păcatele şi că mă va conduce către 
mântuire. Simţeam că trăiesc o viaţă plină de 
sens şi de adevăr, în această Biserică 
purtătoare a adevărului. L-am simţit pe 
Hristos prezent în inima mea, cum mă 
conducea către o viaţă plină de libertate şi de 
pace. 

Îndată după botez, eram într-o stare 
extatică. Parcă nu mai vedeam pe nimeni în 
faţa ochilor, simţindu-mă învăluit de Harul 
Sfântului Duh. Această stare de fericire a 
ţinut timp de şase zile. 

După ce am primit şi Sfânta 
Împărtăşanie, am simţit şi mai puternic 
prezenţa şi puterea Sfântului Duh înlăuntrul 
meu. Simţeam că m-am îmbrăcat în Hristos, 
aşa cum spune şi imnul: «Câţi în Hristos 
v-aţi botezat, în Hristos v-aţi şi îmbrăcat. 
Aliluia!» 

Cred, aşadar, întru Unul Dumnezeu, 
întru Una Biserică, în învierea morţilor şi în 
viaţa veşnică. Amin.” 


„Mă numesc Kilolo Kiyambakulu. 

Am urmat până acum, împreună cu 
părinţii mei, bisericii luterane. Cu toate 
acestea, îmi doream să mă rog fără să aparţin 
unei anumite biserici. Inima mea s-a întors 
către Biserica Ortodoxă în momentul în care 
am intrat în căminul studenţesc al 
absolvenţilor şcolii Misiunii Apostolice. Am 
început să citesc mai multe cărţi de 
învăţătură bisericească, pe care ni le-a pus la 
dispoziţie părintele Dionisie. În cele din 
urmă, m-am hotărât să mă botez, împreună 
cu încă 12 colegi de studiu. Ceea ce am trăit 
după botez a fost ceva unic în viața mea. În 
primul rând, o mare bucurie, aproape 
inexplicabilă. Orice supărare părăsise inima 
mea. Abia acum mă simt cu adevărat liber. 
Am intrat cu adevărat în familia Bisericii lui 
Hristos. Cer binecuvântarea Lui, să rămână 
permanent lângă mine şi să mă păzească în 
toate zilele vieţii mele, ca să pot să lucrez în 
ogorul Său, al Mântuitorului meu. 

Mărturisesc în faţa tuturor tinerilor, 
cunoscuţi şi prieteni, care sunt în afara 
Bisericii noastre, ce lucruri minunate am 
simţit, ca să intre şi ei în familia 
Adevăratului Dumnezeu, care este în 
Biserica Ortodoxă. 

Am primit numele Dimitrie.” 


Ce a simţit creştinul Ioan Sabushimike 

după botezul său. 

A scris pe o hârtie următoarele cuvinte 
în limba lui, swabhili, şi mi-a dat-o. O ofer 
cititorilor mei tradusă: 

„Ziua botezului meu, 23 decembrie 
2005, este o zi pe care n-o voi uita niciodată. 
De atunci, am putut să cunosc adevărata 
simţire a vieţii duhovniceşti. Şi spun aceasta 
deoarece comportamentul meu s-a schimbat 
radical. Mă simt plin de bucurie față de 
darurile şi harismele pe care mi le-a oferit 
Iubitorul de oameni Dumnezeu. Este pentru 
prima dată în viaţa mea când am trăit astfel 
de experienţe, mai ales în ziua botezului 
meu. 

Mărturia mea este împărţită în trei 
aspecte: 

1. Am simţit o schimbare în inima mea. 

2. Comportamentul meu s-a schimbat 
radical. 

3. Întreaga mea viaţă s-a schimbat. 

Din momentul botezului, în inima mea 
sentimentele au rămas mereu aceleaşi. Mă 
simt plin de pace. Înainte, pe vremea când e- 
ram catolic, această pace nu era prezentă. 

În ceea ce priveşte comportamentul 
meu, m-am schimbat foarte mult. Înainte 
eram un individ foarte puţin sociabil, nu 
doream să vorbesc cu nimeni, nu mă sim- 
ţeam confortabil în prezenţa nimănui. Fram 

uşor iritabil şi foarte posac. În viaţa mea 
duhovnicească, simt o adâncă pace în inimă. 
Mă rog foarte uşor şi repede, zicând rugăciu- 
nea lui lisus Hristos, şi simt multă bucurie 
înlăuntrul meu. Îi mulţumesc lui Hristos şi 
părinţilor care m-au ajutat să cunosc şi să 
intru în adevărata Biserică a Lui, prin care 
nădăjduiesc că mă voi mântui. Acum am 
puterea de a merge către sfinţenie”. 


Într-o după amiază, a venit în biserica 
noastră un copil cuviincios şi timid. După 
vecernie, am stat de vorbă. În cele din urmă, 
acest tânăr s-a botezat împreună cu loan 
Sabushimike. Şi-a scris şi el experienţele pe 
hârtie şi mi le-a dăruit. Iată ce scria: 

„Iubiţi creştini ortodocşi, 

Cu mare bucurie vă scriu astăzi, pentru a 
vă face cunoscută fericirea pe care am trăit-o 
în ziua botezului meu. Sunt Bourountezos. 
Mai înainte eram catolic. Părinţii şi fraţii mei 
sunt în continuare catolici. 

Într-o zi, mergeam prin oraş, pe strada 
unde se află biserica Adormirii Maicii 
Domnului, a comunităţii emigranților greci. 
Am auzit clopotul bătând pentru slujbă şi în 
sufletul meu am simţit chemarea de a intra şi 
eu în biserică. Şi, într-adevăr, Duhul Sfânt 
m-a condus efectiv să intru şi m-a ajutat să 
mă rog împreună cu ceilalţi creştini. 

Apoi am cerut părintelui D. să-mi explice 
diferenţele dintre ortodocşi şi catolici. Am 
vorbit îndelung. Mi-a dat mai multe cărţi, pe 
care le-am citit, şi, în cele din urmă, am 
înţeles că, în sfârşit, am găsit adevărata 
credinţă în Hristos. Acesta este şi motivul 
pentru care m-am decis să mă botez. Ziua 
botezului a fost cea mai fericită zi din viaţa 
mea. Sfântul Duh S-a pogorât deasupra mea. 
Mă simţeam atât de inspirat să le vorbesc 
celor din jurul meu. În inima mea 
pătrunsese, în chip de neclintit, credinţa că 
mă aflu în adevărata Biserică a lui 
Dumnezeu. 

Înainte de aceasta, deşi locuiam la doar 
500 de metri de fosta mea biserică, nu 
participam foarte des la liturghia lor. Acum 
merg pe jos, în fiecare dimineaţă, şase 
kilometri, ca să ajung la Biserica Ortodoxă. 
Acum simt înlăuntrul meu o putere atât de 
mare, care mă ajută să slăvesc Numele 
Domnului meu şi să săvârşesc faptele Sale. 

Adevărat vă spun, fraţilor, că Duhul 
Sfânt este mereu cu mine. Vă chem, fără 
nicio ezitare, veniţi şi voi pe acest drum! Veţi 
trăi aceleaşi experienţe şi Il veţi primi pe 
acelaşi Duh Sfânt în vieţile voastre. Orice 
lucru săvârşesc, înaintează de la sine, 
deoarece mă ajută şi mă conduce Duhul 
Sfânt. 

Viaţa pe care o trăiesc acum pare a nu fi 
de pe acest pământ. Mă simt deja ca fiind în 
mijlocul slavei lui Dumnezeu şi în Împărăţia 
Lui, datorită botezului meu. Vreau să termin 
spunând că simt în mine puterea de a înainta 
mereu spre sfinţenie, în fiecare zi a vieţii 
mele. Fratele vostru, Toma Manirampa”. 


d) Experienţe ale soților Atanasie şi Maria 

La 25 decembrie 2005 s-a botezat o 
familie cu patru copii. Erau foşti catolici. Au 
primit numele de Atanasie şi Maria. 

Iată impresiile scrise ale lui Atanasie 
Kemgurukiye, după ieşirea sa din 
baptisteriul Bisericii Ortodoxe: 

„Inainte de a intra în Biserica Ortodoxă 
nu cunoşteam nimic despre învăţătura ei şi 
nici măcar despre existenţa ei. Am început să 
citesc din cărţile pe care mi le-a dat părintele 
D.  Încet-încet, am început să înţeleg 
diferenţele dintre această Biserică şi celelalte 
«biserici» şi că doar aceasta este cea 
adevărată, din epoca apostolilor şi până 
astăzi. Împreună cu soţia mea, Maria, am 
hotărât să intrăm în această Biserică, cu 
întreaga noastră familie, astfel încât, la a 
Doua Sa Venire, Hristos să nu ne găsească în 
întuneric, ci înăuntrul Sfintei Sale Biserici. 
Doar aici se păstrează învăţăturile 
Apostolilor şi Tradiţia Sfinţilor Părinţi, fără 

să se fi adăugat sau să se fi scos ceva. 

Experiențele pe care le-am trăit după 
Botez, Mirungere şi Sfânta Împărtăşanie, am 
să vi le descriu în continuare. 

Când am intrat în apă cu tot trupul, am 
simţit o mare bucurie. Parcă trupul meu 
înota în Harul Sfântului Duh. Când am ieşit 
din apa sfinţită, am simţit că toate păcatele 
mele au căzut, precum nişte solzi, de pe 
trupul meu. Acum simt o mare bucurie 
interioară şi o deplină libertate. Când preotul 
m-a uns cu Sfântul Mir, am simţit că L-am 
primit înlăuntrul meu pe Duhul Sfânt. Ochii 
mei străluceau, într-o minunată lumină 
duhovnicească. 

Când am primit pentru prima dată 
Trupul şi Sângele lui Hristos, am simţit în 
mine o mare putere duhovnicească, 
inexplicabilă. Toată greutatea pe care o 
simţeam în trecut, din cauza păcatelor mele, 
dispăruse din sufletul meu. Simţeam o mare 
bucurie în inima mea, mai presus de orice 
descriere. Scăpasem de orice fobie sau grijă 
efemeră. De atunci îmi fac întotdeauna şi în 
orice loc sfânta cruce, fără să-mi fie ruşine 
sau frică, şi-i chem şi pe ceilalţi oameni să 
vină şi să cunoască măreţia Bisericii 
Ortodoxe. 

Fraţii mei, toate cele pe care vi le-am 
scris reprezintă mărturia mea personală şi 

adevărată. Pe vremea când eram doar 
catehumen, îmi era ruşine să-mi fac cruce în 
faţa altor oameni de alte credinţe, dar, după 
ce m-am botezat, nu mai simt nici ruşine, 
nici frică, ci doar bucurie şi binecuvântare. 

Inima mea s-a umplut de o pace adâncă. 
Acum mă simt obligat ca prin viaţa mea 
curată şi exemplară să-i conduc şi pe alţi 
oameni spre Hristos, ca să nu se piardă în 
iadul cel veşnic. 

Fraţii mei, veniţi alături de mine pe acest 
drum al sfinţeniei vieţii. Citiţi cărţile 
ortodoxe şi credeţi cu adevărat că în ele Îl 
veţi găsi pe Hristos şi mântuirea voastră. Veţi 
găsi în inimile voastre bucuria şi libertatea 
conştiinţei, pentru că şi eu am descoperit 
acelaşi tezaur înlăuntrul meu, Harul 
Sfântului Duh”. 

Soţia lui, Maria Hakizimana, mi-a des- 
cris şi ea experienţele trăite după botez: 

„Când am început să intru în apă, aveam 
în inima mea o îndoială față de ceea ce mă 
hotărâsem să fac. După aceea însă, m-am 
simţit înconjurată de o dulce lumină 
duhovnicească, care-mi umplea sufletul şi 
trupul. De atunci am înţeles că aceasta este 
Biserica cea adevărată. Cursurile pe care 
le-am urmat înainte şi după botez m-au 
ajutat să înţeleg că merg deja pe drumul 
către Dumnezeu şi că mă sfinţesc în Numele 

lui Iisus Hristos. 

După botez, am simţit o mare schimbare 
în sufletul meu. M-am bucurat mult şi, până 
acum, simt o lumină care mă acoperă 
neîncetat. Mai ales atunci când mă rog la 
mine acasă, simt această lumină cum îmi 
umple mintea şi inima. 


e) Cum a devenit Filip creştin ortodox 

Filip face parte din noua parohie a 
Izvorului Tămăduirii, din satul 
Kapolowe-Gare. lată ce ne-a povestit el 
însuşi în legătură cu venirea sa la ortodoxie: 
„Înainte de a crede şi a intra în Biserica 
Ortodoxă, făceam parte din comunitatea 
protestantă care se numeşte «biserica 
neoapostolică». Într-o noapte, pe 25 iunie 
2002, am avut un vis uimitor, miraculos aş 
spune, pentru prima dată în viaţa mea. A 
venit aproape de mine un înger al lui 
Dumnezeu şi m-a luat cu el. Am ajuns 
într-un loc unde se vedea un izvor de apă. 
Curgea foarte multă apă din el. Împreună cu 
îngerul pluteam pe deasupra acelei ape. Apoi 
m-a strigat şi m-a întrebat: 

- Filipe, la ce te gândeşti? 

I-am răspuns: 

- Mă mir cât de multă apă iese din acest 
Izvor. 

El mi-a zis: 

- Acesta este Izvorul Apelor, ce curge în 
viaţa cea veşnică. 

Apoi îngerul m-a întrebat din nou: 

- În dreapta izvorului ce vezi? 

- Văd, i-am zis, mai mulţi copaci de 
mango plini de roade. Văd însă că există 
cinci feluri de roade. Primul fel sunt roade 
abia ieşite din floare. Al doilea fel sunt roade 
un pic mai mari. Al treilea fel sunt roade mai 
mari, dar verzi. Al patrulea fel sunt roade 
uşor coapte. Iar al cincilea fel sunt roade 
coapte bine şi pot fi consumate de oameni. 

Îngerul m-a întrebat: 

- Înţelegi semnificaţia acestor cinci feluri 
de roade? 

I-am răspuns că nu. 

Atunci el mi-a explicat: 

- Copacii simbolizează Biserica lui 
Hristos. Primele fructe sunt creştinii care 
abia s-au botezat. Apoi sunt acei credincioşi 
care încearcă să înainteze în viaţa 
duhovnicească, dar întâmpină încă multe 
greutăţi. A treia categorie sunt creştinii care 
merg la biserică şi se învrednicesc a primi 
Sfintele Taine. Următorii sunt acei creştini 
care se luptă pentru mântuire, au o credinţă 
foarte puternică şi lucrătoare, participă 
fierbinte la cinstirea lui Dumnezeu şi au 
conştiinţa păcătoşeniei lor. În sfârşit, a 
cincea categorie sunt acei creştini care Il 


38 


iubesc pe Dumnezeu mai presus decât orice 
pe lumea aceasta, îşi dedică total viaţa 
credinţei şi sunt gata de orice jertfă în 
Numele Lui. 

Apoi îngerul mi-a spus: 

- Filipe, priveşte în dreapta izvorului. 

Am privit şi am văzut soarele strălucind. 
Acolo era şi un palat, făcut din sticlă, din 
care strălucea o lumină intensă albă, 
orbitoare. În acelaşi timp, dinspre acel palat 
am auzit o voce care mi-a spus: 

- Filipe, încă nu a venit vremea ta...! 

Apoi îngerul mi-a zis: 

- Să mergem acum...! 

Şi am început să ne întoarcem înapoi. 
Brusc m-am trezit şi nu puteam să-mi dau 
seama unde mă aflu... 

A doua zi m-am dus la pastorul bisericii 
noastre protestante, pe nume Lazăr, şi i-am 
povestit visul meu. Atunci acela mi-a relatat 
că şi el a avut un vis foarte surprinzător. Se 
făcea că mergea prin piaţa oraşului, însoţit 
de trei oameni de origine europeană. Unul 
era în dreapta, altul, în stânga, iar al treilea îl 
urma din spate. Aveau în mâini câte o carte. 
Le-au deschis şi au început să-i citească 
fragmente din Sfânta Scriptură. Apoi, înainte 
de a pleca, i-au lăsat o carte în mână şi i-au 
spus că vor reveni. 

Am plecat nedumerit. A doua zi m-am 

dus în parohia ortodoxă a satului Katagka, 
unde era preotul Akylas. I-am povestit şi lui 
visul meu, iar el mi-a deschis calea credinţei 
creştine autentice. Timp de şase luni am 
urmat cursurile catehetice şi apoi m-am 
botezat. Părintele m-a lăsat să-mi păstrez 
acelaşi nume. 

Protoiereul misiunii de la Kolwezi, 
părintele Meletie, fără să ştie nimic despre 
visul meu, a dat binecuvântarea ca în satul 
nostru să se ridice o biserică cu hramul 
Izvorul Tămăduirii! A fost o minune în plus, 
care mi-a arătat că sunt pe calea cea bună. 
De atunci, de multe ori am fost ajutat de 
Dumnezeu şi multe minuni s-au întâmplat în 
viaţa mea şi a familiei mele. 

Într-o zi, soţia mea a început să vomite 
într-una, fără să se poată opri. I-am dat să 
bea aghiasmă adusă de la biserică şi îndată 
şi-a revenit. 

Altădată, unul dintre copiii noştri s-a 
îmbolnăvit şi nu aveam bani să mergem la 
doctor. Părintele Akylas ne-a dat aghiasmă 
şi, după ce copilul a băut, a început să se 
simtă din ce în ce mai bine, până s-a vindecat 
fără medicamente!” 

2. TAINA MĂRTURISIRII 


Pocăinţa sau Mărturisirea este o Taină 
prin care sunt iertate păcatele creştinilor, 
păcate care s-au săvârşit după Botez. In 
Biserica Ortodoxă nimeni nu poate să 
primească Sfânta Impărtăşanie dacă nu 
primeşte, mai întâi, binecuvântare de la 
duhovnicul lui, după ce s-a spovedit. De 
altfel, fraza pe care-o spune preotul la 
liturghie: „Să luăm aminte, sfintele 
sfinţilor!”, înseamnă că Sfintele Taine sunt 
oferite sfinţilor, adică acelora care şi-au 
mărturisit păcatele cu pocăință şi cu lacrimi. 
Toţi oamenii au căzut în diferite păcate după 
botez, întinând astfel harul primit la vârsta 
copilăriei de la Hristos iubitorul de oameni şi 
Mântuitorul nostru, prin această Taină. 

Prin mărturisirea noastră cu pocăință şi 
adâncă smerenie, Domnul ne iartă toate 
păcatele. Este de ajuns să le mărturisim cu 
sinceritate absolută. In acelaşi timp, ne 
dăruieşte dumnezeiescul har, puterea de a ne 
întări în lupta noastră duhovnicească şi ne 
readuce la starea de curăţenie sufletească, de 
dinaintea căderii în acele păcate. Sfântul 
Simeon Noul Teolog spune că Hristos nu 
doar ne iartă păcatele mărturisite, ci le 
socoteşte ca şi cum n-ar fi fost săvârşite 
niciodată! 


41 


Această Taină ne-a dăruit-o Domnul 
prin intermediul Apostolilor Săi, cărora, 
după Învierea Sa, le-a zis următoarele: Luaţi 
Duh Sfânt! Cărora le veţi ierta păcatele, 
iertate vor fi, iar cărora le veţi ține, ținute 
vor fi! (loan 20, 22-23). 

Despre instituirea acestei Taine mai 
avem încă două pasaje scripturistice în care 
Domnul spune mai întâi lui Petru: ...şi îți voi 
da ţie cheile Împărăției Cerurilor şi, oricâte 
vei lega pe pământ, vor fi legate şi în ceruri 
şi, oricâte vei dezlega pe pământ, vor fi 
dezlegate şi în ceruri (Matei 16, 19). Aici, 
conform învăţăturii Părinților Bisericii, nu se 
oferă o putere specială exclusivă lui Petru, 
aşa cum afirmă papistaşii, deoarece Hristos 
spune îți voi da şi nu îţi dau acum. Al doilea 
verset care se referă la oferirea acestei Taine 
Apostolilor cuprinde cuvintele 
Mântuitorului, Care le spune: Amin vă spun 
vouă, oricâte veţi lega pe pământ, vor fi 
legate şi în cer şi, oricâte veţi dezlega pe 
pământ, vor fi dezlegate şi în cer! (Matei 18, 
18). Acest verset dărâmă pretenţia 
papistaşilor cum că Hristos i-ar fi oferit 
numai lui Petru cheile Împărăției Cerurilor şi 
puterea de a lega şi dezlega. 

În biserica primară, creştinii se 
spovedeau în public. Pentru evitarea 
scandalizării unora sau a smintirii celor mai 

slabi, cu timpul s-a stabilit ca mărturisirea să 
se facă în faţa duhovnicului. Această practică 
s-a păstrat şi în Apus, până în secolul al 
XIII-lea, când a început să-şi piardă 
importanţa, din cauza secularizării care a 
pătruns tot mai adânc în biserica Romei şi a 
aşa-zisei demitizări a Noului Testament de 
către teologul lor, „sfântul” Toma D'Aquino. 
În aceeaşi epocă a apărut în biserica lor 
şi o altă inovaţie. Preotul ortodox spune: 
„Dumnezeu să-ţi ierte prin mine, păcătosul, 
toate câte ai mărturisit, şi în veacul de acum 
şi în vecii vecilor”, în timp ce papa spune: 
„Te iert de toate păcatele, în numele Tatălui 
şi al Fiului şi al Sfântului Duh”. In Biserica 
Ortodoxă, preotul este practic doar un 
martor, el substituie, prin rostirea rugăciunii 
şi prin binecuvântarea penitentului cu mâna, 
prezenţa lui Hristos, iar Domnul este, în fapt, 
Cel ce iartă şi binecuvântează. Mărturisirea 
creştinilor catolici se face în acele cabine, 
separate printr-un grătar de lemn. Nu se pot 
vedea unul pe celălalt şi nu există comuniune 
între persoanele ce dialoghează. De aceea, 
nici duhovnicul nu poate să se dăruiască 
misiunii sale cu devotamentul unui bun 
păstor, de vreme ce nu se leagă sufleteşte şi 
duhovniceşte de cel ce se mărturiseşte, nici 
creştinul nu simte că preotului îi pasă de el, 
se îngrijeşte pentru mântuirea lui, de vreme 

ce nu-şi cunoaşte duhovnicul. 

În biserica papală canoanele sunt 
considerate mijloace indispensabile 
preotului duhovnic. Există o aplicare, am 
spune, judiciară a lor, în vederea îmblânzirii 
lui Dumnezeu, care, potrivit învăţăturii lor, 
este  mânios din cauza păcatelor 
credinciosului. Aici nu apare ca necesară 
pocăinţa credinciosului, de vreme ce iertarea 
păcatelor se realizează automat, prin 
împlinirea canoanele date de duhovnic. Dar 
Hristos ne spune: Milă voiesc, iar nu jertfă, 
iar în parabola vameşului şi a fariseului a 
fost îndreptăţit cel ce şi-a bătut pieptul cu 
pocăință, nu cel ce s-a justificat pe sine. 

Astăzi, în toată Europa, există pe lângă 
bisericile catolice şi în alte centre „confesorul 
electronic”. Pe un ecran găseşti afişate toate 
păcatele posibile. Selectezi păcatul pe care 
l-ai săvârşit şi îndată ţi se oferă canonul pe 
care trebuie să-l împlineşii în vederea 
obţinerii „iertării”. În general, acesta prevede 
rostirea de zeci sau sute de ori a unor 
rugăciuni scurte către Maica Domnului, 
diverse alte lecturi etc. De la calculator 
primesc deci „iertarea” şi apoi merg în 
biserică unde primesc ostia, fie sub formă de 
biscuit, fie din mâna preotului. 

În perioada Evului Mediu s-au introdus 
şi acele iertări scrise, aşa numitele 

indulgenţe, pe care credincioşii le puteau 
cumpăra, fără nicio legătură cu dispoziţia 
fiecăruia către pocăință sau zdrobire de 
inimă, pentru păcatele lor. Şi pentru că 
această metodă a adus foarte mulţi bani în 
conturile Vaticanului, valabilitatea 
indulgențelor a fost extinsă şi către iertarea 
păcatelor celor adormiţi, plătite, desigur, de 
rudele lor. Tot în acest scop a fost introdusă 
şi inovaţia  purgatoriului. Se vindeau 
indulgenţe şi acelora care doreau să le 
cumpere pentru păcatele lor viitoare! Acestea 
erau valabile permanent, până la sfârşitul 
vieţii celui interesat! Adică cineva poate să-şi 
cumpere de la început iertarea pentru 
păcatele pe care le va face de-a lungul 
întregii sale vieţi! 

Mai mult, există perioade de timp în care 
se împart, în dar, iertări în grup creştinilor 
apuseni sau anumitor ţări ori regiuni, după 
cum doreşte papa. Astfel de iertări se împart, 
spre exemplu, la alegerea unui nou papă, la 
proclamarea unor noi sfinţi, la sărbătorirea 
papilor sau în anii jubiliari. Există şi biserici, 
paraclise, icoane sau sfinte mese privilegiate, 
unde cel care se roagă primeşte indulgenţe 
pentru un anumit număr de zile. De 
asemenea, putere iertătoare capătă anumite 
obiecte — cruci, icoane, relicve sfinte, dacă 
sunt binecuvântate de papă! Doar papa are 

dreptul nelimitat de a dărui iertare pentru 
păcatele viitoare, indiferent de motivaţia lor. 
Cardinalii au dreptul să acorde iertări pentru 
200 de zile, arhiepiscopii, în eparhia lor, 
pentru 100 de zile, iar episcopii, pentru 50 
de zile. De asemenea, preoţii au 
binecuvântarea papei să dezlege de păcate pe 
cei ce sunt pe patul de moarte. Aşadar, 
numai papa şi, prin el, toată biserica 
Apuseană sunt moştenitori ai faptelor bune, 
ai virtuţilor prisositoare ale sfinţilor, prin 
care sunt iertaţi şi mântuiţi cei vii şi cei 
adormiţi! 


MĂRTURII DESPRE 
TAINA MĂRTURISIRII 


a) Hristos nu acceptă jertfa săvârşită de 
clericii nespovediţi 

În cartea fericitului părinte Paisie, Cu 
durere şi dragoste pentru omul 
contemporan, citim următoarea  istorisire: 
„Cândva, în peştera Sfântului Atanasie 
Athonitul, se nevoia un bătrân, împreună cu 
doi ucenici. Unul era ieromonah, iar celălalt 
ierodiacon. Preotul însă îl invidia de moarte 
pe diacon, pentru că era inteligent şi dăruit 
cu multe calităţi — cânta frumos, citea cu 
claritate etc. Pe de altă parte, nici diaconul 

nu ajuta deloc la aplanarea situaţiei, fiind 
lipsit de smerenie şi plin de egoism. 
Problema se adâncea cu fiecare zi, deoarece 
nu exista o mărturisire curată a păcatelor şi a 
gândurilor ascunse. 

Într-o dimineaţă, bătrânul i-a trimis să 
slujească la un paraclis din apropiere. 
Pregătirea lor înainte de slujbă a fost 
formală, fără spovedanie, fără iertare, fără 
pocăință. Astfel, fără frică de Dumnezeu, au 
plecat să săvârşească Sfânta Liturghie. Când 
preotul a început proscomidia, s-a auzit 
deodată un zgomot puternic, iar Sfântul Disc 
a dispărut din proscomidiar. Preotul şi 
diaconul erau îngroziţi. N-au mai putut 
săvârşi Sfânta Liturghie şi s-au întors 
ruşinaţi şi plini de pocăință la duhovnicul 
lor.” 


b)„Tu, însă, pocăieşte-te.../” 

În cartea părintelui Ştefan Anagnosto- 
poulos, Cunoaşterea şi trăirea credinţei 
ortodoxe, am găsit următoarea întâmplare 
referitoare la pocăință şi mărturisirea 
păcatelor. S-a dus odată într-un spital unde 
era internat un preot, ca să-l spovedească. 
Bolnavul îl rugase să vină urgent, deoarece 
cu o seară înainte avusese o viziune 
minunată, dar înfricoşătoare. A apărut lângă 
patul lui un tânăr îmbrăcat în haine 

strălucitoare şi i-a spus, arătându-i spre cer: 
„Pregăteşte-te să intri în Jertfelnicul cel 
ceresc, unde slujesc doar cei mai vrednici 
dintre episcopi şi preoţi, care L-au slăvit pe 
Dumnezeul cel în Treime pe pământ, 
dăruindu-şi întreaga lor viaţă... dar tu, 
pocăieşte-te! Iată Tronul Stăpânului Hristos, 
unde vei fi judecat cu milă dar şi cu dreptate 
de Domnul!... Dar tu, pocăieşte-te! Iată 
Ierusalimul cel de Sus, unde este lăcaşul a 
milioane de sfinţi, care se bucură de vederea 
slavei Dumnezeului 'Treimic!... Tu, însă, 
pocăieşte-te cu sinceritate şi zdrobire de 
inimă! Iată, aici este Împărăţia Lui, unde 
locuieşte Domnul Slavei, înconjurat de toate 
puterile îngereşti, care neîncetat Îi cântă 
«Sfânt, Sfânt, Sfânt, Domnul Savaot, plin e 
cerul şi pământul de mărirea Sa!»...Tu, însă, 
pocăieşte-te! Uită-te de-a dreapta ta şi vei 
vedea miile de suflete care s-au mântuit cu 
ajutorul rugăciunilor şi a slujirii tale timp de 
cincizeci de ani. Ei toţi se roagă acum pentru 
sufletul tău... Tu, însă, pocăieşte-te! Priveşte 
de-a stânga şi vezi întunericul şi strigătele 
disperate ale celor condamnaţi la iad... Tu, 
însă, pocăieşte-te!” 

„„ De aceea, te-am chemat, părinte, a 
spus preotul cel evlavios, ca să mă spovedesc 
sincer şi curat, începând de la vârsta 
copilăriei şi până în ziua de astăzi.” 

c) Cel care nu s-a spovedit niciodată în viaţă 
va fi condus de demoni în iad! 

Cândva, ne istoriseşte Sfântul Grigorie 
Dialogul, trăia un om pe nume Hrisarios. Era 
printre cei mai importanţi din oraşul său. 
Însă, pe măsură ce îi creşteau bogăţia, banii 
mulţi şi casele, i se înmulţeau şi patimile 
trupeşti, iubirea de argint, mândria, 
desfrânarea, slava deşartă şi celelalte. După o 
vreme, s-a îmbolnăvit grav şi a ajuns pe patul 
de moarte. Cu ochii deschişi, vedea 
apropiindu-se de el duhuri întunecate, 
înspăimântătoare, pregătite să-l tragă spre 
porţile iadului. A început să tremure, să se 
îngălbenească şi să transpire abundent. S-a 
pornit apoi să strige disperat, să i se mai 
acorde puţin timp pentru pocăință. Apoi l-a 
chemat pe fiul său şi i-a spus: „Maxime, 
copilul meu, aleargă. Nu ţi-am făcut 
niciodată niciun rău, salvează-mă prin 
puterea rugăciunii şi a credinţei tale!” 

Maxim a venit lângă el, împreună cu 
ceilalţi membri ai familiei, dar nu puteau 
vedea viclenele duhuri care-l amenințau cu 
iadul. Înţelegeau însă prezenţa lor din 
groaza, panica şi transpiraţia rece a 
muribundului, precum şi după mişcările 
bruşte ale trupului, pe pat. Când spre perete, 
ca să nu-i mai vadă, când în stânga sau în 

dreapta, după cum îl bântuiau. Disperat, 
neputând să scape, începu să strige: „Mai 
lăsaţi-mă măcar până dimineaţă, numai 
până dimineaţă...!”, dar cu aceste ultime 
cuvinte sufletul i-a ieşit din trup. 

d) Un mort a înviat în laboratorul de 
anatomie al Facultăţii de Medicină 

În primii ani ai vieţii mele monahale am 
fost timp de zece ani responsabil cu 
arhondaricul la Mănăstirea noastră Cuviosul 
Grigorie. Într-un an, cred că prin 1983, a 
venit la noi un renumit duhovnic din 
Amfilohia. Cred că acum o fi trecut la cele 
cereşti. Veşnica lui pomenire! 

Pentru că-mi plăcea să stau în preajma 
monahilor cu experienţă şi să-i întreb 
diferite lucruri despre viaţa duhovnicească, 
m-am apropiat şi de acesta şi l-am întrebat: 

- Aţi putea să-mi spuneţi un cuvânt de 
folos sau vreo întâmplare ziditoare de suflet 
care v-a impresionat de-a lungul vieţii? 

Îndată, bătrânul mi-a spus următoarea 
istorisire: 

„Odată mă întorceam de la Sfântul 
Munte şi am ajuns în Tesalonic. Mergeam pe 
jos pe lângă Facultatea de Filosofie, când, 
deodată, s-au apropiat de mine doi tineri, 
care m-au rugat, vădit tulburaţi, să-i urmez. 
Am mers în laboratorul de anatomie al 
Facultăţii de Medicină. Acolo se întâmplase 

un lucru extraordinar, care i-a impresionat 
pe toţi studenţii din facultate prezenţi la 
lecţia de anatomie. Trupul unui bărbat mort, 
adus acolo pentru a i se face un examen 
patologic, ca lecţie deschisă pentru studenţi, 
a înviat în chip miraculos. Primul lucru pe 
care l-a cerut bărbatul readus la viaţă a fost 
să i se aducă de urgenţă un preot. De aceea, 
studenţii mă chemaseră pe mine. Când m-a 
văzut, a căzut în genunchi şi cu lacrimi mi-a 
spus: «Părinte, am nevoie să mă spovediţi şi 
să mă împărtăşiţi! Nu pot să mă apropii de 
Poarta Cerului fără o spovedanie sinceră şi 
fără împărtăşanie!» 

A doua zi, am săvârşit în mod special în 
paraclisul Universităţii Sfânta Liturghie. 
Bărbatul a venit, s-a spovedit înainte de 
slujbă şi apoi l-am împărtăşit. După trei zile, 
Domnul l-a chemat din nou la EI”. 


e) Mărturisirea tuturor păcatelor aduce 
iertarea deplină a celui spovedit 

În Pateric întâlnim următoarea 
istorisire, din care învăţăm că în faţa 
duhovnicului, prin intermediul căruia 
lucrează harul preoţiei lui Hristos, suntem 
datori să ne mărturisim cu sinceritate toate 
păcatele. 

Cândva, o femeie s-a dus la duhovnicul 
ei, pentru a se mărturisi. Acesta era călugăr 

şi avea sub ascultarea sa un ucenic care 
stătea la intrarea în biserică şi îi conducea la 
duhovnic pe cei ce doreau să se 
mărturisească. Femeia s-a mărturisit şi, după 
ce duhovnicul i-a citit rugăciunea de 
dezlegare a păcatelor, s-a întors acasă. După 
aceasta, ucenicul a venit aproape de 
duhovnic şi i-a spus: „Părinte, femeia aceea 
cred că avea mari probleme. În timp ce o 
spovedeaţi, am văzut de la depărtare că din 
gura ei ieşeau mai mulţi şerpi micuţi. La un 
moment dat se chinuia să iasă şi unul mai 
mare, dar nu reuşea. Scotea mereu capul 
hidos, dar apoi intra înapoi”. Atunci 
duhovnicul i-a spus: „Aleargă repede şi 
cheam-o înapoi, că sigur are un păcat mare 
de mărturisit, dar pe care i-a fost ruşine să-l 
spună, fiind ţinută de satana”. Când ucenicul 
a ajuns la casa femeii, a aflat cu stupoare că 
aceea tocmai murise. Trebuie să luăm 
aminte, aşadar, că pentru un singur păcat 
mare, nemărturisit la timp, ne putem pierde 
sufletul şi ajungem în iad! 

3. SFÂNTA ÎMPĂRTĂŞANIE 


În Noul Testament găsim cuvintele 
Mântuitorului, Care ne spune: Cine 
mănâncă trupul Meu şi bea sângele Meu are 
viață veşnică şi Eu îl voi învia în ziua de 
apoi. Trupul Meu este adevărată mâncare şi 
sângele Meu, adevărată băutură. Cel ce 
mănâncă trupul Meu şi bea sângele Meu 
rămâne întru Mine şi Eu întru el (loan 6, 
54-56). În primele veacuri, în Biserica Romei 
taina Sfintei Euharistii s-a săvârşit în mod 
corect, dar, mai apoi, s-a interzis oferirea 
Sângelui lui Hristos credincioşilor — şi 
aceasta din două motive: în primul rând, 
pentru accentuarea superiorității clerului 
faţă de poporul credincios şi, mai apoi, 
pentru a evita vreo posibilă întinare a Tainei, 
prin vărsarea accidentală a vreunei picături 
din Sfântul Sânge. Oare nu a existat acest 
pericol şi în primele treisprezece secole? 
Astăzi papistaşii oferă Trupul lui Hristos sub 
formă de ostie, un fel de mic biscuit pe care 
preotul îl bagă în gura credinciosului. Astfel, 
greşesc fundamental din punct de vedere 
teologic, deoarece ignoră cuvintele 
Mântuitorului, pe care le-am menţionat în 
versetele de mai sus. 

O altă diferenţă în ceea ce priveşte taina 
Sfintei Fuharistii este următoarea: papistaşii 

cred că momentul sfințirii Sfintelor Daruri 
este marcat de rostirea de către liturghisitor 
a cuvintelor: „Luaţi, mâncaţi, acesta este 
Trupul Meu...” etc. Astfel, în esenţă, biserica 
papală face doar anamneza săvârşirii Tainei 
şi nu săvârşeşte Taina în sine. In Biserica 
Ortodoxă, liturghisitorul invocă prezenţa 
Duhului Sfânt, Care Se pogoară şi sfinţeşte 
sfintele daruri. 

O altă diferenţă este cea a folosirii pâinii 
nedospite, a azimei, pentru Sfântul Trup. 
Însă pâinea nedospită, potrivit Sfântului 
Simeon al Tesalonicului, este o pâine 
imperfectă, nedesăvârşită faţă de pâinea 
dospită. La Cina cea de Taină, Mântuitorul 
nu a folosit pâine nedospită la instituirea 
Tainei Sfintei Împărtăşanii. Azimele le 
mâncau evreii începând cu vinerea seara. 
Papistaşii au interpretat greşit versetul de la 
Luca 22, 7: Şi a sosit ziua Azimelor, în care 
trebuia să se jertfească Paştile. Incepând cu 
seara din Joia Mare şi până în seara din 
Vinerea Mare se numea „ziua azimelor”, dar 
nu pentru că evreii mâncau azime, ci pentru 
că se pregăteau să mănânce mielul fript, în 
seara de Vineri. Aşadar, Domnul a folosit 
pâine dospită pentru a inaugura noul Paşte, 
Paştele Sfintei Euharistii, prin care a început 
practic o altă realitate în această lume. De 
altfel, primii creştini Îl slăveau pe Dumnezeu 

în fiecare zi: ...stăruiau în învăţătura 
apostolilor şi în împărtăşire, în frângerea 
Pâinii şi în rugăciuni (Fapte 2, 42-47). 
Astăzi, biserica papală oferă ostia cu penseta, 
o azimă sub formă de biscuit rotund, care se 
găseşte de vânzare şi în magazine, ambalate 
în plastic. Mai mult, s-a renunţat şi la slujba 
Proscomidiei. 

O altă diferenţă în ceea ce priveşte Taina 
Euharistiei este aceea că biserica papală nu 
acordă Sfânta Împărtăşanie pruncilor decât 
după vârsta de 7-12 ani, după ce primesc 
Mirungerea. Oare nu le-a spus Mântuitorul 
ucenicilor Săi: Lăsaţi copiii şi nu-i opriți să 
vină la Mine, că a unora ca aceştia este 
împărăţia cerurilor? (Matei 19, 14). 


MĂRTURII DESPRE 
SFÂNTA ÎMPĂRTĂŞANIE 


Sfânta Împărtăşanie se dă credincioşilor 
cu aceeaşi linguriţă. Nimeni până astăzi nu 
s-a plâns că s-ar fi îmbolnăvit sau că ar fi 
contractat vreun microb prin împărtăşirea cu 
aceeaşi linguriţă. Trupul şi Sângele lui 
Hristos sunt purificatoare şi izbăvitoare de 
orice boală sau epidemie. Au existat preoţi 
care au administrat după slujbă Sfânta 
Împărtăşanie în leprozerii, aşa cum încă se 


55 


mai întâmplă în Africa zilelor noastre, sau în 
spitale de boli contagioase, iar apoi au 
consumat cele sfinte şi nu s-au îmbolnăvit. 
Acest fenomen a făcut o impresie foarte 
puternică medicilor şi personalului din 
spitale, care ignorau sau nu credeau în 
puterea tămăduitoare a Sfintelor Taine. 


a) Îngerii se închină la Sfântul Potir 

Pe timpul războiului, în 1940, părintele 
Teodor a plecat împreună cu diaconul său, 
Lavrentie, ţinând cu evlavie Sfintele Daruri, 
să împărtăşească doi muribunzi din sat. Unul 
dintre ei era un om bogat, arogant şi lipsit de 
pocăință. Au încercat să-l determine să se 
mărturisească, să conştientizeze că i se 
apropie sfârşitul, dar acela spunea că va mai 
trăi. 

Preotul a rămas să discute cu bogatul 
nepocăit, iar diaconul s-a grăbit să ajungă la 
cea de-a doua persoană. Era vorba de o 
bunicuţă evlavioasă, doamna Maria. Intrând 
în casa ei, diaconul a rămas surprins să vadă 
că în jurul femeii erau toate rudele ei. Avea 
opt copii căsătoriţi, mulţi nepoți şi chiar 
strănepoţi. Toţi erau prezenţi în jurul ei şi 
încercau să-i aline suferinţa. A rămas şi mai 
surprins să vadă în încăpere zeci de îngeri 
care o vegheau pe bătrână. Şi, mai mult, 
deasupra capului ei stătea chiar Maica 

Domnului,  ştergându-i cu o batistă 
broboanele de sudoare. Din gura femeii se 
auzea abia şoptită rugăciunea: „Bucură-te, 
Mireasă, pururea Fecioară!” Când diaconul 
s-a apropiat de pat cu Sfânta Împărtăşanie, 
toţi îngerii au îngenuncheat. La fel şi 
Fecioara, închinându-se Fiului şi 
Mântuitorului ei. După ce diaconul a 
împărtăşit-o pe bătrână, îngerii au predat 
sufletul acesteia în mâinile Maicii Domnului 
şi împreună au urcat spre cer. 


b) Amintiri din viaţa părintelui Cleopa, de 
pe vremea când era frate de mănăstire 

Părintele Cleopa primise ascultarea de a 
fi al doilea paracliser la biserica Mănăstirii 
Sihăstria, când a fost martorul unor 
întâmplări minunate, petrecute în timpul 
Sfintei Liturghii. Iată ce a povestit: „Să vedeţi 
ce-am aflat de la un preot cuvios, părintele 
Calistrat Bobu. Ca duhovnic, a trecut odată 
pe la o călugăriţă care se nevoia într-o 
peşteră din pădure. Pe vremea aceea erau 
peste cincizeci de asceţi în aceste păduri, 
monahi şi monahii. Această maică i-a spus 
părintelui: «La voi nu Se pogoară Sfântul 
Duh, pentru că aţi urmat noului calendar!». 
Din acea zi părintele a început să 
liturghisească pătruns de îndoială. 

Într-o zi, pe când eram în ascultarea de 

paracliser, am observat că prescura din care 
proscomidea stareţul era albă şi dulce, pe 
când prescura părintelui Calistrat devenea 
imediat amară şi mucegăită. L-am întrebat 
pe duhovnicul meu, pe părintele Ioanichie: 

- Părinte, de ce atunci când liturghiseşte 
părintele Calistrat  prescura devine 
mucegăită şi acră? 

- Pentru că slujeşte plin de îndoială. Se 
îndoieşte că, în Biserica lui Hristos care a 
urmat noului calendar, se mai pogoară harul 
Duhului Sfânt. A întâlnit de curând o maică 
în pădure care i-a spus aceste lucruri. I-am 
explicat că aceea, de fapt, se înşelase şi că 
totul nu era decât o ispită, de care trebuie să 
scape. 

Câteva zile mai târziu, părintele Calistrat 
slujea din nou Sfânta Liturghie. Când a 
invocat pogorârea Sfântului Duh, a văzut 
îngrozit că pâinea se prefăcuse în carne, iar 
vinul în sânge. M-a strigat înspăimântat şi 
mi-a zis: 

- Frate Constantine, vino lângă mine! 
Spune-mi ce vezi? 

- Vai, părinte Calistrat, Sfânta 
Împărtăşanie a devenit carne şi sânge! 

Atunci am trimis să fie degrabă chemat 
starețul mănăstirii. Când a ajuns şi a văzut 
cele petrecute, a chemat câţiva călugări în 
altar şi i-a pus să citească din Psaltire. Apoi 

i-a spus părintelui: 

- Hei, părinte Calistrat, acum crezi că 
Duhul Sfânt Se pogoară şi transformă 
cinstitele daruri sau nu? 

- Iartă-mă, părinte. Şi căzu în genunchi, 
plângând. 

- Ai grijă! Ai văzut că Duhul Sfânt Se 
pogoară? Că a transformat pâinea în Trupul 
lui Hristos şi vinul în scump Sângele Lui? De 
ce te mai îndoieşti? 

- Cred, părinte. Te rog, iartă-mă! 

- Adună acum împreună Sfintele Daruri. 

După aceasta, stareţul i-a dat canon 
părintelui ca timp de patruzeci de zile să nu 
mai săvârşească Sfânta Liturghie şi i-a spus: 

- Te-am rugat să crezi fără clintire, iar tu 
ai căutat adevărul despre calendar la 
călugăriţa din pădure! De acum să faci 
ascultare! _ 

Acestea s-au întâmplat în 1932. În 
aceeaşi vreme am fost martor şi la altă 
minune săvârşită în timpul Sfintei Liturghii. 

Într-o zi, pe când slujea părintele 
Ioanichie, după sfinţirea Sfintelor Daruri, 
din potir a căzut pe Sfântul Antimis o 
picătură din Sângele Domnului. Îndată a 
început să strălucească foarte tare şi să se 
transforme într-o rază luminoasă. Atunci 
stareţul m-a strigat în grabă: 

- Frate Constantine, vino aici aproape! 

Spune-mi, ce vezi pe Sfântul Antimis? 

- Văd o picătură din Sfântul Sânge. Dar 
străluceşte atât de tare, încât cu greu o pot 
privi de aproape! 

- Vezi, frate Constantine, pe Cine slujim 
noi păcătoşii? De aceea, să stai cu mare frică 
şi evlavie în faţa Sfintei Mese! După aceasta, 
stareţul sorbi cu mare grijă picătura căzută, a 
Sfântului Sânge al lui Hristos.” (Viaţa şi 
nevoinţțele părintelui Cleopa Ilie, p. 58) 


c) În Sfântul Potir străluceau raze 
luminoase 

Catehetul Irineu mi-a  istorisit 
următoarea întâmplare. 

„Era într-o zi de duminică, în biserica 
Sfântului Vasile din satul Lubudi, în Congo. 
Părintele Simeon săvârşea Sfânta Liturghie. 
La sfârşitul slujbei, era programat un 
parastas de patruzeci de zile pentru un copil 
pe nume Antonie, care murise de malarie. În 
biserică erau prezenţi, aşadar, şi părinţii 
copilului. 

La momentul ieşirii cu cinstitele daruri, 
când preotul duce de la proscomidiar 
darurile pe Sfânta Masă, pentru sfințire, 
părinţii copilului au făcut o mişcare 
surprinzătoare. Când preotul a trecut prin 
faţa lor, au încremenit înfricoşaţi în mijlocul 
bisericii şi şi-au făcut semnul crucii. 

După slujbă au venit la părintele Simeon 
şi la Irineu şi le-au spus următoarele: «In 
momentul în care părintele a trecut prin faţa 
noastră, rostind cuvintele ...pre voi pe toți, 
să vă pomenească Domnul Dumnezeu întru 
Împărăţia Sa, am văzut că din sfântul potir 
ieşeau flăcări luminoase şi ne-am 
înspăimântat. De aceea ne-am închinat cu 
frică şi cu cutremur şi am rămas nemişcaţi în 
mijlocul bisericii»”. 


d) Trupul şi Sângele Domnului s-au 
transformat în carne 

Venerabilul părinte Ştefan Anagnosto- 
poulos, în cartea sa Cunoaşterea şi trăirea 
credinței ortodoxe, ne relatează că un 
profesor de la Seminarul Teologic din 
Tesalonic, prin anul 1959, le preda elevilor 
săi faptul că Sfânta Impărtăşanie nu este cu 
adevărat Trupul şi Sângele lui Hristos, ci 
doar nişte simboluri. 

Îndată au apărut reacţii hotărâte din 
partea elevilor faţă de aceste învățături 
eretice ale profesorului lor şi la scurtă vreme 
a fost demis. Unul dintre elevii de atunci a 
rămas însă influenţat de această opinie total 
greşită. A trecut vremea şi a fost hirotonit 
preot. După trei ani de slujire, s-a îmbolnăvit 
şi o perioadă nu a mai putut sluji. Apoi s-a 
făcut bine şi a revenit la altar. Intr-o 

duminică în care se împărtăşiseră aproape 
toţi credincioşii, a ezitat să consume la sfârşit 
Sfintele Daruri rămase în potir. Se gândea, 
ispitit de diavol, că ar putea să se 
îmbolnăvească din nou. Atunci l-a îndemnat 
satana să arunce cele sfinte, că doar nu erau 
decât nişte simple simboluri. Nimic nu-i 
dovedise că ar putea fi chiar Sângele şi 
Trupul lui Hristos. S-a dezbrăcat de 
veşmintele preoţeşti şi, pentru că nu era 
nimeni în altar care să-l vadă, a aruncat cele 
sfinte la chiuvetă! Atunci s-a trezit în faţa 
unei privelişti cutremurătoare. În chiuvetă a 
văzut o bucată mare de carne crudă! A intrat 
în panică şi nu ştia ce să facă. In cele din 
urmă, a luat bucata de carne, a pus-o din nou 
în potir şi l-a acoperit cu procovăţul. S-a 
spălat pe mâini şi a plecat îngrozit acasă, fără 
să spună nimănui nimic. După amiază, a 
venit să săvârşească Vecernia şi a citit-o de 
pe analog, în biserică, deoarece îi era frică să 
mai intre în Sfântul Altar. În duminica 
următoare a trebuit să săvârşească din nou 
Sfânta Liturghie. S-a apropiat să privească în 
Sfântul Potir. I-a mai trecut spaima când a 
văzut că Sfintele se transformaseră din nou 
în pâine şi vin. A luat un alt rând de Sfinte 
Vase şi a săvârşit Sfânta Liturghie cu frică şi 
cu cutremur. La sfârşit a consumat ambele 
potire. După câteva zile a mers la duhovnicul 

său, s-a spovedit şi i-a povestit toate cele 
întâmplate. A primit de la acesta un canon 
aspru de pocăință şi aşa şi-a întărit credinţa 
ortodoxă, care învaţă că Sfintele Daruri se 
transformă cu adevărat în Trupul şi Sângele 
lui Hristos. 


e) Monahul neîncrezător 

Un monah se lupta cu îndoielile 
privitoare la faptul că Sfintele Daruri sunt cu 
adevărat Trupul şi Sângele lui Hristos sau 
sunt doar nişte simboluri sau prefigurări. 
Ceilalţi monahi, aflând despre lupta 
interioară a fratelui lor, l-au îndemnat să 
participe la o Sfântă Liturghie în cadrul 
căreia să se roage toţi fierbinte pentru ca 
Dumnezeu să le descopere în chip minunat 
adevărul. După terminarea acelei liturghii, 
iată ce a povestit monahul măcinat de 
îndoieli: „După ce diaconul s-a urcat în 
amvon pentru a citi Sfânta Evanghelie, am 
văzut acoperişul bisericii deschizându-se. 
Apoi, după rugăciunea proscomidiei, cerurile 
s-au despicat şi o flacără s-a coborât 
deasupra Sfintelor Daruri. Îndată au coborât 
o mulţime de îngeri, purtând în mijlocul lor 
un Prunc. Împreună cu ei s-au arătat şi alte 
două Persoane, de o frumuseţe de nedescris. 
Apoi îngerii au făcut un cerc în jurul Sfintei 
Mese, în vreme ce Pruncul stătea pe un tron 

deasupra ei. Când s-a apropiat preotul 
pentru a frânge Sfântul Trup, cele două 
Persoane au prins Pruncul de mâini şi de 
picioare şi cu un cuţit l-au tăiat, lăsându-i 
sângele să curgă în Sfântul Potir. Apoi i-au 
tăiat trupul în bucățele mici pe care le-au pus 
deasupra  părticelelor de pâine. Îndată 
părticelele s-au transformat şi ele în carne. 

Când preotul a spus: «Cu frică de 
Dumnezeu, cu credinţă şi cu dragoste să vă 
apropiaţi!», fraţii care s-au împărtăşit au 
primit bucăţi din acel trup. Când spuneau 
însă «Amin», ele deveneau din nou pâine. 
Când m-am apropiat şi eu, mi s-a dat carne 
şi nu m-am putut împărtăşi. Atunci am auzit 
o voce care mi-a şoptit la ureche: «Omule, de 
ce nu te împărtăşeşti? Nu ţi s-a dat exact 
ceea ce ai cerut?» 

- Ai milă de mine, Doamne! Nu mă pot 
împărtăşi cu carne. 

- Află, aşadar, că, dacă omul ar fi putut 
să se împărtăşească cu carne crudă, atunci în 
Sfântul Potir ar fi fost carne, aşa cum ai 
văzut-o tu. Dar, pentru că nu se poate 
împărtăşi cu aşa ceva, Domnul a stabilit să se 
împărtăşească cu Trupul Său sub formă de 
pâine. lar dacă tu crezi acum că această 
pâine sfinţită este însuşi Trupul lui Hristos, 
atunci împărtăşeşte-te. 

- Cred, Doamne! - am strigat cu zdrobire 

de inimă. 

Îndată carnea s-a prefăcut din nou în 
pâine. I-am mulţumit lui Dumnezeu şi m-am 
împărtăşit. Când slujba s-a terminat, am 
văzut din nou deschizându-se acoperişul 
bisericii şi puterile îngereşti urcând către 
cer”. (Minuni şi descoperiri din timpul 
Sfintei Liturghii, Sfânta Mănăstire 
Paraclitou, p. 43) 

/) Marea Taină a Liturghiei Ortodoxe 

La sfârşitul istorisirii vieţii Sfântului 
Marelui Mucenic Gheorghe (23 aprilie), 
citim despre o impresionantă minune 
descoperită nu unui preot ortodox sau unui 
creştin, ci unui păgân. Această minune 
reprezintă şi un răspuns tranşant pentru 
biserica papală, care a renunţat la rânduiala 
Proscomidiei, a interzis  împărtăşirea 
creştinilor cu Sângele lui Hristos şi a impus 
ostia făcută din azimă. 

Emirul Siriei l-a trimis cândva pe 
nepotul său în oraşul Lidda (care în vechime 
se mai numea şi Ramel sau Diospolis), din 
Palestina, pentru a cerceta diferite chestiuni 
din regiune. Acolo se găsea o biserică mare şi 
frumoasă, care era închinată Sfântului 
Gheorghe. 

Când a ajuns, tânărul sarazin a dat 
poruncă să-i fie depozitate toate bagajele 
într-o anexă a bisericii, iar cele douăsprezece 

cămile ale convoiului să fie adăpostite chiar 
în corpul central al bisericii. Preoţii l-au 
rugat stăruitor să nu facă acest lucru, pentru 
că era un sacrilegiu adus lăcaşului de cult, 
dar n-au fost luaţi în seamă. Îndată ce 
cămilele au fost introduse în biserică de către 
cei care le conduceau, s-a produs o minune 
înfricoşătoare. Toate animalele au murit pe 
loc. 

Mirându-se de această întâmplare, 
tânărul musulman a poruncit să fie scoase 
animalele moarte din biserică şi să fie 
îngropate în deşert. 

A doua zi, preotul bisericii s-a dus să 
săvârşească Sfânta Liturghie, după 
rânduială. A fost foarte surprins să audă că 
şeicul a cerut să fie şi el prezent la slujbă. 
Cunoscându-i inima, Dumnezeu l-a 
învrednicit să aibă o revelaţie tulburătoare. 
Când s-a apropiat momentul transformării 
Cinstitelor Daruri în Trupul şi Sângele 
Domnului, sarazinul a văzut că preotul ţinea 
în mâini un prunc, pe care l-a jertfit. A strâns 
sângele în Potir, iar trupul l-a tăiat în 
bucățele mici, pe care le-a pus pe Sfântul 
Disc. Apoi, la ceasul împărtăşirii, a văzut 
cum creştinii treceau pe rând prin faţa 
Sfintelor Uşi şi primeau părticelele de trup şi 
sânge din potir. La sfârşitul slujbei, preotul a 
luat o prescură mai mare şi proaspătă şi i-a 

oferit-o şeicului. Acesta l-a întrebat: 

- Ce reprezintă această pâine? 

- Este o prescură, ca şi celelalte, din care 
am săvârşit Sfânta Liturghie! 

- Ce tot vorbeşti, părinte? Nu am văzut 
eu foarte bine ce-ai făcut? Cum ai jertfit 
pruncul acela nevinovat, i-ai strâns sângele 
în potir şi l-ai tăiat bucățele? Am văzut eu ce 
faci aici! Eşti un criminal ticălos! 

Când a auzit aceste cuvinte, preotul s-a 
înfricoşat. A căzut la picioarele sarazinului şi 
i-a spus: „Slăvit să fie Domnul că te-a 
învrednicit, stăpâne, să vezi o taină atât de 
înfricoşătoare! Cred că, prin Harul lui 
Dumnezeu, o să devii un om mare şi că 
Dumnezeu te vrea printre cei mântuiţi”. 
Sarazinul s-a mirat de aceste cuvinte şi l-a 
întrebat: 

- Adică, vrei să spui că lucrurile nu s-au 
întâmplat exact aşa cum le-am văzut eu? 

- Da, stăpâne, aşa este. Tu ai văzut cele 
pe care noi nu le putem vedea, cele în care 
noi însă credem, şi anume că pâinea şi vinul, 
pe care le vezi tu acum în Potir, se 
transformă efectiv în Trupul şi Sângele 
Domnului, prin Harul lui Dumnezeu. 
Această descoperire nu mi-a fost adresată 
mie, care sunt un om păcătos şi nevrednic, ci 
dumitale, pentru a vedea şi a respecta cele ce 
sunt ale Domnului. De aceea spun că eşti o 

persoană aleasă, pentru că, de la noi, doar 
Sfinţii Părinţi ai Bisericii s-au învrednicit să 
vadă astfel de taine minunate. Sarazinul a 
căzut pe gânduri câteva minute şi apoi i-a 
spus părintelui: 

- M-am convins acum că credinţa 
creştinilor este cea adevărată şi vai mie, celui 
ce mi-am petrecut viaţa în risipire, minciună 
şi deşertăciune, în credinţa înşelătoare a 
sarazinilor. Dar, dacă aşa este voia 
Domnului, botează-mă şi pe mine acum, ca 
să pot să-L slăvesc pe adevăratul Dumnezeu 
cu conştiinţa curată. 

- Nu îndrăznesc, stăpâne, să fac acest 
lucru. Pentru că, dacă va afla emirul, unchiul 
vostru, că am făcut aşa ceva, mă va ucide şi 
va dărâma bisericile noastre. Dacă aceasta îţi 
este hotărârea, mai bine mergi pe ascuns la 
patriarhul Ierusalimului, care te va boteza, 
dacă nu-i vei descoperi cine eşti. Astfel, 
şeicul, îmbrăcându-se în haine simple, s-a 
dus la Ierusalim şi a primit de la patriarh 
botezul. După opt zile, l-a întrebat pe ar- 
hiereu ce cale să aleagă pentru a-şi găsi 
mântuirea sufletului. Acela l-a îndrumat să 
meargă la o mănăstire de pe muntele Sinai şi 
să se călugărească. I-a spus că acolo trăiesc 
mulţi monahi iubitori de virtuţi şi că, dacă va 
face ascultare de ei, se va mântui. Aşa s-a şi 
întâmplat. După mai mulţi ani de nevoinţă, 

călugărul a cerut blagoslovenie de la stareţul 
său să meargă în Lidda, pentru a se întâlni cu 
preotul prin care se convertise. Odată ajuns, 
i-a spus: 

- Iată că m-am botezat, prin mila lui 
Dumnezeu, şi am devenit şi călugăr. Mi-aş 
dori foarte mult să ajung să-L văd iarăşi pe 
Domnul nostru lisus Hristos. Ce mă sfătuiţi? 

- Mergi la unchiul tău, emirul, şi în faţa 
tuturor să mărturiseşti că Domnul nostru 
lisus Hristos este Fiul lui Dumnezeu, 
Făcătorul întregii creaţii, Care a venit în 
lume pentru a noastră mântuire, S-a răstig- 
nit, a înviat şi S-a înălţat cu slavă la ceruri. 
Când vei face aceasta, te vei învrednici să-L 
vezi pe Domnul cu mare slavă. 

Urmând acestui sfat, călugărul s-a întors 
în patria sa. Când a ajuns, spre seară, la ora 
rugăciunii musulmanilor, s-a urcat în turnul 
minaretului şi a început să strige: „Veniţi 
aici, sarazinilor, am să vă spun un lucru im- 
portant!” După ce s-au apropiat, i-a întrebat: 

- Ştie cineva unde este nepotul emirului, 
care a dispărut în mare taină acum câţiva 
ani? 

- Noi nu ştim, dar, dacă dumneata ai 
aflat ceva, suntem gata să-ţi dăm o mare 
recompensă, pe care emirul a oferit-o pentru 
aflarea adevărului. 

- Atunci să mă duceţi la emir şi eu îi voi 

spune unde este nepotul lui. 

Atunci sarazinii l-au condus la emir şi 
i-au spus: 

- Este aici un monah care pretinde că 
ştie unde este nepotul tău. 

Emirul a cerut să fie adus de îndată în 
faţa sa şi i-a cerut să spună adevărul. 

- Da, îl cunosc, sunt chiar eu, răspunse 
monahul. Acum sunt creştin şi cred în Tatăl, 
în Fiul şi în Sfântul Duh, Care împreună sunt 
o singură Dumnezeire şi mărturisesc că Fiul 
lui Dumnezeu S-a Întrupat din Fecioara 
Maria şi a făcut în lume lucruri mari şi 
minunate. Apoi a fost răstignit, a înviat, S-a 
înălţat şi a stat de-a dreapta lui Dumnezeu 
Tatăl şi iarăşi va să vină, să judece vii şi 
morţii. 

Unchiul său l-a ascultat cu uimire şi i-a 
spus: 

- Ce-ai păţit, nefericitule, de ţi-ai lăsat 
casa ta, bogăţiile tale, slava ta şi ai ajuns să 
mergi ca un cerşetor? De ce nu te întorci la 
credinţa ta, să-l mărturiseşti pe profetul 
Mahomed şi să fii pus din nou în cinstea de 
dinainte? 

Atunci monahul i-a răspuns: 

- Toate câte am avut, pe vremea când 
eram musulman, erau lucrări ale diavolului. 
Iar această rasă sărăcăcioasă pe care o port 
reprezintă slava şi bogăţia mea, arvuna slavei 

şi bucuriei veşnice, pe care nădăjduiesc să le 
dobândesc prin adevărata credință în 
Hristos. Pe Mahomed, cel care v-a înşelat cu 
credinţa lui, îl dau anatemei şi mă lepăd de 
el. 

Emirul, potrivit legilor credinţei sale, ar 
fi trebuit îndată să dea poruncă să fie 
omorât. Dar, pentru că îi era milă de el, le-a 
spus celor prezenţi: „Acesta sigur şi-a pierdut 
minţile şi nu ştie ce spune. Scoateţi-l afară şi 
alungaţi-l din oraş”. Aceia însă i-au spus: 

- Îl eliberezi pe acesta, care a blestemat 
credinţa noastră? Este vrednic, de o mie de 
ori, să fie omorât. Dacă nu, să ne lepădăm şi 
noi de credinţa noastră şi să devenim toţi 
creştini! 

Atunci emirul, înfricoşat de furia 
supuşilor săi, le-a spus să-l ia ei şi să facă ce 
vor cu el. Iar aceia, scrâşnind din dinţi, l-au 
luat pe sus, l-au scos afară din cetate şi l-au 
omorât cu pietre. În tot acest timp, 
nevinovata oaie de jertfă a lui Hristos nu 
înceta să-L slăvească pe Dumnezeu, luminat 
de o minunată lumină lăuntrică. Astfel a 
dobândit prea dorita cunună a muceniciei. 
Deasupra pietrelor cu care i-au îngropat 
trupul a luminat o bună bucată de vreme o 
lumină stelară  inexplicabilă, pe care 
văzând-o musulmanii s-au înspăimântat. 

După mai multe zile, emirul a permis 

creştinilor să scoată de sub pietre trupul 
mucenicului şi să-l îngroape după rânduială. 
Dar, ce minune...! Trupul era neputrezit şi 
răspândea în jur o mireasmă de negrăit! 
Creştinii l-au luat şi l-au îngropat cu cinste şi 
evlavie, slăvindu-L pe Domnul nostru Iisus 
Hristos, Căruia I se cuvine toată slava, 
cinstea şi închinăciunea, în vecii vecilor. 
Amin! 

4. PREOŢIA LUI HRISTOS 


Trebuie ca fără ezitare să accentuăm 
faptul că „preoţia” papistaşilor este invalidă. 
Din momentul în care s-au rupt de Biserica 
cea Una a lui Hristos, au pierdut Harul 
Sfântului Duh. Preoţii lor au încetat să mai 
primească din izvorul nesecat al Harului lui 
Hristos, ce izvorăşte din Biserica Sa, al cărei 
Cap este, şi din Preoţia Sa. Sfântul Vasile cel 
Mare, în Canonul 1 (Pidalionul, p. 587), 
spune că „cei căzuţi din credinţă” se întorc în 
rândul laicilor şi îşi pierd dreptul şi puterea 
de a mai hirotoni şi a mai transmite harul lui 
Dumnezeu. Faptul că episcopii papali au 
continuitate apostolică, adică sunt legaţi în 
timp şi prin succesiune de apostoli, nu mai 
are nicio valoare, de vreme ce nu mai 
păstrează şi învăţătura apostolică. De vreme 
ce au falsificat credinţa pe care au primit-o 
de la Sfinţii Apostoli şi au denaturat în 
continuare adevărul învăţăturii creştine, au 
încetat să mai aparţină Bisericii celei Una, 
Sfântă, Sobornicească şi Apostolească. Este 
greşit numită biserica lor „catolică” (care 
înseamnă  „universală”), deoarece numai 
Biserica lui Hristos este cu adevărat 
Universală, adică are plinătatea 
(universalitatea) adevărului şi, potrivit 
poruncii lui Hristos, este datoare a se 

propovădui în toată lumea (universal). 

O altă inovaţie impusă de papalitate o 
reprezintă celibatul obligatoriu al preoţilor. 
După cum se ştie, căsătoria preoţilor a fost 
consfinţită definitiv la Primul Sinod 
Ecumenic din 325. Iar în patriarhia Romei 
existau pe atunci preoţi căsătoriţi, la fel ca şi 
în Biserica Răsăriteană. Înainte de hirotonie, 
preoţii erau obligaţi să se căsătorească. 
Pentru episcopi a fost consfințit celibatul în 
cadrul Sinodului Trulan din 692, prin 
canonul 12. 

În Apus, începând cu secolul al XIV-lea, 
prin hotărârea papei, s-a impus celibatul 
clericilor, fără niciun fel de dezbatere 
sinodală. Prin aceasta, papa a urmărit 
întărirea superiorității clerului faţă de laici şi 
a crezut că, prin eliberarea preoţilor de 
obligaţiile familiale, vor arăta un zel mult 
mai puternic în vederea extinderii bisericii 
papale la toate neamurile. Sfântul Apostol 
Pavel, în Epistola întâi către Timotei (3, 12) 
scrie că preotul trebuie să fie bărbat al unei 
singure femei, deci căsătorit, iar Apostolul 
Petru, pe care papistaşii îl consideră 
protectorul bisericii lor, a fost căsătorit (cf. 
Matei 8, 14). Sute de preoţi şi episcopi din 
Apus au cerut în cadrul Sinodului II Vatican 
din 1962 abrogarea celibatului clerului, dar 
papa Paul al VI-lea nu a vrut să cedeze. 

Efectele acestei inovaţii sunt numeroasele 
scandaluri şi devieri, care, oricât se 
chinuieşte Vaticanul să le acopere, devin 
motive de necredinţă şi de blasfemie la 
adresa Numelui lui Dumnezeu printre 
neamuri. În Africa, această temă a fost 
extrem de controversată. De aceea, papa i-a 
lăsat pe clericii lor de aici să facă fiecare 
după cum îi dictează conştiinţa şi voinţa. 
Astfel, aproape toţi preoţii catolici de culoare 
au soţii şi copii, fără a fi cununaţi oficial. Fi 
slujesc în alte sate şi din când în când îşi 
vizitează pe ascuns familiile. Iar atunci când 
vreun episcop de-al lor îşi formează o 
familie, nu este caterisit, ci trimis să 
slujească în altă ţară. 

O altă inovaţie o reprezintă stabilirea 
treptei de cardinal. În Sfânta Scriptură 
întâlnim doar treptele de episcop, preot şi 
diacon. Cardinalii sunt, în esenţă, clerici ce 
provin din toate aceste trei trepte. Sunt 
consideraţi colaboratori direcţi ai papilor şi 
din rândul lor sunt aleşi totdeauna viitorii 
papi. În fiecare stat există câte un cardinal, 
care este considerat superiorul episcopilor de 
acolo. Astfel este degradat şi denaturat 
rangul episcopal. Cardinalii au funcţie 
similară prim-ministrului laic. În Biserica 
Ortodoxă, care păstrează cu iubire şi frică de 
Dumnezeu Tradiţia Apostolică şi Patristică, 

harul lucrează în toate Tainele ei, prin care 
se realizează mântuirea şi sfinţirea 
creştinilor ortodocşi. La Taina Hirotoniei, 
episcopul spune următoarea rugăciune: 
„Dumnezeiescul  Har, care pe cele 
neputincioase le vindecă şi pe cele cu lipsă le 
împlineşte, te hirotoneşte pe tine... Să ne 
rugăm să se pogoare peste acesta harul 
Sfântului Duh!” După aceea, se citeşte în 
taină rugăciunea pentru hirotonie. Şi avem 
foarte multe minuni care dovedesc faptul că 
în Ortodoxie episcopul, preotul şi diaconul 
primesc Harul şi puterea Sfântului Duh de a 
săvârşi toate Tainele, ierurgiile şi slujbele 
Bisericii noastre, prin care lumea se 
sfinţeşte. 


MĂRTURII DESPRE PREOŢIE 


a) În sufletul meu s-a aprins o flacără 

La trei ani după botezul lui Lazăr şi al 
familiei sale în Kolwezi (1983), părintele 
Cosma l-a prezentat vrednicului de pomenire 
mitropolit al Africii Centrale, Timotei, în 
vederea hirotonirii întru diacon. 

- Părinte Lazăr, spune-ne ce ai simţit în 
ziua hirotoniei? 

- Părintele Cosma m-a propus ierarhului 
nostru spre a fi hirotonit diacon. Eu încă nu 

ştiam foarte multe lucruri despre această 
mare cinste, dar am făcut ascultare de 
duhovnicul meu. Îmi amintesc următoarele 
lucruri. Când mi-am aplecat capul în faţa 
Sfintei Mese, episcopul şi-a pus mâinile pe 
capul meu şi a început să-mi citească 
rugăciunea de hirotonie. Atunci am simţit în 
inima mea că s-a aprins o flacără, ca a unei 
lumânări. Simţeam o imensă bucurie în 
suflet şi L-am rugat pe Hristos să nu-mi 
stingă niciodată această flacără din suflet. 

Din păcate, peste câteva zile, bucuria 
parcă s-a mai estompat. Flacăra s-a micşorat. 
L-am rugat pe Dumnezeu să nu o stingă de 
tot. O voce lăuntrică m-a încurajat, spunân- 
du-mi că va rămâne mereu acolo o mică 
flacără. Câteodată simt cum creşte din nou, 
iar câteodată cum se micşorează. Depinde de 
zelul cu care îmi fac datoria pastorală. 


b) Faţa Sfântului Arsenie Capadocianul a 
strălucit ca soarele 

Sfântul Arsenie a fost preot în satul 
fericitului cuvios, părintele Paisie Aghioritul, 
în Farasa - Capadocia. Acest sfânt, după 
cum se ştie, l-a botezat pe părintele Paisie şi 
apoi s-a întâmplat repatrierea lor, după 
evenimentele din 1924. Odată, părintele 
Arsenie a plecat pe jos în pelerinaj la 
Locurile Sfinte. După ce a ajuns, într-o 

duminică, a fost invitat de patriarhul 
Ierusalimului ca împreună cu un sobor de 
preoţi să săvârşească Sfânta Liturghie. Către 
sfârşitul slujbei, faţa părintelui Arsenie 
strălucea ca soarele. Cu greu putea fi privit 
de ceilalţi preoţi, care s-au minunat de 
această privelişte. După slujbă, el s-a retras 
cu smerenie, evitând întrebările celor din jur. 


c) Ieromonahul român, înconjurat de flăcări 

Părintele Arsenie Boca s-a născut în 
Hunedoara, România, în 1910, şi a murit cu o 
lună înainte de căderea comunismului 
(noiembrie 1989). Este vorba de o 
personalitate duhovnicească excepţională a 
timpului nostru. Odată, la sărbătoarea 
Cincizecimii, au venit la mănăstire foarte 
mulţi oameni şi chiar şi un detaşament de 
soldaţi, pentru că era hram. Au săvârşit utre- 
nia în biserica cea mică, iar apoi, pentru că 
erau foarte mulţi oameni adunaţi, părintele a 
ieşit între Sfintele Uşi şi le-a spus că vor 
continua Sfânta Liturghie afară, pe un podeţ 
special amenajat. In timp ce rostea aceste 
cuvinte, călugărul de la strană a strigat: „Vai, 
părinte, ce se întâmplă?” „De ce, fiule, ce 
vezi?” „Sunteţi înconjurat de flăcări!” 

Era Duhul Sfânt, sub formă de limbi de 
foc. După slujbă, părintele i-a spus în taină 
monahului: „Şi eu mă simţeam înconjurat de 


78 


flăcări!” 


d) Nu binecuvântezi tu... Eu binecuvântez! 

Preoţia lui Hristos este un dar pentru 
om, în vederea mântuirii lumii şi a 
răspândirii Împărăției Sale pe pământ. 
Aşadar, preotul se oferă în totalitate pe sine 
însuşi, trup şi suflet, pentru a împlini această 
înaltă slujire. Nu devine preot oricine 
doreşte, ci doar acela pe care îl cheamă 
Dumnezeu. Toţi cei care devin preoţi fără a 
avea sfânta chemare, cu toate că Tainele 
săvârşite de ei sunt valabile şi lucrătoare, vor 
da socoteală pentru păcatele lor personale şi 
vor fi judecaţi cu asprime. Unul dintre 
candidaţii la preoţie, proaspăt absolvent de 
Teologie, deşi nu avea credinţă puternică şi 
era măcinat de patimi trupeşti, s-a gândit să 
ceară ierarhului său să fie hirotonit. Chiar 
când îşi citea foaia matricolă, pentru a vedea 
notele cu care terminase Teologia, a auzit o 
voce puternică în urechea stângă care i-a 
spus: „Să nu îndrăzneşti să te faci preot!”. 
S-a tulburat foarte tare şi a început să 
trăiască în pocăință. 

În epistolele fericitului isihast Gheron 
Iosif, găsim următoarea istorisire. Ucenicul 
său, tânărul ieromonah Efrem, în ziua în care 
a săvârşit prima sa liturghie la schit, în 
momentul în care a ajuns la cuvintele de 

binecuvântare: „Pace tuturor!”, s-a sfiit să-l 
binecuvânteze pe duhovnicul său, 
simțindu-se nevrednic. Atunci a auzit o 
puternică voce interioară, care i-a spus: „Nu 
binecuvântezi tu... Eu binecuvântez!” 

5. TAINA SFÂNTULUI MASLU 


Motivele instituirii acestei Taine sunt 
descrise în Epistola Sfântului Apostol Iacov, 
în care citim următoarele: Este cineva 
bolnav între voi? Să cheme preoţii Bisericii 
ca să se roage pentru el, ungându-l cu 
untdelemn, întru numele Domnului. Şi 
rugăciunea credinței va mântui pe cel 
bolnav, şi Domnul îl va ridica, şi, de va fi 
făcut păcate, se vor ierta lui (lacov 15, 
14-15). Acest text ne vorbeşte despre faptul 
că, oriunde ar fi cineva bolnav de orice fel de 
boală, poate să cheme preoţii Bisericii pentru 
a i se face slujba de Maslu. Biserica papală, 
după despărţirea ei de Biserica cea Una a lui 
Hristos, a adus inovaţii şi în ceea ce priveşte 
această Taină. A hotărât, aşadar, că aceasta 
este o slujbă destinată numai muribunzilor. 
Decizia s-a luat la sinodul de la Trident din 
1545-1563. Sfântul Iacov ne scrie foarte clar 
că rugăciunea credinței (sau a nădejdii) îl va 
vindeca pe cel bolnav şi că Domnul îl va 
ridica din patul său. În schimb, papistaşii, 
prin folosirea acestei Taine numai în cazul 
muribunzilor, nu fac altceva decât să 
provoace deznădejde în sufletele 
credincioşilor lor. De câte ori intră în casele 
lor pentru oficierea acestei Taine, oamenii 
intră în panică, încep să plângă, se văicăresc, 

fiind siguri că pentru cel bolnav nu mai este 
nicio speranţă. În vechime, în Apus, se 
săvârşea această Taină în biserică. Se mai 
săvârşea la casa celui bolnav de şapte ori, în 
fiecare zi a săptămânii, cu speranţa că se va 
vindeca. De ce apoi această schimbare? De 
vreme ce Apostolul Iacov ne spune că această 
slujbă se poate ţine pentru orice boală, de ce 
papistaşii interzic cu desăvârşire săvârşirea 
ei pentru copii sau pentru bolnavii psihic? 
Pentru că nu înţeleg? Harul nu are legătură 
cu capacitatea de înţelegere a omului. 

O altă inovaţie care priveşte această 
Taină constă în aceea că numai episcopul sau 
anumiţi preoţi desemnaţi de el au voie să o 
săvârşească. Însă aceasta contrazice tradiţia 
liturgică a bisericii apusene, potrivit căreia 
toţi preoţi au dreptul să săvârşească toate 
Tainele, în afară de hirotonie. 

Tradiţia Ortodoxă a stabilit că scopul 
acestei Taine este în primul rând vindecarea 
trupească a bolnavului şi iertarea păcatelor 
lui, care au o oarecare legătură cu boala de 
care suferă. Această Taină nu este însă 
contrară sau concurentă Tainei Spovedaniei. 
Bolnavul are obligaţia morală ca, atunci când 
poate, să se spovedească cu pocăință şi cu 
zdrobire de inimă de toate păcatele care i-au 
îngreunat şi i-au rănit inima şi sufletul şi 
care, foarte probabil, i-au condus şi trupul 

spre boală. În Biserica noastră, această Taină 
este săvârşită de unul (atunci când nu există 
posibilitatea de a fi mai mulţi preoţi), trei sau 
şapte părinţi. Se săvârşeşte nu doar pentru 
cei grav bolnavi, ci tuturor celor care doresc 
să participe — şi chiar copiilor. Şi se oficiază 
oricând este nevoie. Această Taină se mai 
slujeşte în chip solemn, pentru toţi creştinii, 
în seara din Miercurea Mare a fiecărui an. 
Instrumentele văzute ale acestei rânduieli 
sunt: uleiul, rugăciunile de invocare a 
sfințirii acestuia şi ungerea cu untdelemn 
sfinţit, în semnul Sfintei Cruci, a părţilor 
văzute ale corpului (frunte, mâini). 

Elementul nevăzut este reprezentat de 
harul divin, prin care Dumnezeu poate 
vindeca bolile sufleteşti şi trupeşti ale celor 
ce se roagă cu credinţă. El oferă uşurare 
sufletească, sfințire şi binecuvântare. Au fost 
bolnavi care, participând la această Taină, 
s-au întors la credinţă, s-au spovedit, şi-au 
regăsit drumul duhovnicesc şi mântuirea 
sufletului. 


MĂRTURII DESPRE SFÂNTUL MASLU 


a) Vino să vezi minunile lui Dumnezeu 
Din cartea părintelui Ştefan Anagnosto- 
poulos, Cunoaşterea şi trăirea credinţei 

ortodoxe, am reţinut următorul caz 
interesant, care dovedeşte puterea acestei 
Taine. A fost povestit de un diacon al cărui 
tată era preot şi care, cândva, l-a luat cu sine 
la o slujbă de Maslu, pentru a-l ajuta, citind 
Apostolul dinaintea fiecărei Evanghelii. I-a 
spus: 

- Vino să vezi minunile lui Dumnezeu în 
Taina Sfântului Maslu şi să fii atent atunci 
când îl voi unge pe bolnav cu uleiul sfinţit. 

Au mers, aşadar, la un bolnav care era pe 
moarte, zăcând inconştient în patul de 
suferinţă, abia trăgându-şi sufletul. Au 
început slujba, iar când preotul a ajuns la 
momentul în care l-a uns cu untdelemn pe 
cel bolnav, acesta şi-a revenit în simţiri ca 
prin minune. 

- Unchiule Gheorghe, ţi-ai revenit? — l-a 
întrebat preotul. 

- Mi-am revenit, mi-am revenit! 

- Acum să iasă toate rudele afară, ca să te 
pot spovedi! 

L-a spovedit, i-a citit rugăciunea de 
iertare şi apoi i-a chemat înapoi în cameră pe 
cei apropiaţi şi le-a zis: 

- Am terminat, acum am să-l şi 
împărtăşesc, însă puteţi să începeţi să vă 
pregătiţi, pentru că până diseară va pleca pe 
cealaltă lume, iar mâine o să-l îngropaţi. 

Şi, într-adevăr, exact aşa s-a şi 

întâmplat. După ce s-a împărtăşit, şi-a făcut 
semnul sfintei cruci, a căzut din nou în stare 
de inconştienţă şi până seara a murit. 


b) Constantina a plecat în rai 

Într-o zi a venit la noi la mănăstire un 
creştin evlavios din Ianiţa, pe nume Policarp. 
Era căsătorit, avea doi copii, pe Constantina, 
în vârstă de 10 ani, şi pe Teodor, de 8 ani. 
Din păcate, fetiţa s-a îmbolnăvit de leucemie 
şi foarte des trebuia să apeleze la transfuzii 
de sânge. După vreo doi ani, în ciuda tuturor 
tratamentelor încercate, fetiţa a ajuns în 
pragul morţii. Era la spital, iar părinţii ei au 
chemat un preot care să-i facă Sfântul Maslu. 
A doua zi, fetiţa l-a întrebat pe tatăl ei: 

- Tată, aici în Ianiţa, unde locuim noi, 
câte biserici există? 

- Avem cinci biserici mari, Constantina. 

- Şi câţi locuitori are oraşul nostru, tată? 

- Nu ştiu exact, dar cred că în jur de 
25000. De ce mă întrebi? 

- Pentru că nu ştiu cum pot să încapă 
atâtea mii de oameni în doar cinci biserici? 

- Nu ştii, Constantina, că nu merg toţi 
oamenii la biserică, duminica şi la sărbătorile 
mari? 

- Ah, tată, aceşti oameni nu ştiu ce pierd! 

- Ce pierd, copila mea? 

- Dacă ar cunoaşte ce bucurie şi ce slavă 

îi aşteaptă în rai, ar merge toţi, în fiecare zi, 
la biserica lui Hristos. 

- Dar tu de unde ştii asta, Constantina? 

- Pentru că tocmai m-am întors cu 
sufletul din rai, tată. Am fost urcată la ceruri 
şi am văzut locurile unde locuiesc sfinţii lui 
Dumnezeu şi sunt foarte bucuroasă. 

- Adică, dacă ar veni acum Hristos şi 
ţi-ar spune să-L urmezi, ai face-o? 

- Fără nicio ezitare, tată, şi chiar aştept 
să vină acea oră. 

După câteva ore, fetiţa era în pragul 
trecerii la cele veşnice. Tatăl ei o ţinea de 
mână şi se ruga pentru sufletul ei. Ea a 
deschis ochii şi i-a spus: „Tată... sunt aici... 
Au venit să mă ia... Să aveţi grijă de Teodor... 
E un copil atât de bun... Eu trebuie să plec... 
sunt aşa de mulţi îngeri aici... Mă vor 
conduce spre tronul lui Dumnezeu... Rămas 
bun...” Şi a adormit întru Domnul. La câteva 
minute, a ajuns la patul fetiţei şi sora tatălui 
ei. Era ora nouă dimineaţa. Când a intrat în 
cameră, a simţit un miros de mir şi de 
tămâie. L-a întrebat pe fratele ei dacă el a dat 
cu tămâie atât de dimineaţă, dar acela a 
negat. Apoi şi-au dat seama, cu uimire, că, de 
fapt, trupul fetiţei răspândea acea mireasmă 
duhovnicească. 

L-am întrebat pe tatăl ei ce fel de viaţă a 
dus Constantina şi acela mi-a spus: „Copilul 

ăsta a fost un înger în trup. Nu ştia alt drum 
decât acasă, la şcoală şi la biserică. De multe 
ori încercam să o mai luăm în diferite vizite 
pe la prieteni, la diferite distracţii, dar ea se 
eschiva spunând că are de învăţat sau de citit 
o carte. Nu cerea nimic pentru sine, o 
jucărie, o ciocolată, o păpuşă, ca ceilalţi 
copii. Toate i le dăruia fratelui ei şi o făcea cu 
mare plăcere. A iubit-o mult Dumnezeu, de 
aceea a şi luat-o atât de mică la ceruri, între 
îngerii Săi. A plecat în primăvara anului 
1982. Veşnica ei pomenire. 


c) Vasilica Malliarou a văzut, după Sfântul 
Maslu, cerurile deschise 

La mănăstirea noastră, Sfântul Grigorie, 
a trăit în ultimii ani monahul Emanuel 
Neoschitiotul, care era fratele fostului 
mitropolit de Mithimnis, Iacov Cleomvrotul. 
Avea şi două surori, care trăiau o viaţă 
ascetică în lume, chiar dacă nu îmbrăcaseră 
haina monahală. Ne vom referi la smerita 
Vasilica, despre ale cărei ultime zile de viaţă 
părintele Emanuel ne-a povestit 
următoarele: „Surorile mele trăiau o viaţă 
foarte virtuoasă. Îl îngrijeau pe fratele 
nostru, mitropolitul, la reşedinţa acestuia. 
Aproape toată săptămâna posteau, trăind 
mai mult cu anafură şi aghiasmă. Doar 
sâmbăta şi duminica luau masa cu episcopul. 

Către sfârşitul vieţii surorii mele Vasilica, mă 
aflam la Atena. Am fost anunţat că este 
foarte bolnavă şi de aceea am pornit de 
îndată spre Mitilini. Timp de patru zile am 
vegheat lângă patul ei de suferinţă. 

La 30 ianuarie 1965, starea ei s-a 
înrăutățit. Se împliniseră 40 de zile de când 
Maica Domnului i se arătase, spunându-i că 
va pleca spre mănăstirile cereşti. Când i-a 
auzit pe medici spunând că ar fi fost mai bine 
să fie dusă la spital, ea s-a opus cu hotărâre, 
zicând: «Nu, nu la spital! Preasfânta mă va 
lua peste puţin timp! Mi-a sosit ceasul. Să-mi 
faceţi numai Sfântul Maslu şi facă-se voia 
Domnului!» I-am făcut slujba împreună cu 
fratele meu. Vasilica stătea liniştită şi 
împăcată pe pat. Lângă ea era un iconostas, 
către care privea încontinuu. Deodată şi-a 
ţinut respiraţia şi din privirea ei ne-am dat 
seama că avea o revelaţie. li vedea pe 
locuitorii Bisericii Cereşti, trecând cete-cete 
prin faţa ei. Mai întâi profeţii, apoi apostolii, 
mucenicii, ierarhii, cuvioşii, îngerii, apoi 
Maica Domnului şi, la final, Mântuitorul 
Hristos. Când L-a văzut, a strigat cu putere 
către o nepoată a noastră, care era de faţă: 
«Rivoula, Rivoula, a venit Hristos să mă ia, 
împreună cu toate cetele Sfinţilor Săi...» Cu 
aceste cuvinte şi-a dat sufletul în mâinile lui 
Hristos”. 

„Niciodată, fraţilor, ne-a spus părintele 
Emanuel, nu m-am aşteptat la lucruri atât de 
minunate, să coboare Hristos într-o chilie 
atât de mică şi smerită, pentru a primi 
sufletul surorii mele. 

Am chemat apoi câteva femei evlavioase 
ca să o pregătească şi să o îmbrace în hainele 
pregătite pentru înmormântare. Când au 
schimbat-o, au văzut că pe sub haine purta o 
vestă din material de sac aspru şi nişte 
lanţuri prinse cruciş, care o împiedicau să 
doarmă confortabil. Eram uimiţi, pentru că 
nu ştiam la ce vieţuire ascetică se supusese. 
Nopțile dormea câte puţin direct pe podea, 
având ca pernă o bucată de lemn, postind 
aspru, adeseori şi câte trei sau cinci zile la 
rând. 

Dumnezeu a binevoit să descopere 
sfinţenia vieţii ei prin minuni care s-au 
întâmplat atât lângă patul de suferinţă, cât şi 
la mormânt. Fratele meu însă, din smerenie, 
ne-a sfătuit să nu vorbim despre aceste 
lucruri, pentru a nu fi înţeleşi greşit. Dar 
slava lui Dumnezeu lucrează pentru 
descoperirea sfinţilor Săi. Deasupra sicriului 
ei a fost văzută o flacără inexplicabilă, care 
ardea fără să se mistuie, dar şi fără să degaje 
căldură, care a stat acolo până la momentul 
îngropării. A luminat timp de o zi şi o 
noapte, la jumătate de metru deasupra 


89 


trupului ei. 

Toată viaţa ei nu a însemnat decât 
smerenie, ascultare, dobândirea virtuţilor şi 
urmarea poruncilor lui Dumnezeu, până la 
măsura desăvârşirii. A adormit la vârsta de 
doar 55 de ani.” 


d) Maica Domnului vindecă un copil 
demonizat al unei femei musulmane 

Din însemnările mele personale am să 
adaug această  istorisire pe care am 
consemnat-o pe 24 aprilie 1988. 

În ziua aceea au sosit la mănăstirea 
noastră doi episcopi din România, Epifanie 
al Buzăului şi Gherasim de la 
Râmnicu-Vâlcea, însoţiţi de părintele Sofian, 
starețul Mănăstirii Antim din Bucureşti, care 
era şi un ales pictor bisericesc. Acesta din 
urmă ne-a istorisit întâmplarea ce urmează. 

Undeva, în afara Damascului, capitala 
Siriei, există o mănăstire ortodoxă de maici, 
ridicată în cinstea Maicii Domnului, unde se 
află şi o icoană făcătoare de minuni. Într-o zi, 
în anul 1983, o femeie săracă musulmană 
şi-a adus la mănăstire copilul demonizat. Îl 
purtase pe la toate geamiile din regiune, dar 
nimeni nu a putut să o ajute. O sfătuise să 
vină aici o creştină din Damasc. 

Părinţii slujitori ai mănăstirii i-au făcut 
şapte zile la rând slujba Sfântului Maslu şi 

i-au citit şi Molitfele Sfântului Vasile cel 
Mare. În a şaptea zi, prin Harul lui Hristos, 
rugăciunile Născătoarei de Dumnezeu şi 
Sfintele Taine, copilul s-a vindecat. 

La sfârşit, musulmana a întrebat-o pe 
cea care o îndrumase acolo ce cadou ar putea 
să ducă la mănăstire, în semn de 
recunoştinţă. Aceea i-a spus să nu ducă 
nimic, în afară de o sticlă de ulei. 

În duminica următoare, femeia a luat 
sticla de ulei şi a plecat spre mănăstire. 
Ajungând, a început să urce scările bisericii. 
Deodată, a alunecat şi a căzut. Sticla s-a 
spart şi uleiul s-a răspândit pe scări. Femeia 
a început să plângă de supărare că nu a putut 
să-i mulţumească Maicii Domnului. Incerca 
să adune uleiul cu năframa şi să curețe 
treptele. Deodată a observat că pe scările 
bisericii s-a format din uleiul curs, în chip 
foarte evident, imaginea Maicii Domnului, 
stând în picioare şi neputând fi ştearsă cu 
nimic. Astăzi, această formă este protejată de 
un chenar de fier şi stă ca mărturie a minunii 
petrecute. 

Prin această minune, Maica Domnului 
ne-a arătat că a primit darul femeii necăjite 
şi că recunoştinţa îi este bineplăcută lui 
Dumnezeu. 


91 


6. TAINA CUNUNIEI 


Potrivit învăţăturii Ortodoxe, Taina 
Cununiei este foarte importantă şi trebuie 
săvârşită conform rânduielilor bisericeşti. Un 
tânăr şi o tânără oficializează legătura iubirii 
dintre ei, primesc apoi binecuvântarea lui 
Dumnezeu în biserică, stabilindu-se astfel şi 
o legătură duhovnicească. Căsătoria, după 
cum ştim, are la bază mai multe motivații: 

În primul rând, completarea reciprocă a 
darurilor primite în chip natural de la 
Dumnezeu. Fiecare oferă celuilalt împlinirea 
şi posibilitatea dobândirii unui sens în 
comuniune. Se ajută în convieţuire, căutând 
cele mai bune soluţii la problemele comune 
sau în ispite. 

În al doilea rând, prin binecuvântarea 
Tainei, are loc şi o împlinire reciprocă 
trupească, prin intermediul căreia se 
potolesc dorinţele carnale, care, în afara 
căsătoriei, conduc la pierderea harului lui 
Dumnezeu şi la sclavia patimilor. 

În al treilea rând, prin intermediul 
căsătoriei, în armonie şi înţelegere comună, 
se realizează şi înmulţirea neamului 
omenesc, prin dobândirea de prunci. Aceasta 
este de fapt, încă din Vechiul Testament, 
porunca lui Dumnezeu către protopărinţii 
noştri: Creşteţi şi vă înmulțiți şi umpleţi 

pământul (Facere 1, 28). 

În al patrulea rând, familia, când este 
locuită de Hristos, devine biserică după chip. 
Astfel, părinţii pot să se ocupe cu 
responsabilitate şi frică de Dumnezeu de 
creşterea corectă a copiilor lor. Copiii trebuie 
să aibă ca exemplu, în viaţa lor, dacă este 
posibil, viaţa ireproşabilă şi conduita morală 
desăvârşită a părinţilor lor. 

Potrivit canoanelor, nu este permisă 
căsătoria dintre un ortodox şi cineva de altă 
credinţă. Prin pogorământ, în special în 
ţările europene, s-a acceptat în unele cazuri 
cununia mixtă între creştini, cu condiţia de a 
fi botezați ortodocşi viitorii copii. Dar astfel 
de pogorăminte sunt împotriva predaniei, 
împotriva tradiţiei Sfinţilor Părinţi. 

Oricum, rămâne însă strict interzisă 
cununia între un ortodox şi o necreştină sau 
invers. 

În biserica papală, cununia, la fel ca şi 
toate celelalte Taine, sunt lipsite de 
binecuvântarea lui Dumnezeu şi de harul 
Duhului Sfânt, de vreme ce preoţia lor nu are 
hirotonie canonică. Fi consideră canonică 
„relaţia” dintre doi parteneri, chiar dacă nu 
este binecuvântată de un preot de-al lor, 
atunci când este nevoie. Dar o astfel de 
cununie nu diferă cu nimic faţă de cununiile 
aşa-zis civile, oficiate de ofiţerii stării civile 

în primăriile oraşelor. În biserica lor se 
accentuează acceptarea reciprocă a 
candidaţilor la cununie, în dauna sfinţeniei 
Tainei. În Biserica noastră Ortodoxă, ceea ce 
are cu adevărat importanţă şi greutate este 
binecuvântarea lui Dumnezeu, prin 
intermediul Tainei, în viaţa lor. În afară de 
iubirea şi unitatea unui cuplu, este esenţial 
harul lui Dumnezeu, care binecuvântează şi 
întăreşte relaţia lor. 

Prin hotărârea Vaticanului, se interzice 
cu stricteţe desfacerea căsătoriei. Acest lucru 
este însă antievanghelic, de vreme ce Însuşi 
Domnul a permis desfacerea căsătoriei, în 
cazul adulterului unuia dintre soţi. Dar 
ne-am obişnuit cu faptul că papa, de multe 
ori, se consideră pe sine superior chiar şi lui 
Hristos. 


MĂRTURII DESPRE TAINA CUNUNIEI 


a) Zece ani de convieţuire fără harul lui 
Hristos 

În zilele noastre se constată o adâncă 
criză în ceea ce priveşte căsătoria. Tinerii 
preferă o viaţă uşoară, plină de plăceri, fără 
obligaţiile care ar decurge dintr-o relaţie 
consfinţită prin cununie. Mai mult, în fiecare 
an au loc mai mult de 3000 de divorţuri (în 

Grecia). Iată un caz foarte grăitor. Doi tineri 
au mers la duhovnicul lor pentru a discuta 
anumite probleme care apăruseră în viaţa lor 
de cuplu. Convieţuiau necununaţi de zece 
ani. Duhovnicul i-a sfătuit să se spovedească, 
iar dacă simt că se iubesc cu adevărat, să se 
cunune cât mai curând posibil. Intr-adevăr, 
la scurt timp s-au cununat şi au dobândit un 
copil. Cu toate acestea, deşi se spovediseră şi 
primiseră Taina Cununiei, la şase luni după 
naşterea copilului au divorţat. In acest caz, 
desigur, nu Taina Cununiei, prin care se 
primeşte binecuvântarea lui Hristos şi prin 
care ei devin participanţi activi ai vieţii 
spirituale a Bisericii, a dus la despărţirea lor. 
Merită să analizăm această temă, care 
preocupă mii de tineri în zilele noastre, şi să 
desluşim adevăratele motive ale divorţului 
lor. 

În primul rând, tot ceea ce uneşte 
Hristos, prin binecuvântarea ce se pogoară în 
viaţa omului, stârneşte invidia şi furia celui 
care desparte, a diavolului, care nu-şi găseşte 
liniştea până când nu intră în viaţa omului, 
ca să-l dezbine şi să-l ducă spre pierzare. 
Începe să prezinte mult mai accentuat 
diferenţele dintre cei doi, îi face să le creadă 
de nedepăşit, încearcă să minimalizeze 
importanţa prezenţei în viaţa lor a unui 
duhovnic. Îi face să nu mai fie sinceri până la 

capăt, unul faţă de celălalt. Alungă smerenia 
şi jertfelnicia, stingând încet-încet flacăra 
iubirii de la început. În al doilea rând, atunci 
când în căsnicie apar copiii, cresc obligaţiile 
şi sarcinile celor doi părinţi. Neobişnuiţi cu 
aceste noi constrângeri, cel viclean le 
sugerează gânduri despre starea lor de 
dinainte, când erau liberi, fără obligaţii, 
făceau ce doreau cu timpul lor liber, nu 
aveau cine ştie ce griji materiale, 
sprijinindu-se mereu pe portofelul părinţilor. 
Acest mod superficial de gândire duce la 
conflicte interne şi  reproşuri. Sunt 
vulnerabili şi din cauza stării de păcătoşenie, 
provocată de trăirea anterioară fără cununie, 
intervine plafonarea şi, inevitabil, ajung la 
divorţ. 


b) Atunci când părinţii sunt sfinți... 

Mai există şi în zilele noastre părinţi 
sfinţi. Într-un oraş din Peloponez trăia în 
urmă cu câţiva ani o familie evlavioasă cu 
mulţi copii. M-am învrednicit să-i cunosc. 
Rodul sfinţeniei părinţilor, prin harul lui 
Dumnezeu, erau cei unsprezece copii ai lor, 
patru băieţi şi şapte fete. Viaţa lor era 
călăuzită de exemplul luminos al părinţilor şi 
de învăţăturile Bisericii noastre. Încă de 
mici, participau la toate slujbele bisericii din 
cartierul lor şi erau foarte apropiaţi de un 

duhovnic. Fiecare a studiat ceea ce i-a plăcut 
şi şi-au ales drumul în viaţă, luminaţi de 
prezenţa lui Dumnezeu. Din cele şapte fete, 
şase au ales ca, după terminarea studiilor, să 
intre în viața monahală, ridicând jugul cel 
uşor al vieţuirii în ascultare şi jertfelnicie. 
Fără să fie influențate de nimeni, au intrat în 
aceeaşi mănăstire, unde şi-au continuat 
lupta dobândirii virtuţilor lui Hristos. Dintre 
băieţi, doi s-au călugărit la Sfântul Munte şi 
viețuiesc cu jertfelnicie şi iubire întru 
Hristos. 

Un alt caz foarte cunoscut este al unei 
familii din Tesalonic. Părintele G. împreună 
cu preoteasa sa au avut opt copii. Şapte 
dintre ei au ales viaţa monahală din proprie 
inițiativă. Astfel, cinci fete viețuiesc într-o 
sihăstrie din apropierea Tesalonicului, iar 
doi băieţi se nevoiesc la Sfântul Munte. Toţi 
şi-au pus nădejdea în Dumnezeu şi se luptă 
pentru dobândirea mântuirii celei veşnice. 


c) Cizmarul din Alexandria 

În viaţa Sfântului Antonie cel Mare 
întâlnim următorul episod. 

Într-o seară, stătea în faţa colibei sale 
din deşert şi se ruga pentru mântuirea 
sufletului, pentru alungarea patimilor şi 
pentru dobândirea harului Sfântului Duh. La 
un moment dat, privind către cerul înstelat, 

i-a venit în minte următoarea rugăciune: 
„Oare există în acest deşert un alt ascet care 
să aibă o viaţă duhovnicească mai intensă 
decât mine, ca să merg lângă el şi să mă 
folosesc de îndrumarea lui?” Atunci, îngerul 
Domnului i s-a arătat şi i-a spus: „Există în 
Alexandria un cizmar care are o viaţă 
duhovnicească mai bogată decât a ta şi de la 
care ai ce să înveţi!” 

A doua zi, sfântul a mers în oraş şi l-a 
găsit pe cizmar. A început să-l întrebe despre 
viaţa lui. Acela, după multe ezitări, presat de 
rugăminţile ascetului, i-a spus: 

- Trăiesc în această colibă sărăcăcioasă 
împreună cu soţia mea. Avem copii care s-au 
căsătorit şi au ajuns la casele lor şi de atunci 
eu şi soţia mea trăim ca frate şi soră, în 
curăţie şi în viaţă duhovnicească, nădăjduind 
că ne vom mântui. Tot ce câştig din slujba 
mea de cizmar împart în trei părţi. O parte o 
dau săracilor, o parte o dau bisericii şi restul, 
pentru nevoile noastre de zi cu zi. 

Ascetul îl întrebă din nou: „Şi totuşi, ce 
altceva mai faci?” 

Nimic altceva, doar că în fiecare seară ies 
pe veranda casei, privesc spre oraş şi spun în 
sinea mea: „Toţi se vor mântui, numai eu voi 
ajunge în iad!” 

Atunci ascetul s-a luminat. Pentru o 
astfel de smerenie adâncă, cizmarul se 

ridicase duhovniceşte deasupra nevoinţelor 
sale din deşert. 


d) Soții care şi-au păstrat fecioria, fiind 
căsătoriți 

După adormirea Cuviosului Alexie - 
Omul lui Dumnezeu şi după îngroparea sa, 
mulţi creştini ai Romei şi au dorit să imite 
viaţa acestuia şi să iubească, mai mult decât 
plăcerile trecătoare, fecioria şi dăruirea către 
Hristos. 

Trăia pe atunci o fecioară evlavioasă, pe 
care părinţii au forţat-o să se căsătorească cu 
un tânăr bogat, potrivit obiceiului 
căsătoriilor aranjate, care s-a practicat foarte 
multă vreme în vechime. După nuntă, când 
au ajuns în dormitorul nupţial, fecioara a 
căzut în faţa unei icoane a Maicii Domnului 
şi cu lacrimi a implorat-o să-i păzească 
fecioria neîntinată. Tânărul încerca în acest 
timp să o convingă că nunta este 
binecuvântată de Hristos şi că cei căsătoriţi 
sunt şi ei bineplăcuţi în faţa lui Dumnezeu. 

În cele din urmă însă, fecioara l-a 
convins pe mire să-şi păstreze împreună 
neprihănirea, iar în faţa celor din jur să 
apară ca un cuplu normal. Astfel au trăit 
mulţi ani ca prieteni iubiţi ai lui Hristos, în 
posturi, în rugăciuni şi în milostenie. Când a 

sosit ceasul, Domnul a chemat-o întâi la sine 
pe fecioară, în cetatea cea cerească, în 
Ierusalimul cel de sus. La momentul în care 
se pregăteau să o îngroape, soțul s-a apropiat 
de sicriu şi a spus următoarele cuvinte, în 
auzul tuturor: „lţi mulţumesc, Doamne 
Iisuse Hristoase, pentru partenera de viaţă 
pe care mi-ai dat-o sau, mai bine-zis, pentru 
mireasa cea neprihănită pe care astăzi ţi-o 
dăruiesc înapoi, aşa cum mi-ai dăruit-o”. 
Când a spus aceste cuvinte, fecioara a revenit 
la viaţă, a deschis ochii şi i-a spus soţului ei: 
„De ce, iubitul meu mire, ai dezvăluit aceste 
lucruri, fără ca nimeni să ţi-o ceară?”, şi a 
adormit din nou. Această minune i-a uimit 
pe cei prezenţi, care l-au dat slavă lui 
Dumnezeu. 

După câteva zile a adormit şi soţul, pe 
care rudele l-au îngropat într-un alt cimitir. 
După câteva luni, pentru că îşi construiseră 
un nou loc de veci, au hotărât să-l mute pe 
cel decedat. Când au deschis mormântul... 
minune! Trupul dispăruse. Au deschis apoi şi 
mormântul soţiei sale şi i-au găsit acolo pe 
amândoi împreună. Aşa cum trăiseră pe 
pământ, iubitori şi neprihăniţi, prin voia lui 
Dumnezeu, au rămas de nedespărţit şi după 
adormire. Au înţeles minunea şi i-au depus 
pe amândoi în noul mormânt. 

e) O femeie a zis că îşi va da propriul copil 
diavolului 

Trăia cândva o familie evlavioasă în 
Constantinopol, în frică şi iubire de Hristos. 
Au hotărât, într-un anumit moment al vieţii 
lor, ca de atunci să trăiască o viaţă de 
înfrânare, fără legături trupeşti. Diavolul, 
însă, îl ispitea pe bărbat cu gânduri de 
aprindere trupească, încercând să-i slăbească 
voinţa. Până la urmă, bărbatul a cedat ispitei 
şi a început să o preseze pe femeie, ca să-i 
satisfacă poftele trupeşti. Era în Sâmbăta 
Mare, iar femeia nici n-a vrut să audă. Totul 
a degenerat în ceartă, iar bărbatul, practic 
fără să cedeze, a forţat-o pe soţie să-i facă 
voia. La sfârşit, femeia, extrem de furioasă, 
pentru a se răzbuna pe soţul ei, fără să-şi dea 
seama ce spune, s-a blestemat pe sine 
zicând: „Pentru că n-ai respectat ziua Învierii 
Domnului, dacă va fi să rămân însărcinată în 
seara asta, mai bine acest copil să fie luat de 
diavol, decât să-mi amintească de această 
siluire!” 

Din păcate, cuvintele femeii s-au 
adeverit şi a rămas însărcinată. A trecut 
timpul şi a născut un băiat drăgălaş. Când 
copilul a împlinit 12 ani, diavolul i s-a arătat 
în vedenie femeii şi i-a spus: „Peste trei ani 
voi veni să iau darul pe care mi l-ai promis!” 

Femeia a început să plângă şi să se 

tânguiască. Pentru că a aflat cele petrecute 
de la tatăl său, fiul a început s-o urască şi să 
o respingă. A plecat de acasă şi nu-i mai 
acorda nicio importanţă. Soţul ei de 
asemenea pleca de acasă, lipsea nopţile şi 
trăia în patimi. Femeia a început să se zbată 
în sărăcie şi, din cauza nevoilor, s-a angajat 
ca doică pentru un copil mic, la o familie 
bogată. Într-o seară, pe când femeia dormea 
alături de copilul avut în grijă, bărbatul ei, ca 
să se răzbune pe ea, a luat pe furiş copilul şi 
l-a omorât. Credea că astfel va fi arestată, 
judecată pentru crimă şi condamnată la 
moarte. 

Când tatăl copilului a venit şi-a văzut 
grozăvia, a crezut că femeia comisese această 
faptă îngrozitoare. A pus să fie arestată şi 
trimisă pentru a fi judecată. În această 
situaţie, neavând pe nimeni care să-i 
dovedească nevinovăția, a început să se 
roage către Maica Domnului şi să-i ceară 
ajutorul. Şi, într-adevăr, în momentul în care 
toate erau pregătite pentru execuţie, a apărut 
în faţa tuturor Maica Domnului, ţinându-l în 
braţe pe Pruncul Sfânt, Fiul ei, şi le-a spus: 
„Aşteptaţi să facă această judecată Fiul meu!” 
Atunci a grăit pruncul Hristos şi le-a zis: „Nu 
judecaţi, o oamenilor, după cele exterioare, 
ci cu dreptate, ca să nu moşteniţi iadul cel 
veşnic. De ce aţi condamnat-o, fără martori, 

pe această femeie? Aşa poruncesc legile 
voastre? Aduceţi pruncul ucis aici şi Eu voi 
face judecata!” 

Când cei de faţă au văzut aceste minuni 
s-au înspăimântat. Au poruncit să fie 
degrabă adus pruncul ucis. Atunci Hristos a 
spus: „În numele Domnului, învie şi spune 
cine este cel care te-a ucis!” Atunci pruncul a 
revenit la viaţă şi a spus numele criminalului, 
arătându-l cu degetul. După aceasta, Maica 
Domnului şi Pruncul s-au înălţat la ceruri. 
Judecătorii l-au arestat pe adevăratul vinovat 
şi l-au condamnat la moarte. Astfel, femeia şi 
fiul ei au fost izbăviţi şi iertaţi de blestemul 
care era asupra lor, fiind pedepsit autorul 
moral al acestei tragedii, tatăl, al cărui suflet 
a fost luat de diavol. 

7. CINSTITA CRUCE 


Înainte de Hristos, crucea, după cum se 
ştie, era un mijloc de pedeapsă pentru 
răufăcători. Acest mijloc de suferinţă l-a ales 
şi Domnul, Care a fost răstignit chiar între 
doi tâlhari. Prin răstignirea Domnului, 
crucea s-a sfinţit şi a devenit păzitoarea 
întregii omeniri, frumuseţea Bisericii, 
sprijinul credincioşilor, slava îngerilor şi 
rana diavolilor. Semnul sfintei cruci a fost 
folosit pretutindeni, încă din timpul 
Apostolilor, şi mai apoi în perioada 
persecuțiilor. A fost folosit de la început şi în 
Biserica Romei, aşa cum o dovedesc 
vestigiile creştine găsite în catacombe, raclele 
cu sfinte moaşte sau diferite alte obiecte 
împodobite cu monograme ale lui Hristos şi 
cruci. 

După ruperea Bisericii Romei de 
Biserica cea Una a lui Hristos, a fost 
schimbat şi modul de a face semnul sfintei 
cruci. Astăzi papistaşii fac semnul crucii de la 
stânga la dreapta, cu toate cele cinci degete. 


MĂRTURII DESPRE SFÂNTA CRUCE 


Nu există nicio slujbă în Biserica 
Ortodoxă în care să nu se folosească Crucea 

lui Hristos pentru binecuvântarea tuturor 
credincioşilor, în vederea izbăvirii lor de sub 
puterea  satanică a patimilor. Prin 
binecuvântarea apei, aghiasma rămâne 
nestricată pentru totdeauna, aşa cum am 
amintit mai sus. 

Prin binecuvântarea cinstitelor daruri, a 
pâinii şi a vinului, acestea se transformă în 
chip minunat în Trupul şi Sângele lui 
Hristos. 

Prin puterea şi binecuvântarea Crucii se 
risipesc puterile satanei. De aceea, bolnavii 
demonizaţi, care adeseori sunt aduşi la 
Mănăstirea Sfântului Gherasim din 
Kefalonia, strigă din răsputeri că se tem de 
creştinii ortodocşi. Apa cu care ne purificăm, 
adică Sfântul Botez, Sfânta Impărtăşanie, pe 
care o primim în Biserică şi Crucea pe care o 
purtăm la gât, acestea sunt armele noastre. 


a) Pedepsirea hoţilor Sfintei Cruci de la 
Mănăstirea Xiropotamu 

În cartea Cea mai presus decât cerurile, 
citim (la pagina 205) că în anul 1875 monahii 
de la Xiropotamu au adus spre închinare 
Cinstita Cruce în peninsula Halkidiki. 
Printr-un complot pus la cale de trei 
musulmani, odorul sfânt a fost furat. 
Mitropolitul de atunci al Tesalonicului, 
Ioachim al III-lea, care mai apoi a devenit 

patriarh ecumenic, a intervenit pe lângă paşa 
din regiune în vederea găsirii relicvei sfinte. 
În cele din urmă Crucea a fost găsită de 
preotul din satul Sohos, ascunsă de hoţi 
într-o grotă. 

Cei trei musulmani au avut parte de 
pedeapsa dumnezeiască. Unul dintre ei a 
înnebunit şi a amuţit, al doilea a fost arestat 
şi omorât de confrații săi în chinuri, iar al 
treilea, în timp ce prăjea nişte peşte la el 
acasă, s-a opărit cu ulei încins pe faţă, şi-a 
ars ochii şi a murit în dureri groaznice în 
câteva zile. 


b) Cele trei lumânări s-au aprins singure! 

Această minune mi-a fost relatată de 
părintele Cosma din satul Kasazi, provincia 
Lualamba din Katanga — Congo. 

În seara din Vinerea Mare a sosit ceasul 
în care trebuiau să scoată Sfântul Epitaf, în 
procesiune, în jurul noii lor biserici cu 
hramul Sfântul Pavel. Ieşind din biserică, au 
aprins trei lumânări, care erau prinse sus, pe 
sfânta Cruce. Din cauza vântului puternic de 
afară, lumânările s-au stins, aşa cum s-au 
stins şi cele ale credincioşilor. Când mai 
aveau 40 de metri până la intrarea în 
biserică, în chip minunat, cele trei lumânări 
de la Cruce s-au aprins singure şi nu s-au 
mai stins. Vântul bătea în continuare, ca 

turbat, dar nu mai reuşea să le stingă. Toţi 
cei de faţă au rămas înmărmuriţi. Au început 
să exclame: „Ce putere are credinţa acestei 
Biserici!” Cei care nu erau botezați spuneau 
între ei: „Această Biserică are multă putere! 
Dumnezeul lor ne poate spulbera!” 

În urma acestei minuni, în şase luni de 
zile s-au botezat 170 de oameni numai din 
acel sat. 


c) Cei doi şerpi boa... 

Mă aflam, în slujba lui Hristos, în 
misiunea apostolică din Basi, localitate din 
statul Burundi -— Africa Răsăriteană. 
Într-una dintre călătoriile sale pastorale, la 
Paştele din 2005, mitropolitul Africii 
Centrale, Ignatie, printre alte cuvinte 
folositoare de suflet, ne-a povestit şi 
următoarea întâmplare. 

La misiunea apostolică cu sediul în 
Kanagka, Africa Centrală, un copil de 
gimnaziu trecea, într-o dimineaţă, pe lângă 
biserică. Din curiozitate, a intrat înăuntru. 
De la strană se auzeau frumoase cântări 
bisericeşti, în tot lăcaşul era o atmosferă de 
taină, iar cei din acelaşi neam cu el se rugau 
cu evlavie. A rămas uimit de slujbă şi de 
misiunea fascinantă a acestei Biserici. După 
ce i-a întrebat pe câţiva dintre cei prezenţi 
mai multe lucruri legate de această credinţă, 

s-a înscris în catalogul catehumenilor. Fără 
ştirea părinţilor săi, care erau fanatici 
idolatri, a urmat cursurile catehetice şi după 
şase luni s-a botezat. 

Şi, într-adevăr, harul Sfântului Botez l-a 
întărit în credinţa ortodoxă şi l-a convins că 
aceasta este adevărata Biserică a lui Hristos, 
unde omul îşi poate găsi mântuirea 
sufletului. Cu multă bucurie le-a destăinuit şi 
părinţilor săi acest lucru şi a încercat să-i 
convingă să urmeze acestei Biserici, dacă 
într-adevăr voiau să câştige viaţa cea veşnică. 

Părinţii săi (mai ales tatăl) s-au supărat 
foarte tare când au auzit că s-a botezat. Era 
cât pe ce să-l ia la bătaie. S-au dus să se 
sfătuiască cu magul satului, liderul lor 
spiritual, să-i ceară ajutorul în vederea 
întoarcerii fiului lor la credinţa tribului. 
Acela le-a spus că nu are această putere, 
pentru că o forţă spirituală mult mai mare îi 
protejează pe ortodocşi din momentul în 
care primesc botezul şi după aceea. Dar i-a 
promis că va încerca. Disperat în încercarea 
sa, tatăl i-a spus magului că, dacă nu 
reuşeşte să-l întoarcă înapoi, poate să-l şi 
omoare pe copil, pentru că i-a jignit pe zei şi 
pe strămoşii lor. I-a mai spus că-l va plăti cu 
dărnicie pentru serviciile aduse. 
Promiţându-i rezultate satisfăcătoare, 
vrăjitorul s-a apucat de treabă, invocând 

ajutorul lui satana... 

În dimineaţa următoare, copilul se 
îndrepta, ca de obicei, spre şcoală. Pe drum a 
văzut ceva îngrozitor şi s-a oprit speriat. 
Veneau către el cu viteză doi şerpi boa uriaşi. 
Înspăimântat, şi-a adus aminte de lecţiile 
catehetice şi şi-a făcut semnul sfintei cruci, 
invocând ajutorul puterii lui Hristos. 
Rezultatul a fost spectaculos şi eficient. 
Şerpii s-au întors înapoi şi au dispărut în 
tufişuri, mânaţi parcă de o forţă nevăzută. 
Prin puterea crucii, tânărul i-a învins pe 
demonii care erau trimişi de mag să-l 
omoare. Când s-a întors de la şcoală, le-a 
povestit părinţilor săi teribila întâmplare, 
cum a fost salvat de la o moarte sigură, din 
pricina şerpilor... Tatăl său s-a prefăcut că se 
bucură, pentru a nu-şi da în vileag planurile 
ascunse pe care le ţesuse împotriva fiului 
său. După masa de prânz, a alergat într-un 
suflet la vrăjitor şi l-a întrebat: 

- Ai reuşit să faci ceva din cele câte te-am 
rugat ieri? 

- Astăzi, prietene, i-am trimis fiului tău, 
la ora la care pleca spre şcoală, doi demoni, 
sub forma a doi şerpi mari boa, ca să-l 
sugrume şi aşteptam să văd ce se întâmplă. 

- E adevărat, şerpii s-au arătat. Mi-a 
spus-o fiul meu. Dar, înainte de-a apuca să-i 
facă ceva, acela şi-a făcut semnul pe care 


109 


creştinii îl numesc cruce, iar şerpii tăi s-au 
făcut nevăzuţi. 

- Ţi-am spus-o, prietene, la creştinii 
ortodocşi există o putere de neînvins, care ne 
strică nouă treburile. Oriunde au apărut 
aceştia şi Biserica lor, noi nu mai avem 
putere să facem nimic, pentru că ne învinge 
puterea Dumnezeului lor... 

Tatăl copilului s-a îndreptat spre casă, 
pătruns de o mulţime de gânduri. Pentru 
prima dată în viaţă se îndoia de puterea 
credinţei strămoşilor săi. L-a rugat pe fiul 
său să-i mai relateze încă o dată, în amănunt, 
istoria întâlnirii cu cei doi şerpi. 

Dumnezeu a făcut în continuare o 
minune şi mai mare. Astăzi toată familia a 
trecut la Ortodoxie. Îi mulţumesc lui 
Dumnezeu pentru fiul lor, prin care s-a putut 
săvârşi minunea convertirii familiei, prin 
care au aflat de unicitatea Bisericii noastre şi 
au fost învăţaţi despre mântuirea veşnică a 
sufletelor. Slavă lui Dumnezeu de o mie de 
ori! 


d) Crucea lui Hristos străluceşte 

În anul 2005, la sărbătoarea învierii lui 
Lazăr, s-au botezat în biserica cu hramul 
Adormirii Maicii Domnului 15 burundezi. 
Printre ei, şi proaspătul absolvent al 
Facultăţii de Drept, Damaschin Bilizi. După 

botez, fără să-l întreb nimic, a venit la mine 
şi mi-a spus următoarele: „Când am ajuns 
acasă, am atârnat crucea de lemn pe care o 
primisem la botez de zidul de deasupra 
patului. Seara, după ce mi-am făcut 
rugăciunea, înainte să adorm, am văzut un 
lucru extraordinar. Din cruce ieşeau raze 
strălucitoare care-mi inundau camera. În 
acelaşi timp se auzeau minunate cântări 
bisericeşti, ce se terminau cu stihul: «Sfinte 
Dumnezeule, Sfinte Tare, Sfinte fără de 
moarte, miluieşte-ne pe noi!»” 


e) Pocăinţa fostului mag 

La Mănăstirea noastră  aghiorită 
Grigoriu, în ziua de Paşti a anului 1976 a 
venit împreună cu un grup de părinţi de la 
Mănăstirea Simonos Petras un tânăr pe 
nume Gheorghe. Auzisem despre el şi câte 
ceva despre viaţa lui. Ne-am apropiat de el, 
pentru a afla mai multe amănunte, şi iată ce 
ne-a povestit. 

S-a născut în Australia din părinţi 
ortodocşi greci, dar care nu erau foarte 
religioşi. A primit numele de botez 
Gheorghe. Părinţii săi au alunecat cu timpul 
în studierea practicilor magiei, fiind atraşi de 
conceptele de magie albă şi neagră şi de alte 
învățături demonice, răspândite atât de mult 
în ultima vreme în toată lumea. Au ajuns la 

un asemenea grad de rătăcire, încât au 
considerat potrivit să-şi ducă fiul în India, 
să-l lase sub îndrumarea celor mai renumiţi 
magi de acolo, pentru a se perfecționa în 
aceste tehnici. L-au lăsat acolo timp de 
doisprezece ani, începând de la vârsta de trei 
ani. A fost deprins cu cele mai avansate 
tehnici de magie albă şi neagră, a învăţat 
toate limbile şi filosofiile antichităţii -— 
aramaică, latină, sanscrită ş.a. A ajuns la un 
grad superior de iniţiere, un fel de patriarh al 
magiei. După ce a împlinit 15 ani, a cerut 
să-şi viziteze părinţii, cu care de altfel 
comunica destul de des prin scrisori. S-a 
întors în Australia şi a început să arate şi 
altora capacităţile sale. Oamenii îl urmăreau 
cu sutele, uimiţi de aceste lucruri exotice. 
Într-o zi s-a întâlnit pe drum cu un preot 
ortodox. L-a întrebat cine este şi ce lucrează. 
Preotul i-a răspuns că este robul şi slujitorul 
adevăratului Dumnezeu. Tânărul i-a spus că 
adevăratul dumnezeu este doar acela în care 
crede el şi pe care îl urmează. În cele din 
urmă, l-a rugat pe preot să vină până la el 
acasă. Acolo tânărul i-a zis: „Dovedeşte-mi că 
Dumnezeul tău este cel adevărat”. Preotul i-a 
răspuns: „Pentru că tu eşti cel ce doreşti 
această provocare, dovedeşte tu mai întâi că 
dumnezeul în care crezi este cel adevărat şi 
apoi voi încerca să-ţi dovedesc şi eu”. Atunci 

Gheorghe a început să facă diferite acte de 
magie. Mai întâi le-a poruncit diavolilor 
care-l slujeau să-i aducă un pahar cu apă. 
Paharul părea că pluteşte singur prin aer, 
venind către el. Apoi le-a poruncit să 
transforme zidul casei în geam, pentru a 
putea privi afară mişcarea oamenilor şi a 
maşinilor. 

După aceste demonstraţii, preotul, fără 
să se tulbure, i-a spus: „la acest obiect şi 
poartă-l la gât şi încearcă să faci din nou 
farmecele tale”. Şi-a scos de la gât crucea pe 
care o purta şi i-a dat-o tânărului. Acesta şi-a 
pus-o la gât şi a încercat să-şi continue 
reprezentaţia. A observat însă că cei aproape 
cincizeci de demoni care îi slujeau de obicei, 
şi pe care doar el îi putea vedea, se 
îndepărtaseră disperaţi, strigând către el: 

- Aruncă crucea pe care o porţi şi 
alungă-l pe cel de lângă tine şi abia atunci îţi 
vom putea sluji din nou! 

- Dar nu mi-aţi spus voi că sunteţi 
duhuri atotputernice? 

- Noi conducem în întreaga lume, în 
afară de un singur loc! 

- Şi care este acel loc? 

- Cel numit de oameni Sfântul Munte, 
unde locuiesc nişte călugări nebuni şi 
rătăciţi! 

Auzind aceste cuvinte revelatoare, 

tânărul, inspirat de harul divin, a luat 
hotărârea de a ajunge şi el să vadă Sfântul 
Munte. Înainte de a merge în Grecia, s-a 
oprit în Suedia pentru a-şi putea cunoaşte în 
sfârşit bunica şi părinţii. A rămas împreună 
cu ei aproape un an, timp în care a învăţat 
destul de bine limba greacă. Apoi a ajuns în 
Grecia şi s-a îndreptat spre Sfântul Munte. 
Când a ajuns la Uranoupoli (portul prin care 
se intră în munte), a observat că-l mai 
însoțeau doar doi demoni. Se certau între ei 
şi spuneau: „Îl vom pierde pe stăpânul 
nostru!” „Nu, nu-l vom pierde, răspundea 
celălalt, este pentru totdeauna al nostru!” Se 
certau şi se loveau unul pe altul cu putere. 
Până la urmă nu au intrat în Sfântul Munte 
ca însoțitori ai lui Gheorghe, ci zburau doar 
prin aer, urmărindu-l unde se duce. 

La recomandarea unor creştini, acesta a 
ales să meargă la bătrânul Cuvios Paisie, care 
pe vremea aceea vieţuia la Mănăstirea 
Stavronichita. Călugărul l-a întâmpinat cu 
bucurie şi l-a îndemnat să ia loc pe verandă. 
Apoi s-a dus să pregătească în chilie 
obişnuita trataţie cu dulceaţă şi apă, ce se 
oferă pelerinilor. 

În câteva clipe, demonii l-au înhăţat pe 
Gheorghe şi l-au aruncat într-o prăpastie, 
lovindu-l şi tăvălindu-l bine printre scaieţi. 
Apoi, într-o secundă, l-au adus înapoi. Când 

s-a întors monahul şi l-a văzut cu hainele 
rupte şi plin de julituri şi de scaieţi, şi-a dat 
seama cu cine are de-a face. Au început să 
stea de vorbă. Atunci Gheorghe l-a întrebat: 

- Spuneţi-mi, ce putere are Dumnezeul 
vostru? 

- Dumnezeul meu este smerit, îi spuse 
cuviosul, dar vorbeşte-mi despre puterea 
dumnezeului tău! 

- Iată, vreţi ca această piatră să se spargă 
în trei bucăţi? 

- E, şi ce-i cu asta? Şi Dumnezeul meu 
poate să facă aşa ceva, răspunse cuviosul, 
care a însemnat cu semnul Sfintei Cruci 
piatra, care îndată se sparse în trei bucăţi. 

Această minune l-a pus pe gânduri pe 
Gheorghe, care a început să-l întrebe pe 
monah, cu un interes sincer de această dată, 
despre credinţa lui. Din toată discuţia, un 
singur lucru nu a putut înţelege — ce este cu 
această virtute a smereniei — şi aceasta 
deoarece era stăpânit de satana, care este 
duhul mândriei. 

A rămas sub îndrumarea bătrânului o 
săptămână, ascultând însetat învăţăturile 
despre Dumnezeu, după care a plecat la 
Mănăstirea Simonos Petras. Acolo, părintele 
stareţ Emilian şi ceilalţi părinţi l-au primit cu 
bucurie. Acolo a săvârşit şi prima sa 
mărturisire completă a păcatelor, de la 

începutul vieţii sale. A rămas la această 
mănăstire aproape şase luni. În această 
perioadă, a trecut şi pe la mănăstirea 
noastră, în ziua de Paşti. Duhovnicul lui, 
după o anumită perioadă de pocăință, i-a 
permis să se împărtăşească. Însă diavolul, 
aşa după cum el însuşi ne-a povestit, i se 
înfăţişa în fiecare seară, la miezul nopţii, sub 
forma unei fiare înfricoşătoare, din a cărei 
coadă ieşeau flăcări, îl lovea cu putere şi îl 
ardea, întrebându-l cu furie: „De ce ne-ai 
părăsit? Atâtea taine ţi-am arătat, atâta 
înţelepciune, atâtea căi te-am învăţat! De ce 
acum vrei să urmezi unui alt dumnezeu?” 
Dimineaţa nici nu se putea mişca. Nici 
mâini, nici picioare, parcă era făcut din 
lemn. Starețul i-a dăruit să poarte la gât o 
cruce. Dar, spre surprinderea tuturor, 
dimineaţa crucea era aruncată pe podea. 
După cele şase luni petrecute la Simonos 
Petras, Gheorghe s-a hotărât să plece la 
Tesalonic, să-şi caute o slujbă şi să se 
stabilească acolo. În acest timp, magii din 
India, foştii lui maeştri, l-au căutat şi au 
venit să-l întâlnească, pentru a-l convinge să 
se întoarcă la ei. S-au văzut în curtea 
Facultăţii de Teologie. Aceia i-au cerut 
explicaţii, dorind să-l motiveze să-i urmeze. 
EI a refuzat, iar aceia au încercat să-i aplice o 
corecție fizică. Mai tânăr decât ei, maestru în 

karate, Gheorghe i-a lovit, lăsându-i întinşi 
pe asfalt şi a fugit. De atunci nu am mai auzit 
nimic despre el. Poate ştiu ceva părinţii de la 
Simonos Petras. 

8. MOAŞTELE SFINŢILOR NOŞTRI 


Sfintele Moaşte sunt trupuri sau bucăţi 
de trupuri ori de oseminte, unele nestricate, 
izvorâtoare de mir şi arome bine mirositoare, 
care au aparţinut sfinţilor noştri şi prin care 
Dumnezeu, datorită sfinţeniei vieţii lor, Îşi 
revarsă harul Său cel tămăduitor. Cât timp 
au petrecut pe pământ, fiind dăruiţi cu 
bogăţia harului Duhului Sfânt, au făcut de 
multe ori şi minuni. Acest har pe care l-au 
câştigat cu străduinţe pe pământ sălăşluieşte 
în sufletul lor şi atunci când se înalţă la 
ceruri. Şi, potrivit învăţăturii Sfântului 
Grigorie Palama, în afară de suflet, se 
sfinţeşte şi trupul în care harul sălăşluieşte 
înrădăcinat. 

Sfântul, cu toate că a urcat cu sufletul la 
ceruri, continuă să păstreze pe pământ o 
legătură specială cu trupul său care, după 
cuvântul Sfântului Apostol Pavel, este 
templu al Duhului Sfânt (1 Corinteni 6, 19). 
Mulţi credincioşi care s-au atins de 
veşmintele sau de trupul Sfântului Apostol 
Pavel s-au vindecat (Fapte 19, 11-12), în 
vreme ce alţii primeau acest har încă şi de la 
umbra Sfântului Apostol Petru, ce trecea pe 
lângă dânşii. Şi după moartea lor, trupurile 
sfinţilor au puteri tămăduitoare. O astfel de 
minune s-a întâmplat şi în Vechiul 

Testament, atunci când, la îngroparea 
trupului lui Elisei, pus peste un alt mort, 
acesta din urmă a înviat. 

Moaştele sfinţilor noştri nu sunt idoli, 
sau dumnezei, sau forme ale lui Dumnezeu, 
iar închinarea la ele nu este idolatrie. De 
vreme ce Dumnezeu le-a dăruit cu 
nestricăciune şi putere tămăduitoare, noi ne 
închinăm la ele, deoarece prin aceasta [i 
aducem slavă tot lui Dumnezeu. Cinstim de 
asemenea sfinţenia pe care au dobândit-o 
sfinţii în viaţa lor şi îi rugăm, prin slăvirea pe 
care le-o atribuim, să ne ajute şi pe noi să 
ajungem la sfinţenie. Nu cinstim moaştele 
pentru ele însele, ca pe nişte oase ale 
trupului lor, ci Harul Sfântului Duh care 
locuieşte în ele. Poruncile lui Dumnezeu în 
Vechiul Testament interziceau cinstirea 
idolilor, deoarece oamenii de atunci credeau 
că în idoli locuia însuşi Dumnezeu. Noi nu 
acordăm moaştelor adorarea cuvenită doar 
lui Dumnezeu, pentru că nu credem că în ele 
sălăşluieşte Însuşi Dumnezeu, ci doar harul 
Său (lucrarea, energia Sa). Prin urmare, 
cinstindu-i pe sfinţi Îl cinstim şi pe 
Dumnezeu, aşa după cum EI însuşi ne-a 
spus: Cine vă primeşte pe voi pe Mine Mă 
primeşte, şi cine Mă primeşte pe Mine II 
primeşte pe Cel ce M-a trimis pe Mine 
(Matei 10, 40). Biserica lui Hristos a cinstit 

încă din primele secole moaştele 
mucenicilor, pe care le-a păstrat cu evlavie, 
construind în cinstea lor biserici, de multe 
ori chiar pe locul de mucenicie. Mai târziu, 
s-a stabilit să se aşeze câte o bucăţică din 
sfintele moaşte în placa de pe Sfânta Masă şi 
în Sfântul Antimis, lucru care se săvârşeşte 
până în zilele noastre. Şi aceasta deoarece 
Biserica lui Hristos are ca temelie sângele 
martirilor. 

În textul despre mucenicia Sfântului 
Policarp, episcopul Smirnei (166 d.Hr.), 
citim următoarele lucruri despre creştinii de 
atunci: „Noi am înfăşurat moaştele sale ca pe 
un odor mai scump decât aurul sau 
diamantele şi le-am pus la loc de cinste. Aici 
ne vom strânge cu bucurie, iar Domnul va 
revărsa binecuvântarea Sa, ca să prăznuim 
ziua martiriului său şi să cinstim străduinţele 
şi luptele sale duhovniceşti”. 

De când biserica Romei s-a despărţit de 
trupul unit al Bisericii Ortodoxe celei Una şi 
Sfinte, a pierdut harul Sfântului Duh şi 
posibilitatea sfințirii şi a mântuirii 
membrilor ei. De aceea, este un fenomen 
cunoscut şi paradoxal că, după căderea ei din 
unitate, nu s-au mai ridicat sfinţi autentici în 
mijlocul ei. 

Papa, ca vârf infailibil al bisericii lor, 
proclamă tot mereu noi sfinţi, la propunerea 

unui aşa-zis consiliu juridic. Acest consiliu 
cântăreşte faptele bune şi rele ale 
candidaţilor la sfinţenie şi oferă în 
consecinţă titlul de „fericit” sau de „sfânt”. 
Potrivit bisericii papale, sunt consideraţi 
sfinţi aceia care au lucrat din greu pentru 
slava infailibilităţii papale sau au contribuit 
la convertirea „rătăciţilor” ortodocşi la 
catolicism, chiar şi prin mijloace violente, 
războaie, constrângeri, crime, conspirații etc. 
Spre exemplu, papa Ioan Paul al II-lea l-a 
sanctificat pe faimosul cardinal Stepanici, cu 
binecuvântarea căruia în 1940 au fost ucişi 
800.000 de sârbi ortodocşi. 

Hotărârea finală o ia papa, ca unic 
reprezentant al lui Hristos pe pământ şi 
moştenitor al infailibilităţii puse pe seama 
Apostolului Petru. In această procedură, 
poporul nu are niciun cuvânt de spus. În 
Ortodoxie, poporul este cel care îşi descoperă 
sfinţii. Fi sunt cei care vindecă patimile şi 
bolile, stau aproape, în diferite moduri, în 
lupta fiecăruia pentru dobândirea mântuirii, 
prin revărsarea bogată a harului Sfântului 
Duh. De aceea, în Ortodoxie există această 
legătură atât de strânsă între poporul 
credincios şi sfinţii săi. Oamenii aleargă fără 
ezitare să ceară ajutorul sfinţilor, pe care îi 
iubesc din adâncul sufletului, primind în 
schimb harul lui Dumnezeu ŞI 

binecuvântarea Sa, în ciuda ereticilor şi a 
duşmanilor credinţei noastre. De multe ori 
ne impresionează mărturiile medicilor 
americani sau englezi, care sunt chemaţi să 
opereze pacienţi din Grecia sau Cipru sau din 
alte ţări ortodoxe, pentru a-i scăpa de 
afecţiuni considerate de multe ori incurabile 
prin alte metode şi îi găsesc inexplicabil 
vindecaţi, după ce s-au rugat fierbinte către 
un sfânt drag lor. 

În ţara noastră se păstrează încă vii 
tradiţiile credinţei noastre. Oamenii ştiu ce 
trebuie să facă în cazul unei epidemii sau al 
unei calamităţi naturale. Iată, spre exemplu, 
un caz întâmplat în mitropolia Trikis şi 
Stagon, pe care ni l-a relatat părintele Daniel 
Aerakis. O plantație mare de bumbac, care se 
găsea în apropierea Tesalonicului, în locul 
numit Nomi, a fost invadată de viermi verzi, 
care distrugeau cu repeziciune culturile. 
Oamenii erau disperaţi, văzând că toată 
munca lor de un an de zile se risipeşte în 
vânt. Până să se facă analizele necesare 
pentru a se stabili tipul de insecticid potrivit 
pentru această specie, ar fi trecut prea multă 
vreme. Atunci, oamenii au apelat la părintele 
Ştefan din satul lor şi împreună au ieşit în 
procesiune pe câmp, ţinând în mâini icoane 
şi sfinte moaşte, înălţând rugăciuni către 
Dumnezeu. Ajutorul dumnezeiesc n-a 

întârziat să apară. Îndată a apărut, ca de 
nicăieri, un stol uriaş de vrăbii care, trecând 
de la o plantă la alta, au mâncat toţi 
dăunătorii şi au salvat recolta. Oamenii au 
rămas fără cuvinte şi nu au încetat să-şi arate 
recunoştinţa faţă de bunul Dumnezeu, 
rămânând credincioşi pentru tot restul vieţii 
lor. 


Moaştele întregi ale sfinţilor noştri 

După căderea patriarhiei Romei şi 
îndepărtarea ei de trupul unit al Bisericii lui 
Hristos celei Una, a încetat transmiterea 
harului lui Dumnezeu în Tainele lor şi 
implicit poporului credincios, în vederea 
sfințirii şi mântuirii sale. De altfel, aşa cum 
am mai spus, harul pentru ei este ceva creat 
şi deci este de neînțeles ca o lucrare 
„omenească” să-l izbăvească pe om de patimi 
şi de puterea nevăzutelor şi viclenelor duhuri 
şi forţe ale întunericului. 

Desigur, cunoaştem faptul că atât 
Biserica Greciei cât şi alte Biserici Ortodoxe 
surori au hotărât, ca un gest de bunăvoință şi 
deschidere, să recunoască valabilitatea 
botezului săvârşit de catolici. Mai mult, 
Biserica Ortodoxă Română acceptă ca 
valabile Taina Mirungerii şi cea a Preoţiei. 
Prin urmare, cei care doresc să treacă la 
ortodoxie sunt acceptaţi numai în baza 

aplicării Tainei Mirungerii. Dar ne întrebăm, 
pe bună dreptate, cum este posibil ca una 
dintre tainele catolicilor să fie valabilă şi 
celelalte nu? Dacă în biserica lor există har 
sfinţitor şi mântuitor, de ce acesta să 
acţioneze doar în cazul botezului şi nu în 
toate celelalte? Şi, în plus, dacă dogma 
bisericii lor vorbeşte despre faptul că harul 
este creat, cum poate un astfel de har să-l 
mântuiască pe om? Din punct de vedere 
eclesiologic, un ortodox nu se poate mântui 
fără pecetea botezului, prin intermediul 
căruia primeşte Harul Sfântului Duh. Cum 
cunoaştem, aşadar că un catolic ce vrea să 
treacă la ortodoxie primeşte acest har numai 
prin Mirungere? Dacă în biserica lor nu mai 
există dumnezeiescul har, toate tainele lor 
sunt invalide, fără nicio excepţie. Mai există 
azi episcopi şi teologi ortodocşi care să se 
îndoiască de faptul că papistaşii sunt eretici? 

Dacă există har în biserica papei, de ce 
prin rugăciunile unui preot catolic se 
pogoară Duhul Sfânt doar în taina Botezului 
asupra unui credincios catolic şi nu şi în 
celelalte taine? Nu ni se pare că ne aflăm la 
limitele batjocoririi lucrării Duhului Sfânt? 
Cine se poate juca cu Duhul Sfânt? De ce, de 
asemenea, biserica papală nu poate exorciza 
demonii ce stăpânesc sufletele şi trupurile 
multor oameni, fraţi ai noştri? 

Nu ar trebui cândva, cât mai curând, ca 
Biserica Greciei să renunţe la această 
hotărâre şi să permită rebotezarea catolicilor 
care doresc cu tot sufletul să se întoarcă la 
ortodoxie, la Biserica noastră primară, să 
primească cu adevărat şi din plin harul lui 
Dumnezeu? Aceasta, credem, îi va ajuta pe 
catehumenii care doresc să intre în 
Ortodoxie să creadă că există acea Biserică 
nealterată, neschimbată, pe care Hristos a 
lăsat-o în lume. Pe aceasta o caută cei ce cu 
sinceritate doresc să intre în credinţa 
noastră, deoarece doresc să aibă acces la 
plinătatea harului şi la siguranţa mântuirii 
lor, aşa cum ne-au învăţat Hristos, Sfinţii 
Apostoli şi Sfinţii Părinţi. 

În Sfântul Munte se menţine tradiţia 
veche şi sănătoasă a rebotezării ereticilor 
care provin de la oricare cult. Nu se face 
niciun fel de pogorământ, deoarece s-a 
dovedit, fără nicio îndoială, de către Sfinţi 
Părinţi şi teologi contemporani că papismul 
este o erezie. Părintele Stăniloae afirmă că 
este erezia ereziilor. 

Foarte mulţi oameni care şi-au dorit cu 
sinceritate să intre în credinţa ortodoxă au 
cerut cu insistenţă să fie rebotezaţi, pentru a 
simţi pe deplin că această trecere a fost 
completă şi fără echivoc. Dacă au fost 
refuzaţi de anumiţi episcopi locali, au venit la 

Sfântul Munte şi au primit botezul aici. Au 
fost şi multe cazuri de femei care au fost 
botezate la metocurile aghiorite din afara 
Athosului. 

Un argument decisiv referitor la faptul 
că nu mai există har în biserica papală este 
acela că biserica lor, după ruperea de 
Biserica Mamă, a încetat să mai fie pur- 
tătoare a sfinţeniei. Pomul bun se cunoaşte 
după roade, spune un proverb popular. Care 
sunt roadele bisericii papale până astăzi? 
Le-am analizat şi le-am observat pe 
parcursul acestei lucrări. Ele sunt: 
propaganda, amenințările, răpirea bisericilor 
şi a averilor, furturile, genocidul, chinurile... 
iar fructul suprem, un om ce este adorat ca 
dumnezeu în locul lui Hristos, al 
adevăratului Mântuitor, Care este alungat în 
ceruri, ca un exilat, de către proprii lui fii! 

Biserica Ortodoxă continuă misiunea ei 
sfinţitoare în lume şi oferă preţioasele ei 
daruri celor care cu sinceritate şi smerenie 
doresc să le primească. Un rod relevant al 
Ortodoxiei în lumea de astăzi îl reprezintă 
descoperirea, pe parcursul veacurilor, a 
sfinţilor ei, care o împodobesc asemenea 
unei coroane cu diamante. 

Prin voia lui Dumnezeu, multe dintre 
moaştele sfinţilor noştri rămân nealterate şi 
întregi, secole la rând. În Grecia există 23 de 

moaşte întregi, iar în Ucraina, la Kiev, sunt 
118. Acelaşi lucru se întâmplă şi în alte ţări 
ortodoxe. Alte moaşte se păstrează sub formă 
de oseminte, dar sunt izvorâtoare de mir sau 
frumos mirositoare şi făcătoare de minuni. 

La 20 octombrie 1581 a avut loc 
descoperirea moaştelor Sfântului Gherasim, 
în insula Kefalonia. S-au bucurat foarte mult 
creştinii ortodocşi de acolo, pentru că acestea 
s-au descoperit intacte şi frumos 
mirositoare. Evenimentul însă le-a provocat 
o mare tulburare papistaşilor, pentru că le 
sabota intenţia de a forța trecerea la 
catolicism a locuitorilor insulei. 
Nestricăciunea moaştelor sfântului ascet 
Gherasim ieromonahul le-a închis gura. 
Mulţi însă, chiar văzând această minune, 
n-au crezut şi au cerut să fie îngropate din 
nou moaştele, pentru a vedea dacă vor 
rămâne în continuare neputrezite. Şi, 
într-adevăr, le-au îngropat la loc şi le-au scos 
după trei ani. Erau în aceeaşi stare. Atunci 
mulţi dintre catolici s-au convertit la 
Ortodoxie, iar restul au părăsit insula. 

La 3 martie 2006 o altă minune a uimit 
lumea elenă şi pe cei din străinătate. Noi 
sfinte moaşte s-au descoperit cu ocazia 
deshumării Cuviosului Visarion. Acesta a 
trăit la Mănăstirea Sfântului Agaton din La- 
mia. A trecut la Domnul în 19094, iar trupul 

său a stat îngropat vreme de 15 ani. Fraţii din 
mănăstire, care treceau pe la cimitir, au 
observat că, de câte ori se apropiau de 
mormântul lui, se simţea în aer un miros de 
bună  mireasmă. De aceea, stareţul, 
sfătuindu-se cu bătrânii mănăstirii, au decis 
să-l dezgroape. Au rămas uimiţi când l-au 
văzut nealterat şi izvorâtor de miresme 
dumnezeieşti. Părea că ar fi fost îngropat cu 
o zi în urmă. Încă mai ţinea strânsă în mâna 
dreaptă mica evanghelie cu care fusese 
îngropat. 

Biserica papală dispreţuieşte moaştele 
sfinţilor noştri, iar credincioşii lor nu sunt 
obişnuiţi să li se închine cu evlavie. Sute de 
moaşte intacte au fost furate de cruciați de-a 
lungul istoriei şi duse în Italia şi în alte ţări 
occidentale. Numai în Veneţia se păstrează 
37 de moaşte întregi ale sfinţilor răsăriteni. 
Ele sunt păstrate în sarcofage închise 
ermetic, adeseori zidite, şi sunt percepute 
doar ca nişte obiecte de muzeu sau ca puncte 
de atracţie turistică. 

Nestricăciunea,  izvorârea de mir, 
minunile care se petrec în preajma sfintelor 
moaşte sunt lucruri necunoscute pentru 
biserica apuseană de după secolul al XI-lea şi 
până în prezent. Mai are, astăzi, sfinţi 
biserica papală? Da, ea recunoaşte sfinţii 
declaraţi în vremea când era unită cu 

Ortodoxia Mamă. Doar că pe câţiva dintre ei 
i-a scos din calendar, cum ar fi pe Sfântul 
Gheorghe, Sfânta Varvara ş.a. Şi nu ne mai 
întrebăm de ce s-a întâmplat aşa. Este logic, 
nu se mai potriveau concepţiei infailibilităţii 
papale. 

9. METODA PERFIDĂ A „UNIAŢIEI” 
CA MIJLOC DE PROZELITISM 
ÎN RÂNDUL ORTODOCŞILOR 


Cuvântul uniaţie provine din latinescul 
unio, care înseamnă unire. A fost folosit 
pentru prima dată de călugării iezuiţi în 
Polonia, unde şi-au pus în aplicare planurile 
de atragere la unire a ortodocşilor cu 
papistaşii. Aceste încercări s-au extins 
ulterior şi asupra copţilor 
(anticalcedoneenilor), nestorienilor, creşti- 
nilor din Malabar — India, maroniţilor ş.a. 

Unirea bisericilor locale cu Biserica cea 
Una a lui Hristos este o năzuinţă legitimă a 
tuturor creştinilor, dar, în acest caz, nu avem 
de-a face cu o intenţie sinceră a 
colaboratorilor papei. Este un sistem 
camuflat, un pretext prin care se cere mai 
întâi recunoaşterea primatului papal şi a 
altor erezii, având ca finalitate supunerea 
graduală faţă de biserica papală. Mai mult, 
chiar papistaşii evită să folosească termenul 
uniaţie, deoarece nu vor să scandalizeze 
posibilele viitoare victime, care sigur au 
acces la informaţiile istorice care prezintă 
abuzurile propagandistice, crimele şi 
constrângerile la care au fost supuse popoare 
întregi din Europa de Est şi Orientul 
Mijlociu. De aceea şi „uniţii” din Grecia se 

autointitulează Greci de Rit Catolic, adică, 
conform iezuiţilor, unire în credinţă şi 
diferenţă în ritual (tipic). Astfel, în Grecia şi 
în alte ţări unde a apărut acest hibrid 
nefericit, deşi sunt pe deplin uniţi cu 
Vaticanul în ceea ce priveşte învăţătura şi 
dogmele, păstrează tipicul bisericesc specific 
ţării respective. Săvârşesc aceeaşi Sfântă 
Liturghie pe care o slujim şi noi, la fel şi 
celelalte Taine, dar se supun papei. De 
asemenea, poartă aceleaşi veşminte ca şi noi, 
fiecare după gradul său ierarhic, fără a putea 
fi deosebiți de clericii ortodocşi autentici. 
Începuturile uniaţiei se regăsesc în 
preajma sinodului de la Lateran din 1215, la 
câţiva ani după căderea Constantinopolului 
în mâinile cruciaților francezi (1204). 
Reprezentanţii  patriarhiilor latine din 
Răsărit, când au constatat că ortodocşii nu 
pot fi convinşi să se unească cu Vaticanul, au 
propus cedarea anumitor drepturi celor care 
puteau fi momiţi. Astfel, sinodul a hotărât că 
ortodocşii îşi pot păstra intact tipicul liturgic, 
doar să accepte primatul papal şi restul de 
erezii. Acelaşi plan a fost pus în aplicare şi la 
sinodul de la  Ferrara-Florenţa, unde 
papistaşii nu au luat în discuţie problemele 
liturgice, ci le-au cerut celor din Răsărit să 
accepte doar primatul, filioque, purgatoriul 
ş.a. În Polonia, uniaţia a început cu iniţiativa 

a doi călugări iezuiţi — Posevin şi Scarga. În 
baza hotărârilor sinodului de la Lateran, au 
conceput un plan de realizare a uniaţiei. Au 
cerut ajutorul împăratului Sigismund al 
III-lea (1587), care era catolic din familie şi 
care a fost convins să ia iniţiativa unirii 
ortodocşilor cu catolicii. Prin hotărârile 
sinodului unionist de la Brest-Litovsk (1596), 
orice reacţie de respingere a unirii a fost 
tratată cu brutalitate extremă. Râuri de 
sânge au curs atunci. La acest sinod, aproape 
toţi episcopii ortodocşi au semnat constrânşi, 
sub ameninţarea cu moartea, şi astfel 
milioane de ortodocşi au devenit uniaţi. Cei 
care au îndrăznit să se opună au suferit 
persecuții şi chinuri. 

Uniaţia s-a extins, după acelaşi tipar, în 
ţări precum Ucraina, Slovacia, România, 
Serbia, Albania, Bulgaria, Georgia, Patriarhia 
Ecumenică şi Grecia. Oriunde exista 
populaţie ortodoxă, uniaţia, având la bază 
dictonul: „Scopul scuză mijloacele!”, a activat 
intens, exploatând la maxim condiţiile 
istorice locale, favorabile lor. 

In ceea ce priveşte Grecia, uniaţia a 
apărut în 1922. Mai înainte de aceasta, 
apăruseră clerici uniaţi la Constantinopol în 
1907. Aceştia purtau veşminte ortodoxe şi 
acționau perfid în mijlocul tineretului, sub 
pretextul înfiinţării unor şcoli sau spitale. 

Acolo a activat şi Gheorghe Halavazis, născut 
în Syros din părinţi catolici, care a fost 
chemat la Roma în 1920 şi a fost hirotonit 
episcop titular de Theodoropolis. 

Din cauza evenimentelor dezastruoase 
din 1922 din Asia Mică, episcopul Gheorghe 
a ajuns la Atena, unde a continuat acţiunile 
sale „filantropice”, cu o şcoală în cartierul 
Iraklion şi o obşte monahală de maici 
stabilite în Naxos. Ca urmare a contribuţiilor 
sale în domeniu social-filantropic, chiar a 
fost decorat de statul elen! Biserica Greciei a 
reacţionat vehement din prima clipă, 
printr-o circulară către credincioşii ortodocşi 
şi o scrisoare deschisă către Ministerul 
Educaţiei. 

La 7 aprilie 1925, Arhiepiscopul Atenei, 
Hrisostom, a emis o nouă circulară împotriva 
uniaţiei. Episcopul unit Gheorghe a răspuns 
la această circulară şi astfel a început o 
întreagă corespondenţă între cei doi. 
Arhiepiscopul, din poziţia sa de profesor 
universitar de istorie, a demonstrat cu 
argumente solide scopurile viclene ale 
uniaţiei în Grecia. 

Astăzi, în Grecia, există o comunitate de 
aproape două mii de uniaţi, care au propriul 
lor episcop, hirotonit în 1977, în ciuda 
opoziţiei Bisericii Ortodoxe. 

10. STRĂDUINŢE ÎN VEDEREA 
UNIRII BISERICII ROMEI CU 
BISERICA LUI HRISTOS 


a) Evenimentele de la Sinodul de la 
Ferrara-Florenţa 


Un mare seism înaintea plecării 
delegației răsăritene către sinodul de la 
Ferrara — Italia 

La 27 noiembrie 1437 s-a pregătit 
delegaţia episcopilor ortodocşi pentru 
călătoria în Italia. Au fost convocați 
conducătorii  patriarhiilor istorice şi ai 
bisericilor locale. Mitropolitul Marcu 
Eugenicul al Efesului a fost ales ca 
reprezentant al celor trei patriarhii din 
Răsărit — Alexandria, Antiohia şi Ierusalim. 
Era foarte renumit pentru virtuțile sale şi 
înţelepciunea teologică. 

Cu câteva zile înainte de plecare, 
patriarhul Iosif a prevestit cu o adâncă 
înţelepciune ceea ce urma să se întâmple în 
Italia. În faţa tuturor membrilor delegaţiei a 
spus următoarele: „Ne cer să venim la sinod 
în Italia. Mai mult, ne asigură şi cheltuielile 
necesare călătoriei, cazare, mâncare şi toate 
celelalte. Dar, când vom ajunge acolo, vom 
deveni robi şi năimiţi, iar ei vor fi domnii şi 
stăpânii noştri. lar robii sunt datori să 

împlinească voinţa stăpânilor lor şi orice 
năimit este dator să facă lucrarea pentru care 
este plătit. Dacă aceia îşi vor retrage suportul 
material, ce ne vom face noi? Şi, dacă vom 
vrea să ne întoarcem pe cheltuiala şi cu 
corăbiile lor în ţara noastră, ei ce vor face? Şi 
ce interes avem noi, străini, puţini şi săraci 
să mergem la cei mulţi, bogaţi şi mândri, 
care, profitând de faptul că sunt la ei acasă, 
vor încerca să ne robească? Şi, în plus, dacă 
noi vom dori să le vorbim despre credinţa 
ortodoxă şi tradiţia noastră, oare nu va fi 
acest efort unul inutil?” 

Deşi, în cadrul sinodului, patriarhul a 
prevăzut cu atâta precizie cursul 
evenimentelor, a doua zi a acceptat realitatea 
istorică în care se găseau. Turcii ajungeau tot 
mai des până la porţile Constantinopolului, 
iar papa promisese, în schimbul unirii, că va 
trimite 2000 de soldaţi care să lupte pentru 
salvarea Bizanțului. I-a mobilizat, aşadar, pe 
membrii delegaţiei, sperând că vor fi primiţi 
de latini cu cinste şi cu respect. Le-a spus că 
vor avea libertatea să-şi exprime 
nestingheriţi poziţia ortodoxă şi că se vor 
întoarce învingători, răsplătiți pentru 
strădaniile lor. A reuşit să-l convingă şi pe 
împăratul loan, care a cedat aproape 
împotriva voinţei sale. Mai mult, a pus 
presiune şi asupra episcopului Marcu al 

Efesului, deşi acesta era sceptic încă de la 
început. 

Când corăbiile papei au ancorat la 
Constantinopol pentru a prelua delegaţia, a 
avut loc un mare cutremur de pământ. Iar 
când împăratul a urcat pe punte, marea 
parcă fierbea. Au plecat la drum şi s-au oprit 
mai întâi la Kallipoli, iar apoi au ajuns la 
Madito. Aici au fost întâmpinați de acelaşi 
semn al mâniei dumnezeieşti. Un mare 
cutremur a zguduit oraşul port din temelii. 

La 8 februarie 1438, după 75 de zile pe 
mare, au ajuns la Veneţia, unde au fost 
primiţi cu entuziasm. Li s-a şi oferit o 
biserică mare, unde au săvârşit Sfânta 
Liturghie, după tipicul Bisericii Răsăritene. 
La această slujbă s-au strâns, de curiozitate, 
o mare parte dintre cetăţenii importanţi ai 
oraşului, care la sfârşit au spus cu emoție: 
„Înainte de a-i cunoaşte pe greci, îi 
consideram asemenea barbarilor, în vreme 
ce acum credem şi recunoaştem că ei sunt 
păstrătorii Bisericii adevărate şi că Duhul lui 
Dumnezeu vorbeşte prin gura lor.” 


Pretenţiile de mărire ale papei 

De la Veneţia s-au îndreptat spre 
Ferrara, unde era stabilit să se ţină sinodul. 
Papa Eugeniu a trimis o solie împăratului 
bizantin, prin care-l ruga să-i comunice 

patriarhului Iosif că, atunci când se vor 
întâlni, acesta din urmă este dator să-i sărute 
papucul! Când a auzit, patriarhul s-a tulburat 
foarte tare şi le-a spus celor trimişi că această 
invenţie este inacceptabilă. Le-a explicat că-l 
va saluta pe papă cu îmbrăţişarea frăţească, 
potrivit tradiţiei vechi bisericeşti, dar 
nicidecum să-i sărute piciorul! In cele din 
urmă, papa a renunţat la pretenţiile sale, dar 
a avut grijă să-l întâmpine pe patriarh într-o 
clădire separată, discretă, departe de ochii 
oficialităților şi ai supuşilor săi. 


Câinele împăratului urlă 

În timpul dezbaterilor teologice, 
cuvântul cel mai greu de spus, din partea 
ortodocşilor, l-a avut Sfântul Marcu 
Eugenicul. EI a încercat să le explice 
papistaşilor cu argumente din Sfânta 
Scriptură şi Sfinţii Părinţi folosirea 
prepoziţiilor de la şi prin - le-a expus vechea 
învăţătură că Duhul Sfânt purcede de la 
Tatăl, iar prin Fiul este trimis în timp şi în 
lume. Dar latinii insistau în filosofiile lor. 
Printre primii care au cedat în materie de 
credinţă a fost mitropolitul de Niceea, 
Visarion, care, mânat de ambiţie şi de iubirea 
de arginţi, s-a supus dogmelor papale, după 
ce a primit de la acesta promisiunea că-i va fi 
acordată funcţia de cardinal. L-a urmat 

Isidor al Rusiei, care a devenit şi el cardinal. 
S-au opus, în mod evident, lui Marcu Eu- 
genicul protosinghelul patriarhului Grigorie 
şi teologul Gheorghe Amirountzis — Trape- 
zuntul. Ca să-i preseze pe ortodocşi să 
accepte inovațiile lor, latinii nu s-au dat 
înapoi nici de la cele mai josnice mijloace. 
I-au ţinut înfometați şi fără niciun ban, 
umilindu-i şi ameninţându-i sau promiţân- 
du-le tot felul de măriri şi avantaje. 

O altă mişcare strategică a papei a fost 
declaraţia că nu mai dispune de banii 
necesari întreţinerii delegaţiei ortodoxe şi că 
a cerut un împrumut locuitorilor Florenței. 
Aceştia s-ar fi oferit să ajute, cu condiţia ca 
lucrările sinodului să continue în oraşul lor. 
Mai mult, invocând o iminentă epidemie în 
Ferrara, a grăbit mutarea sinodalilor la 
Florenţa. De ce s-a dorit, în realitate, această 
mutare? Pentru că mulţi dintre ortodocşi, 
simțind pericolul presiunii puse asupra lor, 
au plecat cu propriile mijloace băneşti către 
țările de unde veniseră. Florenţa era mai 
departe şi şansele de evadare erau mai mici. 
Aici dezbaterea a continuat pe tema dacă 
Sfântul Duh purcede şi de la Fiul. Inovaţiile 
latinilor au fost demontate punct cu punct, 
având ca bază hotărârile inatacabile ale 
Sinoadelor Ecumenice. Sfântul Marcu a 
rămas singurul luptător pentru adevăr, 

atacând virulent şi această ultimă greşeală, 
în cele şapte cuvântări ale sale. Împăratul 
bizantin era disperat de faptul că nu se 
ajungea la un rezultat comun, favorabil unirii 
şi, implicit, obţinerii ajutorului militar 
promis de papă. I-a chemat în camera sa pe 
mitropolitul de Niceea, Visarion, pe Isidor al 
Rusiei şi pe protosinghelul Grigorie şi le-a 
dat un ultimatum - să găsească negreşit o 
cale pentru realizarea unirii. La sfârşit le-a 
spus: „Oricine se va opune încercării de unire 
cu latinii va fi aspru pedepsit pentru 
îndrăzneala lui!” Sfântul Marcu nu s-a lăsat 
influenţat nici de această ameninţare, ci şi-a 
apărat în continuare dreapta credinţă. 

Papa a impus atunci noi metode de 
constrângere şi şantaj prin înfometarea 
delegaţiei şi stoparea oricărui fel de ajutor 
bănesc. Răsăritenii au fost nevoiţi chiar să-şi 
vândă din haine sau din arme pentru a putea 
cumpăra mâncare, ca să nu moară de foame. 
S-au plâns împăratului, iar acesta s-a adresat 
papei. Atunci, pontiful i-a răspuns: „Mergeţi 
la Marcu Eugenicu şi la marele sachelar 
(Mihail Hrisokokis), deoarece aceştia se 
opun unirii şi din cauza lor avem toţi de 
suferit!” Atunci, împăratul i-a presat pe 
răsăriteni să accepte propunerile papei, însă 
majoritatea au răspuns că mai bine preferă 
să moară decât să se latinizeze. Văzând că nu 

există nicio cale pentru un dialog sincer în 
vederea unirii, l-au rugat pe împărat să 
dispună întoarcerea lor în patrie. Papa s-a 
tulburat şi, în înţelegere cu clericii lui, a 
spus: „Fie vor accepta martiriul sfinţilor pe 
care ei înşişi îi expun, fie vor continua 
dezbaterile până când îi vom convinge de 
adevărul bisericii noastre. Numai aşa se vor 
putea întoarce la casele lor, dacă vor semna 
unirea.” 

Patriarhul s-a lăsat până la urmă convins 
de împărat şi a susţinut în apologia lui faptul 
că unirea avea să aducă un mare bine ţării 
sale. Arhiereii erau înfometați, împăratul se 
delecta cu partidele de vânătoare, iar 
papistaşii insistau cu expunerea credinţei 
lor, pe care, dacă aveau să o semneze 
ortodocşii, unirea era deja realizată. Şi iarăşi, 
în prima linie a frontului, a rămas Marcu 
Eugenicu. Dacă, la început, opozanţii săi 
erau doi sau trei, acum, spre sfârşitul 
lucrărilor, aproape toţi îşi trădaseră credinţa 
şi i se împotriveau. Degeaba se zbătea el 
pentru întoarcerea celor rătăciţi la adevărata 
credinţă. S-a ridicat în mijlocul lor şi le-a 
spus că papa este un eretic. Ei s-au înfuriat şi 
i-au spus să-şi demonstreze afirmaţia sau va 
fi aspru pedepsit. Au făcut presiuni asupra 
lui timp de două zile ca să facă măcar un 
compromis de conjunctură, dar el le-a 

răspuns: „În cele ce privesc credinţa, nu 
există compromisuri!” Mitropolitul de 
Niceea parcă înnebunise, l-a ocărât pe Marcu 
şi l-a făcut demonizat. Sfântul i-a răspuns 
calm: „Vorbeşti asemenea unui copil fără 
minte!” Pe urmă le-a cerut să asculte câteva 
pasaje din Nil Cabasila, mitropolitul 
Tesalonicului, dar ei l-au împiedicat, spun- 
ându-i că e schismatic. Din acel moment, 
vocea acestui sfânt teolog, s-a auzit din ce în 
ce mai puţin! 

În continuare, împăratul şi patriarhul 
i-au convocat pe toţi răsăritenii şi le-au citit 
diverse pasaje interpretabile din Sfinţii 
Părinţi, aparent favorabile unirii, adunate de 
Visarion al Niceei. Aproape toţi le-au 
acceptat ca valabile, în afară de episcopii 
Antonie al Irakliei, Dositei al Monemvasiei şi 
Sofronie al Aghileei. L-au întrebat şi pe 
Sfântul Marcu dacă acceptă această variantă, 
„în interesul poporului”, au zis ei, dar n-au 
putut să clintească acest suflet de diamant. 
Toţi cei care n-au acceptat textul unirii au 
fost pedepsiţi prin oprirea fondurilor 
destinate întreţinerii şi au început să sufere 
de foame. In cele din urmă, la insistenţele 
filo-latinilor din delegaţie, papa a dat 200 de 
florini, pentru a fi folosiţi ca momeală pentru 
cei ce nu cedau, cu condiţia ca aceştia să 
semneze unirea. În ziua următoare s-au 

întrunit toţi membrii delegaţiei, potrivit 
poruncii împăratului, iar cei care se opuneau 
au fost din nou presaţi să accepte unirea. 
Majoritatea au cedat, în afară de Marcu şi 
încă vreo doi-trei reprezentanţi ai celorlalte 
biserici. Atunci, împăratul s-a ridicat în 
şedinţă şi a proclamat triumfător că unirea 
s-a realizat. 

În timp ce dădea citire tomosului de 
unire, s-a întâmplat ceva vrednic de amintit. 
Unul dintre câinii de vânătoare ai 
împăratului, care dormea la picioarele lui, a 
început să urle îngrozitor, ca şi cum ar fi fost 
pe moarte. Degeaba s-au chinuit servitorii 
să-l liniştească, până la urmă au trebuit să-l 
scoată din palat. Mulţi au văzut în aceasta un 
semn rău, zicând că până şi un animal fără 
minte jeleşte pentru trădarea credinţei 
ortodoxe, pe care a făcut-o împăratul, 
controlându-i pe cei cu minte. După citirea 
tomosului de unire, împăratul a poruncit ca 
oricine neagă această hotărâre să fie arestat 
şi pedepsit exemplar. Apoi i-a trimis papei 
tomosul răsăritenilor pentru unire. Pontiful 
însă a răspuns că ortodocşii vor trebui să 
accepte şi celelalte diferenţe existente, adică 
folosirea azimei la Liturghie, învăţătura 
despre  purgatoriu, primatul papal, 
schimbarea rugăciunilor de invocare a 
Sfântului Duh de la epicleză etc. Toate aceste 

pretenţii i-au tulburat pe împărat şi pe 
patriarh. Au apelat la Sfântul Marcu pentru a 
redacta un text referitor la epicleză. Acesta a 
acceptat. Împăratul a spus cu furie că latinii 
nu cunosc nicio limită. Dar, deşi se opusese 
de atâtea ori, până la urmă iar a cedat, mai 
ales că papa oprise din nou livrările de bani 
pentru mâncare. Pe de altă parte, era şi 
imposibilă plecarea lor din Italia fără banii 
necesari călătoriei şi subzistenţei. Să nu 
uităm că fuseseră aduşi aici cu corăbiile 
papei. În cele din urmă, l-a trimis pe Isidor al 
Rusiei la papă, ca să-l întrebe ce va oferi în 
schimbul unirii. Prin intermediul a trei 
cardinali, papa a răspuns: 

1) Va oferi banii şi corăbiile necesare 
întoarcerii la Constantinopol. 

2) Le va da 300 de soldaţi, gardă pentru 
capitală, care vor fi întreţinuţi de papă. 

3) Le va oferi două corăbii de război, 
care să patruleze în Cornul de Aur. 

4) Va da binecuvântare ca pelerinajele să 
nu se mai facă la Ierusalim, ci la Constanti- 
nopol. 

5) Le va mai trimite, pentru 10 luni, 10 
vase de război şi alte 10 nave apoi, pentru un 
an de zile. 

6) Va interveni pe lângă împărații 
apuseni să acorde ajutor militar Bizanțului. 

După ce au fost stabilite toate acestea, a 

venit şi ziua cea mare a semnării unirii. La 10 
iunie 1439, chiar înainte de a semna, a murit 
brusc, fără nicio cauză aparentă, patriarhul 
filocatolic Iosif. În timp ce mânca, aşa cum 
ne descrie istoricul Silvestru Siropoulos, a 
început să vomite ceva foarte urât mirositor 
şi şi-a dat duhul înainte de terminarea 
sinodului. Împăratul a rămas singur să 
semneze unirea împreună cu ceilalţi filocato- 
lici. 

Sfântul Marcu stătea deoparte şi 
urmărea evenimentele în tăcere, adânc 
întristat. Împăratul n-a mai îndrăznit să facă 
presiuni asupra lui ca să semneze, deoarece 
risca să fie acuzat la întoarcere de tiranie şi 
de rău tratament faţă de reprezentantul 
celorlalte trei Patriarhii Răsăritene. I-a 
promis chiar că va asigura întoarcerea sa fără 
probleme în Mitropolia Efesului. 

La patru zile după moartea patriarhului, 
fratele împăratului, Dimitrie, a plecat către 
Veneţia, ca să nu semneze tomosul. 
Împreună cu el a fugit şi Gheorghe Scholarul, 
viitorul patriarh Ghenadie. In afară de 
Sfântul Marcu, nu au mai semnat 
mitropolitul de Stavropoleos — Isaia, care a 
plecat pe ascuns la Veneţia, pentru a nu fi 
ucis de latini. Exarhul Iviriei (Georgia de azi) 
s-a prefăcut că a înnebunit şi nu a semnat. 
Diaconul Ioan, fratele Sfântului Marcu, şi 

Metodie de Lakedaimonia nu au semnat nici 
ei. Ceilalţi reprezentanţi bisericeşti au fost 
convinşi de împărat şi au semnat. Papa a 
primit tomosul de unire de la răsăriteni şi, 
când a văzut că printre semnături nu apare şi 
cea a Sfântului Marcu al Efesului, a spus cu 
deznădejde: „Înseamnă că n-am realizat 
nimic!” Atât de mare importanţă avea pentru 
papă semnătura Sfântului Marcu. 

După semnarea tomosului de către 18 
episcopi şi 11 clerici, papa i-a cerut 
împăratului să-l trimită la palatul său pe 
Marcu, pentru a fi judecat ca necredincios şi 
eretic, dar acesta a refuzat şi i-a luat apărarea 
ierarhului. L-a îndemnat chiar să meargă 
fără frică la întâlnirea cu papa şi să-şi apere 
poziţia. Şi, într-adevăr, Sfântul Marcu s-a 
înfăţişat în faţa pontifului şi i-a demonstrat 
că nu este eretic, că nu susţine o opinie 
proprie, ci doar ceea ce are ca tezaur de 
credinţă Biserica lui Iisus Hristos. În cele din 
urmă, papa nu l-a pedepsit şi l-a lăsat să se 
întoarcă în siguranţă la Constantinopol. Cu 
banii şi corăbiile papei, delegaţia răsăriteană 
s-a întors la Constantinopol la 1 februarie 
1440. În Italia au mai rămas doar doi morţi, 
patriarhul Iosif şi mitropolitul de Sardes, 
care a murit la Ferrara, şi doi vii, Visarion 
de Niceea şi Isidor al Rusiei, care au rămas 
să primească, după cum le promisese papa, 

demnitatea de cardinali. La sosire, poporul 
ortodox, care cunoştea deja cursul 
evenimentelor, l-a întâmpinat cu urale doar 
pe Sfântul Marcu, pe care l-a numit stâlpul 
Bisericii, noul Ioan Teologul sau un alt 
Atanasie sau Chiril. Toţi cei care au semnat 
unirea s-au întors plângând, zicând că sunt 
gata să li se taie mâna cu care au semnat şi 
prin care au trădat credinţa lui Hristos şi a 
Bisericii Sale. 

Întâi-stătătorii patriarhiilor răsăritene 
s-au reunit la Ierusalim şi au anatematizat 
sinodul de la Ferrara-Florenţa. În acelaşi 
timp l-au caterisit şi pe noul patriarh latinofil 
de Constantinopol, Mitrofan, fost mitropolit 
de Cizic. Au alcătuit o mărturisire de 
credinţă şi l-au însărcinat pe mitropolitul 
Cezareei să o răspândească pretutindeni. Un 
sinod asemănător s-a ţinut şi la Moscova, în 
Rusia, unde s-a anatematizat tomosul de 
unire. "Ţarul Vasile l-a arestat pe patriarhul 
latinofil Isidor şi l-a aruncat în închisoare. 
După o perioadă, acesta a reuşit să evadeze şi 
să se întoarcă la Roma. A fost numit cardinal 
de Polonia, dar a murit peste puţin timp în 
chinuri groaznice. Mitropolitul Marcu s-a 
întors în scaunul de la Efes şi i-a întărit pe 
credincioşii săi în păstrarea credinţei 
ortodoxe, cu preţul oricărui sacrificiu. Peste 
doar trei ani însă, în vreme ce se afla în casa 

părinţilor săi din Galata, lângă 
Constantinopol, s-a îmbolnăvit. După 
paisprezece zile de suferinţă şi-a dat sufletul 
în mâinile Domnului, la 19 ianuarie 1443, la 
vârsta de doar 44 de ani şi a fost îngropat la 
Mănăstirea Sfântului Mucenic Gheorghe de 
Manganon, unde şi intrase în monahism. 

Papa a fost informat că nici clerul şi nici 
poporul ortodox nu au acceptat unirea. A 
trimis câţiva reprezentanţi care să mai 
încerce să negocieze câte ceva, dar n-au 
reuşit nimic. 


b) O delegaţie compusă din latini şi greci 
filocatolici, la Sfântul Munte, în secolul al 
XIII-lea 


Mergi repede la mănăstire şi anunţă-i 
pe fraţi şi pe stareț că sosesc duşmanii 
Fiului meu 

Încă din vechime, papii, în colaborare cu 
ortodocşii filocatolici, au încercat să subjuge 
Ortodoxia şi în special turnul ei de veghe, 
care, până în zilele noastre, este Sfântul 
Munte Athos. În 1280, o delegaţie latină, 
trimisă de papă, a sosit la Constantinopol şi, 
aliindu-se cu conducătorii politici şi religioşi 
ai vremii, adică cu împăratul Mihail 
Paleologul şi patriarhul Ioan Vekkos, au 
hotărât să facă o campanie de cucerire a 

Sfântului Munte. 

La Schitul Karyes s-au opus Protosul 
Athosului, ieromucenicul Cosma, şi mulţi alţi 
monahi de la chiliile din jur. În exteriorul 
bisericii de la Protaton, cu hramul Adormirii 
Maicii Domnului, se păstrează până astăzi 
placa de marmură pe care s-au tăiat capetele 
cuvioşilor mucenici, care n-au cedat 
inovaţiilor catolice. 

Când duşmanii credinţei noastre au 
ajuns la Mănăstirea Vatoped, însoţiţi de 
filocatolicii bizantini, pe stareţul Eftimie l-au 
înecat în mare, iar pe cei doisprezece părinţi 
pe care i-au prins, i-au dus în pădure şi i-au 
spânzurat de copaci. Mulţi dintre ceilalţi 
monahi, când şi-au dat seama de pericol, au 
fugit prin păduri şi peşteri şi s-au salvat. 
Apoi  papistaşii s-au îndreptat către 
Mănăstirea Iviron. lată ce se poate citi în 
Sinaxarul Mare, la data de 13 mai, pagina 
338 (Atena, ediţia a cincea, 1977): „Când 
filocatolicii au ajuns la Sfânta Mănăstire 
Iviron, monahii de aici, însufleţiţi de 
dumnezeiescul zel de a apăra sfânta 
ortodoxie, nu i-au primit înăuntru. Atunci 
aceia, plini de mânie, au spart porţile şi au 
poruncit arestarea tuturor. Pe cei care se 
trăgeau din părţile Italiei i-au luat ca sclavi, 
iar pe ceilalţi i-au urcat în vasul de pescuit al 
mănăstirii şi, ducându-i în larg, i-au 

scufundat cu totul”. Aşa au primit cununa 
muceniciei acei fericiţi. 

Ceea ce s-a întâmplat la Mănăstirea 
Xiropotamu ni se relatează în cartea 
Ortodoxia şi Papismul, scrisă de Urania 
Lampaki (ediţia 1964, pp. 154-157): „La 
Mănăstirea Xiropotamu, în timp ce se 
săvârşea liturghia latinilor, a avut loc un 
incendiu devastator, urmat de un cutremur 
puternic, însoţit de un vuiet asurzitor. 
Biserica s-a prăbuşit peste preoţii ruşinii şi 
zidurile mănăstirii s-au dărâmat. Văzând 
cele petrecute, împăratul şi însoțitorii săi au 
plecat ruşinaţi, în timp ce ciuperca cu 40 de 
pui, care răsărise sub Sfânta Masă în ziua 
celor patruzeci de mucenici, s-a uscat şi nu a 
mai dat rod în altarul pângărit de latini”. 

La Mănăstirea bulgărească Zografu, 
închinată Sfântului Gheorghe, s-au întâmplat 
următoarele evenimente. În afara mănăstirii, 
într-o chilie izolată, se nevoia un monah. De 
mai multe ori pe zi citea Acatistul Maicii 
Domnului în faţa icoanei Preacuratei. În ziua 
aceea nefastă, în vreme ce se afla ca de obicei 
la rugăciune, din icoana Maicii Domnului a 
auzit o voce care i-a poruncit: „Fugi degrabă 
la mănăstire şi anunţă-i pe fraţi şi pe stareţ 
că sosesc duşmanii Fiului meu. Cei care sunt 
mai slabi duhovniceşte să fugă în pădure 
până când va trece ispita. Cei care sunt gata 

să primească cununa mucenicească să 
rămână în mănăstire”. 

Monahul a fugit îndată să împlinească 
voia Maicii Domnului şi să-i anunţe pe fraţi. 
Când a ajuns la porţile mănăstirii, a fost 
uimit să vadă acolo icoana Fecioarei, la care 
se rugase în chilia sa. I s-a închinat cu 
evlavie, a luat-o în mâini şi a intrat înăuntru. 
S-a întâlnit cu egumenul şi l-a anunţat 
despre pericolul iminent. Părinţii s-au 
tulburat foarte tare. Cei care au simţit că mai 
au nevoie de timp de pocăință, mai slăbiţi 
sufleteşte, au plecat să se ascundă prin 
păduri. Ceilalţi, împreună cu stareţul lor, 
s-au închis în turnul mănăstirii, aşteptând cu 
bărbăţie cununa mucenicească din mâna lui 
Hristos. 

După câteva ore au ajuns şi hoardele 
duşmanilor lui Hristos, somându-i pe 
monahi să deschidă porţile mănăstirii şi să-l 
recunoască pe papă drept cap al bisericii 
universale, lucru pentru care ar fi putut fi 
răsplătiți cu dărnicie. Monahii au răspuns 
din vârful turnului: „Cine a stabilit că papa al 
vostru este capul Bisericii lui Hristos? De 
unde aţi scos această învăţătură? Pentru noi 
capul Bisericii este numai Hristos. Ne este 
mai uşor să murim, decât să pângărim acest 
loc sfânt prin prezenţa voastră tiranică şi 
violentă. Nu deschidem porţile şi plecaţi de 

aici!” 

Atunci latinii s-au pus pe treabă. Au 
adunat din pădure foarte multe lemne 
uscate, le-au îngrămădit în jurul turnului şi 
le-au dat foc. Flăcările s-au ridicat până la 
cer, iar ostaşii lui Hristos şi-au dat sufletele 
în mâinile Domnului. 


Coslujitorul de la Sfânta Mănăstire 
Marea Lavră 

În Sinaxarul Mare al Bisericii Ortodoxe, 
la 4 ianuarie (ediţia a şasea, Atena, 1078, p. 
95), citim următoarele: „Când latinofilii au 
ajuns la Lavra, câţiva călugări speriaţi de 
grozăviile care auziseră că s-au petrecut la 
celelalte mănăstiri au hotărât să-i primească 
şi să accepte condiţiile lor. Marea majoritate 
fugiseră deja prin păduri şi locuri pustii şi 
greu accesibile. Când latinii au auzit că se 
supun ascultării lor, le-au oferit în dar o 
mulţime de obiecte preţioase furate de la 
celelalte mănăstiri - potire, evanghelii, 
cădelniţe ş.a. 

Apoi au cerut să săvârşească împreună 
liturghia, semnul total al supunerii şi al 
cedării. Cei care s-au împărtăşit la acea 
liturghie au avut apoi o soartă îngrozitoare, 
fiind loviți de tot felul de boli — li s-a umflat 
corpul, au paralizat, au suferit infecţii extinse 

şi trupul le-a intrat de viu în putrefacție, 
răspândind o duhoare de nesuportat şi altele. 
Nici n-au mai fost înmormântați în cimitirul 
mănăstirii, ci au fost băgaţi într-o peşteră 
adâncă, pe care apoi au zidit-o, ca semn al 
faptului că sunt străini de Sfânta Biserică 
Ortodoxă de Răsărit şi de dogmele ei”. 

După cum vedem şi în manuscrisul 
fericitului spre pomenire monah Lazăr 
Dionisiatul (* 1074), care se găseşte la 
Mănăstirea Dionisiu, la Marea Lavră au slujit 
împreună cu latinii opt clerici — ieromonahi 
şi ierodiaconi. După ce au murit, trupurile 
lor au rămas umflate. La început, trupurile 
lor fuseseră îngropate undeva la intrarea în 
cimitirul mănăstirii, într-un loc separat, ca 
pildă de învăţătură pentru cei slabi în 
credinţă şi pentru îndreptare. În anul 1937 
s-a întâmplat următorul incident. Într-o 
seară, o echipă de muncitori angajaţi de 
mănăstire pentru nişte lucrări de reparaţii, 
care cunoşteau istoricul locului, în timp ce 
mâncau, au început să facă tot felul de glume 
şi să se provoace unii pe alţii. Au pus pariu că 
nimeni nu are curajul să petreacă o noapte în 
cimitir, în locul unde fuseseră îngropaţi cei 
căzuţi. Unul dintre ei a pariat că va merge şi 
chiar a făcut-o. Nimeni nu ştie ce s-a 
petrecut cu el în acea noapte. Cert este că, a 
doua zi, colegii săi l-au găsit acolo fără 

suflare, ca şi cum ar fi avut un infarct 
provocat de frică. Acest incident a 
determinat Consiliul Mănăstirii să transfere 
trupurile acelea într-o peşteră izolată, ce se 
află între Lavra şi Schitul românesc Prodro- 
mu şi care a fost mai apoi zidită. 

Aceste evenimente aproape că se 
uitaseră. Slavă Domnului că au fost găsite 
cele patru cărţi în manuscris ale fericitului 
Lazăr Dionisiatul, care, cât a trăit, a adunat 
diferite istorisiri pe această temă, petrecute 
la mai multe mănăstiri şi schituri din Athos. 

În cartea Ortodoxie şi Papalitate scrisă 
de Urania Lampaki (ediţia 1964, pp. 154-157) 
citim: „Să vedem ce s-a întâmplat şi la Marea 
Lavră, unde i-au întâmpinat (pe latini — n.n.) 
bătând clopotele. Şi acolo au urmat 
evenimente îngrozitoare, cutremurătoare şi 
înfricoşătoare, aşa cum ne relatează tradiţia 
autentică... Pe de-o parte, ierodiaconul 
Lavriot, coslujitor la Sfânta Liturghie, 
urmărit de mânia dumnezeiască, a avut zilele 
numărate,  sfârşind într-un incendiu 
puternic, iar pe de altă parte, cei şapte 
ieromonahi (după alte izvoare unsprezece), 
au murit în chip misterios, cu trupurile 
umflate. Până la sfârşitul secolului al XIX-lea 
au fost îngropaţi la intrarea în cimitirul 
mănăstirii... în văzul tuturor... spre 
îndreptarea şi înţelepţirea urmaşilor... iar 


153 


mai apoi, din cauza evenimentelor 
înfricoşătoare care se petreceau în preajma 
mormintelor lor, au fost duşi într-o peşteră 
spre schitul Prodromu şi zidiţi acolo”. 

O informaţie identică, transmisă oral, o 
avem din partea părinţilor mai bătrâni ai 
Mănăstirii  aghiorite Grigoriu. Astfel, 
monahul Isihie, care a venit aici încă din 
1924, ne spunea: „Au trecut şi pe la 
mănăstirea noastră monahi şi laici care ne 
povesteau că au văzut mormintele şi 
rămăşiţele celor anatematizaţi. Mi-am dorit 
şi eu de multe ori să merg la Lavra şi să le 
văd. Dar, nu după multă vreme, am auzit că 
le-au mutat de acolo şi nimeni nu mai ştie 
unde le-au pus”. 

O altă mărturie, mai proaspătă, a unui 
frate de mănăstire, destramă orice urmă de 
îndoială în privinţa existenţei acestor părinţi 
anatematizaţi. Pe vremea când era doar 
rasofor, în 1979, a plecat cu binecuvântarea 
duhovnicului să viziteze Marea Lavră. După 
ce a discutat acolo, pe această temă, cu unul 
dintre monahi, acela i-a promis că-l va duce 
la locul unde se găseşte peştera zidită. 
Peştera nu se află între Lavra şi Prodromu, ci 
se află mai exact între Prodromu şi Schitul 
Kavsocalivia. Intrarea în peşteră, care nu se 
găseşte pe malul mării, este zidită cu pietre 
din stâncă. 

11. DIFERITE ALTE ÎNTÂMPLĂRI 
MINUNATE CE DEMONSTREAZĂ 
ADEVĂRUL CREDINȚEI ORTODOXE 


a) Mucenicia celor treisprezece cuvioşi de la 
Mănăstirea Kantaras — Cipru 

Kantaras este pe vârful muntelui 
Pentadaktilo din Cipru, în regiunea care 
astăzi se află sub ocupaţie turcească. La 
această mănăstire au venit doi monahi, Ioan 
şi Konon, în 1228, ca să trăiască viaţă 
ascetică. Nu după mult timp, pentru că 
vestea sfinţeniei vieţii lor s-a răspândit în 
regiune, au intrat sub ascultarea lor şi alţi 
monahi. 

Insula era cotropită la vremea aceea de 
franci. Arhiepiscopul catolic al francilor l-a 
alungat pe arhiepiscopul ortodox grec şi a 
preluat el conducerea Bisericii locale. Auzind 
de faima Mănăstirii Kantaras, şi-a trimis doi 
reprezentanţi care să analizeze viaţa şi 
credinţa monahilor. Virtuoşii părinţi i-au 
întâmpinat cu politeţe şi au discutat cu ei. 
Papistaşii i-au întrebat de ce nu folosesc 
azimă la Sfânta Impărtăşanie, iar aceştia 
le-au răspuns că aceasta este tradiţia 
Bisericii lui Hristos, încă de la început. 

În cele din urmă, i-au dus pe toţi în 
Lefcosia, în faţa arhiepiscopului papistaş, 
spre a fi judecaţi pentru această „blasfemie”. 

Şi acolo părinţii, fără ezitare, au explicat 
această tradiţie a Bisericii Ortodoxe. Fără să 
ezite, papistaşul i-a condamnat la moarte şi 
le-a cerut soldaţilor săi ca, înainte de 
execuţie, să îi chinuiască în diferite moduri. 
Au fost ţinuţi timp de trei ani prizonieri, 
perioadă în care au fost bătuţi şi chinuiţi în 
chipuri greu de imaginat. La sfârşit au fost 
ucişi cu pietre sau legaţi şi târâţi cu caii 
printre stânci. Mai apoi i-au ars pe ruguri. 
Aşa au primit aceşti 13 martiri cununa jertfei 
lor pentru credinţă şi slava sfinţilor lui 
Dumnezeu, fiind pomeniţi la data de 10 mai, 
ziua săvârşirii lor, din anul 1231. 


b) Minunea Sfintei Lumini de la Ierusalim o 
primeşte doar Patriarhul Ortodox 

În după-amiaza Sâmbetei Mari, în 
fiecare an, la biserica Sfântului Mormânt de 
la Ierusalim are loc una dintre cele mai mari 
şi uimitoare minuni din Ortodoxie. 
Patriarhul Ierusalimului, îmbrăcat doar 
într-un stihar alb, purtând două legături de 
lumânări în mâini, de câte 33 de bucăţi, intră 
singur în lăcaşul Sfântului Mormânt al 
Domnului. Ceilalţi clerici, din partea 
bisericilor de pretutindeni, rămân afară, 
purtând şi ei în mâini buchete de lumânări. 
Patriarhul îngenunchează în faţa 
Mormântului şi rosteşte o rugăciune. După 

aceea, cu nişte legături de bumbac alb curat 
şterge placa de deasupra Mormântului. La 
un moment dat, în chip minunat, bumbacul 
se aprinde. Minunea constă şi în aceea că, 
timp de aproape jumătate de oră, flacăra 
aprinsă nu frige, nu degajă căldură şi, de 
aceea, poate fi atinsă fără a genera arsuri. 

De la această flacără, Patriarhul aprinde 
cele două mănunchiuri de lumânări, iese 
afară şi împarte lumina credincioşilor 
entuziaşti, de diferite etnii şi chiar 
confesiuni, care aşteaptă cu nerăbdare acest 
moment culminant. După apariţia ei la 
Mormânt, Sfânta Lumină circulă prin toată 
Biserica Învierii sub forma unor limbi 
albăstrui de foc, aprinzând  candelele 
altarului ortodox şi lumânările ţinute în 
mâini de mai mulţi creştini. Toţi închinătorii 
prezenţi sunt cuprinşi de sentimente de 
bucurie frenetică şi Ii dau slavă lui Hristos 
pentru trimiterea Sfintei Lumini, care este o 
dovadă vie, prezentă peste veacuri, a Invierii 
Lui, precum şi o confirmare a adevărului 
credinţei ortodoxe. 

În vechime au încercat şi conducătorii 
altor „biserici” să o primească, dar nu s-au 
putut  învrednici, deoarece Hristos nu 
recunoaşte decât Biserica pe care EI Însuşi a 
întemeiat-o în lume, Biserica Ortodoxă, iar 
prin această minune confirmă autenticitatea 

ei faţă de celelalte. 

La intrarea în Biserica Învierii există 
printre celelalte coloane una crăpată. Fisura 
are aproximativ doi metri şi este afumată. 
Existenţa ei se leagă de o minune petrecută 
în 1579. Armenii i-au mituit pe turcii care 
cuceriseră atunci Palestina, pentru a permite 
patriarhului lor să intre la Sfântul Mormânt, 
pentru a primi el Sfânta Lumină în locul 
celui ortodox, pe care l-au scos din biserică 
şi-au închis porţile. Patriarhul stătea întristat 
în pronaos, împreună cu credincioşii săi, şi 
se ruga. Patriarhul armean a îngenuncheat în 
faţa Sfântului Mormânt şi se ruga cu ardoare 
lui Hristos pentru a-i trimite Sfânta Lumină. 
În cele din urmă, minunea s-a întâmplat. 
Sfânta Lumină s-a arătat cu zgomot, dar nu 
din altar, ci din coloana lângă care stătea 
patriarhul ortodox şi căruia i-a aprins 
lumânările. Degeaba a mai aşteptat 
patriarhul armean, a cărui biserică ştim că a 
adoptat şi învățături eretice, pentru că nu a 
primit nimic. Pe vremea aceea, patriarh al 
Ierusalimului era Sofronie al IV-lea. Când a 
văzut această minune, un musulman care 
privea dintr-un minaret din vecinătate a 
rămas mut de uimire. Era un hoge pe nume 
Tunom. A coborât în grabă şi a intrat în 
biserică, mărturisind că Ortodoxia este 
credinţa cea adevărată. L-au prins îndată cei 

de o religie cu el, turcii, şi l-au ucis pe loc, 
pentru a nu-i mai „sminti” şi pe alţii. Astfel, 
acest musulman, Sfântul Mucenic Tunom, 
s-a botezat prin însuşi sângele său şi a primit 
într-o clipă coroana muceniciei, iar acum 
trăieşte viaţa cea veşnică în rai. 

Cunoaştem, de asemenea, mai multe 
cazuri recente de evrei convertiți la ortodoxie 
după ce au participat la minunea venirii 
Sfintei Lumini. Ei le spuneau compatrioţilor 
lor: „Ce aşteptaţi, să vină Mesia? Mesia a 
venit...!” 


c) O catolică se botează în credința ortodoxă 

In Germania trăiesc, de foarte multă 
vreme, mii de emigranţi ortodocşi din 
Grecia. S-a întâmplat adeseori ca mulţi 
dintre ei, mai ales cei tineri, să-şi găsească 
acolo partenerul de viaţă, soţul sau soţia, 
care de obicei aparţin unei alte confesiuni 
creştine. 

Domnul Gheorghe Z. trăia ca emigrant 
de mulţi ani în Germania. Acolo s-a căsătorit 
cu o doamnă care se născuse catolică. Au 
făcut cununia la Biserica Ortodoxă, dar 
femeia nu a dorit să treacă în religia soțului 
ei, cu toate că mai târziu copiii lor au fost 
botezați tot după credinţa tatălui. În 1985, au 
hotărât să se întoarcă în Grecia şi au mers 
pentru perioada de vară în oraşul Loutraki 

din Corint. Pe un munte, în apropiere, lângă 
peştera  cuviosului Patapie, se află o 
mănăstire de maici, unde se păstrează şi 
moaştele acestui sfânt. Potrivit izvoarelor 
istorice, se pare că sfântul fie a trăit şi s-a 
nevoit în această peşteră, fie a fost adus de 
ucenicii săi de la Constantinopol şi îngropat 
aici. 

Într-o zi, cei doi soţi s-au hotărât să 
meargă să viziteze mănăstirea şi să se 
închine la moaştele sfântului. S-au aşezat la 
coada formată din ceilalţi credincioşi, care 
veniseră să se închine şi au aşteptat să le vină 
rândul. Mai întâi s-a închinat bărbatul. Când 
i-a venit rândul soţiei, aceasta deodată a 
leşinat, fiind prinsă la timp de cei care erau 
în spatele ei şi scoasă afară pe braţe. Când 
şi-a revenit, soţul a întrebat-o ce s-a 
întâmplat, de ce i-a venit rău...? Atunci ea l-a 
întrebat: „Bine, dar voi n-aţi văzut şi n-aţi 
auzit nimic? Sfântul mi s-a arătat, m-a 
împins şi mi-a spus: «De ce te apropii de 
mine tu, o eretică...2»” 

Din acea clipă, după ce s-au întors acasă, 
femeia a cerut să participe la lecţii de 
catehizare în credinţa ortodoxă şi apoi s-a 
botezat. În semn de mulţumire către sfântul 
care a adus-o la adevărata credinţă, femeia a 
scris o scrisoare către stareţa mănăstirii. 
Printre alte cuvinte de mulţumire, a scris şi 

următoarele rânduri: „Înainte de a mă 
boteza, credeam şi citeam despre Hristos, 
dar, după botez, trăiesc întru Hristos!” Orice 
comentariu față de această mărturisire este 
de prisos! 

d) În Biserica Ortodoxă, aghiasma rămâne 
nestricată 

În afară de cele şapte Taine cunoscute 
din Biserica noastră Ortodoxă, pe care le-a 
instituit Hristos pe parcursul vieţii Sale pe 
pământ, Biserica, de-a lungul veacurilor, a 
rânduit şi alte sfinte slujbe, prin intermediul 
cărora se dăruieşte credincioşilor harul 
Sfântului Duh. O astfel de slujbă este aceea a 
Aghiasmei Mici sau a Sfeştaniei, care provine 
din slujba Aghiasmei Mari. De fapt este 
vorba de aceeaşi slujbă, într-o variantă mai 
restrânsă. 

Prin citirea unor rugăciuni speciale, 
după afundarea Sfintei Cruci în apă, aceasta 
se sfinţeşte. Adică devine nestricată, nu se 
mai alterează, indiferent de câţi ani trec. 
Dacă cineva doreşte să se încredinţeze de 
această minune, poate să pună într-un loc 
ferit din casă o sticlă sigilată de apă normală 
şi o sticlă sigilată de aghiasmă. După mai 
mult timp, vor observa că cea cu apă normală 
se strică şi este urât mirositoare, iar 
aghiasma rămâne neschimbată. 

Atunci când se hotărăsc să construiască 

o casă nouă, mulţi dintre creştini obişnuiesc 
să îngroape într-un colţ al temeliei casei sau 
într-un zid o sticlă cu aghiasmă. Aceasta 
rămâne neschimbată odată cu trecerea 
anilor. Un astfel de eveniment a avut loc în 
satul Panourghias din regiunea Fochida. La 
25 de ani după ce o zidise, un sătean şi-a 
renovat casa. A fost nevoie să spargă un zid 
pentru a face o fereastră nouă. În acel zid 
fusese pusă sticla de aghiasmă de la ridicarea 
casei, pe care săteanul a găsit-o intactă. Când 
a scos dopul a constatat că apa era cristalină, 
bună de băut, fără niciun semn de alterare, 
ca şi cum ar fi fost abia pusă, de la cel mai 
curat izvor. Dacă ar fi fost apa obişnuită, cred 
că n-ar fi rezistat nici 25 de zile, darămite 25 
de ani! 

Au şi catolicii în bisericile lor aghiasmă, 
dar cum se păstrează, de vreme ce nu mai au 
Duhul Sfânt? Pun în ea sare. Acest lucru este 
scris şi în catehismele lor oficiale! 

Anafura se oferă credincioşilor la 
sfârşitul Sfintei Liturghii în locul Sfintei 
Impărtăşanii. Ea provine din prescurile care 
sunt dăruite la Sfântul Altar pentru 
pregătirea Sfintelor Daruri. Pe aceste 
prescuri se poate observa inscripţia Iisus 
Hristos biruieşte! şi se folosesc în cadrul 
rânduielii proscomidiei. Ele se taie în 
bucățele mărunte, pe care preotul le sfinţeşte 

prin atingerea de Sfintele Daruri şi printr-o 
scurtă rugăciune de binecuvântare, în 
momentul în care la strană se cântă Axionul 
Maicii Domnului. Credincioşii nu sunt 
pregătiți să se împărtăşească în fiecare 
duminică şi de aceea li se oferă anafura 
sfinţită, care însă nu are aceeaşi valoare 
sfinţitoare cu Sfânta Impărtăşanie. 

Cu toate acestea, s-a observat că uneori, 
datorită binecuvântării primite, aceste 
bucățele de anafură, chiar dacă se usucă 
foarte tare, totuşi nu mucegăiesc, aşa cum se 
întâmplă cu pâinea normală! 


e) Ouăle de Paşti 

În Biserica Ortodoxă există obiceiul 
binecuvântării tuturor roadelor pământului, 
în special după perioadele mari de post şi la 
sărbătorile mari. În Molitfelnic sunt rânduite 
diferite rugăciuni în acest scop, cum ar fi 
binecuvântarea strugurilor la 6 august, ouăle 
şi pasca de Sfintele Paşti ş.a. 

Când preotul binecuvântează pasca şi 
ouăle, spune următoarele cuvinte: „Stăpâne 
Doamne, Dumnezeul nostru, Ziditorule şi 
Făcătorule a toate, binecuvântează brânza şi 
ouăle acestea, şi pe noi ne păzeşte întru 
bunătatea Ta, ca, gustând dintr-însele, să ne 
umplem de harurile Tale cele date nouă cu 
prisosinţă şi de bunătatea Ta cea negrăită”. 

Ceea ce este uimitor e faptul că uneori 
aceste ouă, pe care episcopul sau preotul le 
binecuvântează în noaptea de Paşti, rămân 
nealterate o mare perioadă de timp, în unele 
cazuri chiar până în anul următor, aşa cum 
am constatat noi aici la mănăstire. În timp ce 
ouăle fierte obişnuite nu rezistă, în afara 
frigiderului, nici măcar zece zile. 


f) Creşterea aluatului în ziua Înălţării 
Sfintei Cruci 

Există o tradiţie veche, de a se pune sub 
iconostasul pe care preotul va scoate Sfânta 
Cruce în Ziua Înălţării, la 14 septembrie, un 
vas cu aluat fără drojdie, pentru pregătirea 
prescurilor. 

La mănăstirea noastră, eclesiarhul 
pregăteşte acest aluat şi-l pune sub măsuţa 
rotundă, pe care preotul aduce Sfânta Cruce, 
împodobită cu ramuri de busuioc, aşezată pe 
un disc. După slujbă, se poate observa cum 
aluatul creşte foarte mult, fiind gata pentru 
prepararea prescurilor sau a pâinii. 

În alte părţi ale Greciei, femeile 
păstrează din ramurile de busuioc ce au 
împodobit Sfânta Cruce şi pun mici bucățele 
din acestea în aluatul pe care îl pregătesc 
pentru prescuri, ca să crească. Chiar dacă 
crenguţele se usucă, ele continuă acest obicei 
pe tot parcursul anului. În acelaşi timp cântă 

troparul: „Mântuieşte, Doamne, poporul Tău 
şi binecuvântează moştenirea Ta...!” 

Ceea ce este minunat e faptul că aluatul 
creşte de la sine, fără să se adauge drojdie! 


9) Minunea Sfântului Serafim Domvoitul 
din Voiotia 

În oraşul Kymi, din Evvia, se organizează 
în fiecare an o mare procesiune religioasă a 
locuitorilor, prin care aduc mulţumire lui 
Dumnezeu şi Cuviosului Serafim. În urmă cu 
50 de ani, printr-o procesiune cu moaştele 
acestui sfânt, întreaga regiune a fost salvată 
de invazia lăcustelor. Toate recoltele erau 
gata de a fi compromise. Creştinii au purtat 
moaştele în procesiune şi le-au adus apoi la 
biserica Sfântului Profet Ilie. Acolo au făcut 
slujbe de priveghere de toată noaptea, Sfânta 
Liturghie şi, din nou, procesiune prin toate 
ogoarele. Atunci s-a întâmplat un lucru pe 
care nimeni nu a putut să-l explice. Toate 
lăcustele s-au strâns într-un singur loc, s-au 
ridicat în aer, asemenea unui nor şi s-au 
îndreptat spre mare. Odată ajunse acolo, 
s-au scufundat toate şi s-au înecat. De atunci 
a rămas consacrată această procesiune 
anuală, la care participă toţi locuitorii 
oraşului. 

h) Trunchiul pinului din satul Profetul Ilie, 
Patra, are în interiorul lui semnul sfintei 
cruci 

În urmă cu aproape 50 de ani trăia în 
Patra, în Peloponez, un părinte duhovnicesc 
pe nume Ghervasie Paraschevopoulos. A 
plantat el însuşi în curtea bisericii închinată 
Profetului Ilie un pin. Când copacul a crescut 
destul de mare, a observat cu uimire că avea 
pe tot trunchiul numeroase semne identice 
ale sfintei cruci, care se întindeau şi pe 
crengi. În cele din urmă, consiliul parohial a 
hotărât să-l taie şi să fie împărţite bucăţi din 
el, spre binecuvântare, către toţi locuitorii 
parohiei. 


i) Rugul aprins de pe muntele Sinai se 
găseşte întipărit pe toate pietrele de acolo 
Aşa cum ne relatează Sfânta Scriptură, 
Dumnezeu i S-a arătat de mai multe ori lui 
Moise, conducătorul religios al poporului 
evreu. Prima dată i S-a arătat sub forma unei 
flăcări minunate care ardea deasupra unui 
rug, a unui arbust care, deşi ardea, nu se 
mistuia, nu se termina! Astăzi observăm un 
alt fenomen minunat care stă mărturie a 
acelei arătări. Practic, în toate stâncile, în 
toate pietrele acestui munte, se poate vedea 
reprezentat rugul acela, adânc întipărit în 
fibra pietrei. Şi dacă spargi piatra, la interior 

rugul este reprezentat, ca o miniatură. Când 
beduinii întâlnesc turişti care merg spre 
muntele Sinai, se grăbesc să le vândă ca 
suveniruri astfel de pietre. Este un fenomen 
care nu se mai întâlneşte nicăieri în lume, 
care mărturiseşte despre întâlnirea aceea de 
acum peste 3000 de ani! 

Trebuie să mai amintim şi faptul 
minunat că, în spatele altarului bisericii 
mănăstirii, se poate vedea rugul acela viu şi 
crescând, în vreme ce aceeaşi specie de 
plantă nu se mai întâlneşte nicăieri în 
deşertul Sinai, deşi există tot felul de arbuşti 
şi plante asemănătoare. 


J) Peştele somn din râul Iordan 

În râul Iordan, unde a fost botezat 
Domnul Hristos, există o specie de somn 
care creşte foarte mare, răpitor şi lacom. Are 
gura înzestrată cu mulţi dinţi mărunți, dar 
tăioşi, corpul alungit şi foarte moale la 
atingere. Aripioarele lui sunt mici şi nu au 
ţepi. Şi în lacul Kastoria întâlnim somni care 
depăşesc un metru lungime şi ajung până la 
40 de kilograme. Sunt peşti lacomi. Mănâncă 
tot ce găsesc - peşti, viermi, râme etc. 
Preferinţa lor sunt râmele şi viermii de apă. 

Somnul se mai întâlneşte în foarte multe 
lacuri şi râuri din lume, dar specia din 
Iordan este caracterizată de ceva 

supranatural. La cap, care este ceva mai 
mare de-o palmă, dacă dăm la o parte carnea 
până la os, întâlnim un lucru extraordinar. În 
mijlocul osului, se poate distinge foarte clar 
imprimat un desen ce reprezintă trupul unui 
om. De-a dreapta şi de-a stânga se disting 
aripi de îngeri, iar deasupra lui, un porumbel 
zburând cu aripile deschise. Din dreptul 
porumbelului izvorăsc raze ce coboară 
asupra omului. 

Prin urmare, este reprezentată scena 
botezului Domnului, aşa cum ne-o 
înfăţişează şi iconografia bisericească. Acest 
lucru minunat este întâlnit numai la somnul 
din Iordan şi din lacul Ghenizaret (care-şi 
primeşte apa tot din Iordan). În nicio parte a 
lumii nu mai trăieşte această specie. Pescarii 
de aici, atunci când prind un astfel de somn, 
îl eliberează din nou în apă şi nu-l mănâncă, 
deoarece, aşa cum spun ei, Îl simbolizează pe 
Hristos. 


k) Mergeţi la ortodocşi...! 

În vara lui 2006 mă aflam pentru şase 
luni la misiunea apostolică din Kolwezi — 
Congo, din ascultarea încredinţată de 
părintele meu duhovnicesc, Gheorghe, 
starețul mănăstirii noastre. Pe la mijlocul lui 
iulie a venit la noi o femeie cu cei doi copii ai 
ei, care, din păcate, erau demonizaţi. 

Împreună cu ceilalţi preoţi din partea 
locului, am încercat să aflăm câte ceva 
despre viaţa şi suferinţa ei. 

Am aflat că trăia în oraşul Boukavou, în 
estul statului Congo. Fra de religie 
musulmană. Într-o zi, copiii ei s-au 
îmbolnăvit, iar ea i-a dus la vraciul satului, 
ca să-i vindece. În urma descântecelor făcute 
de acesta, copiii nu doar că nu s-au vindecat, 
dar au ajuns şi demonizaţi. Îndurerată, 
femeia a apelat apoi la ajutorul hogelui, 
responsabilul geamiei. Acela a încercat şi el 
să alunge demonii, cu ritualurile lor 
specifice, dar n-a reuşit nimic, ba parcă era şi 
mai rău. Atunci, disperată, mama a alergat la 
biserica cea mare catolică, ce se afla în 
centrul oraşului. I-a găsit pe preoţi şi i-a 
rugat să citească din rugăciunile lor, pentru 
salvarea copiilor ei. Atunci, aşa cum ea însăşi 
mărturiseşte, preoţii catolici i-au spus 
următoarele: 

- Noi nu putem să scoatem demonii din 
oameni. Biserica noastră nu are această 
putere. Trebuie să mergeţi la Ortodocşi. Doar 
Biserica lor alungă demonii şi vindecă acest 
fel de boli. 

- Şi unde se află Biserica lor? 

- Vei lua trenul şi vei merge în nordul 
statului, în oraşul Kolwezi. Acolo este centrul 
lor. 

Şi, într-adevăr, după multe osteneli, 
această mamă chinuită a ajuns în Kolwezi şi 
ne-a povestit toate acestea. Atunci, părinţii 
misiunii, luând binecuvântare de la 
superiorul lor, arhimandritul Meletie, şi-au 
început lucrarea duhovnicească. Au citit cu 
credinţă rugăciunile de exorcizare alcătuite 
de Sfinţii Părinţi Vasile cel Mare şi Ioan Gură 
de Aur, au postit şi au săvârşit şi Sfântul 
Maslu. După mai multe slujbe, copiii s-au 
vindecat şi au scăpat de furia şi chinurile 
demonilor. 

Eu am plecat în august 2006 în Grecia şi 
nu mai ştiu ce-a mai făcut femeia aceea după 
vindecarea copiilor ei. A rămas acolo sau s-a 
întors în locurile natale, nu ştiu... 


D Un vizitator nocturn tulbură casa... 

Părintele Pavel a fost hirotonit acum 
câţiva ani la Biserica Sfântul Ioan 
Botezătorul din oraşul Likasi, în sudul 
statului Congo, dar, în acelaşi timp, lucra şi 
ca funcţionar la birourile Căii Ferate. În 
timpul săptămânii mergea la birou, iar 
duminica şi la sărbătorile mari slujea în 
biserică. Peste doi ani va ieşi la pensie şi se 
va putea dedica exclusiv slujirii Bisericii lui 
Hristos. Acum câţiva ani a fost părtaş la 
următoarea întâmplare: 

Superiorul său de la serviciu, pe nume 

Marcel, botezat catolic, era tulburat de un 
fenomen misterios, care se petrecea în casa 
lui. Locuia împreună cu sora lui Sefora, care 
era logodită. În multe seri, la miezul nopţii, 
în timp ce aceasta dormea, se deschidea uşa 
camerei ei şi o prezență misterioasă intra 
înăuntru. Cu o voce furioasă şi sălbatică îi 
striga: „Ridică-te şi pleacă din patul meu!” 
Fata se trezea deodată jos din pat, pe podea, 
în mijlocul camerei, fără să înţeleagă cine a 
dat-o jos şi cum a ajuns acolo. Acest lucru se 
repeta aproape în fiecare seară. Când a auzit 
cele relatate, părintele Pavel i-a spus şefului 
său că ar fi bine să apeleze, pentru această 
problemă, la unul dintre preoţii lor catolici. 
Acesta însă i-a răspuns că are îndoieli în 
privinţa ajutorului pe care i l-ar putea oferi 
un preot de la biserica lor şi a insistat să-l 
ajute chiar el, în calitate de preot ortodox şi 
de prieten. 

Atunci, părintele Pavel i-a spus să vină 
împreună cu sora lui, următoarea duminică, 
la Biserica Sfântului Ioan. Şi, într-adevăr, au 
venit. După Sfânta Liturghie, părintele i-a 
citit fetei Molitfele Sfântului Vasile cel Mare, 
alte rugăciuni de exorcizare şi a stropit-o cu 
aghias-mă. Apoi i-a spus să meargă fără nicio 
frică acasă şi să doarmă în patul ei, pentru că 
nimic nu o va mai tulbura. Şi, într-adevăr, 
copila a dormit din acea seară liniştită, fără 

să mai aibă nici cea mai mică ispită. Tăria 
rugăciunii părintelui Pavel şi puterea 
credinţei ortodoxe asupra forţelor 
întunericului au adus rezultatul dorit. 


m) Idolul magic s-a lipit de mâna lui 

Părintele Iosif din Lububasi ne-a istorisit 
un alt caz tragic şi grăitor, petrecut în 
Kinshasa, capitala statului Congo. 

Pe vremea când trăia în acel oraş, unde 
de altfel s-a şi născut, s-a întâmplat ceva 
incredibil, la o biserică romano-catolică. Pe 
atunci, şi el şi toată familia lui erau catolici. 

Paroh la acea biserică era un preot venit 
din Belgia, care-şi dorise să lucreze aici ca 
misionar. Reuşise, prin zelul său personal, să 
atragă mulţi africani la catolicism. Vizavi 
însă de biserică, locuia un vrăjitor. În fiecare 
zi, în special la orele la care în biserică se 
ţineau slujbe, vrăjitorul începea să bată din 
tobele lui, să strângă mulţimea de curioşi şi 
să-şi facă ritualurile lui magice. Punea mici 
idoli de lemn să danseze, pe oameni îi 
antrena să cânte cât mai zgomotos, 
deranjând astfel slujbele din biserică în mod 
intenţionat. 

Preotul l-a rugat să înceteze cu aceste 
manifestări gălăgioase sau să le organizeze la 
o altă oră, dar acela nu l-a luat în seamă. 
Într-o după-amiază, scos din sărite de circul 

demonic făcut în faţa bisericii, preotul a venit 
în mijlocul lor, a înhăţat figurinele de lemn şi 
a încercat să le arunce pe jos. Dar, ce să vezi! 
Una dintre statuete i s-a lipit de palmă şi nu 
s-a mai dezlipit sub nicio formă. Degeaba 
trăgea săracul preot cu toată puterea de ea, 
nu reuşea nimic, parc-ar fi fost crescută din 
carne. Au trecut două zile şi obiectul magic 
nu se dezlipea de palma preotului. 
Disperarea sa ajunsese la extrem. S-a dus la 
mag, iar acela i-a spus: „Dacă mă laşi liniştit 
să-mi fac treaba mea, atunci nici idolii mei 
nu te vor mai deranja!” Atunci preotul i-a 
promis că va face orice, numai să-l elibereze 
de ruşinea ce l-a lovit. Atunci, magul a 
poruncit figurinei idoleşti să se dezlipească 
de palma papistaşului. După ce a scăpat din 
această încercare, catolicul a renunţat la 
experienţa lui misionară şi s-a întors cu 
primul avion în ţara sa! 

Din această întâmplare pot să înţeleagă 
şi „prietenii” noştri ecumenişti că nu mai 
există harul Sfântului Duh în biserica papei, 
care nu mai este în stare să alunge demonii. 
Aşadar, nu mai există nici posibilitatea 
mântuirii pentru credincioşii lor! 


n) Tu... să mă alungi de aici... măi, 
Capucinule? 
Vrednicul de pomenire părintele Cosma, 

misionar timp de 11 ani în regiunea Katanga 
din sudul statului Congo, ne-a povestit un alt 
caz interesant, din care ne dăm seama că nu 
mai există dumnezeiescul har în biserica 
papală. 

Un creştin catolic, afectat de magia 
neagră, a devenit demonizat. Se manifesta 
zgomotos, îşi rupea hainele de pe el şi pleca 
pe drumuri dezbrăcat complet. Într-o zi, 
părintele Cosma s-a întâlnit cu el pe drum, 
dar nu a reuşit să comunice nimic cu cel 
bolnav. În schimb, a vorbit cu părinţii lui şi 
le-a recomandat să încerce pe toate căile să-l 
vindece pe băiatul lor, să apeleze şi la 
biserică, pentru că reprezenta un pericol 
pentru cei din jur. Părinţii l-au dus într-o zi 
la biserica lor catolică şi l-au rugat pe preot 
să citească rugăciuni de exorcizare pentru 
fiul lor. Preotul a început să citească, dar 
demonul s-a înfuriat foarte tare, chinuindu-l 
pe bietul tânăr. La un moment dat, a încercat 
chiar să-l atace pe preot, după care i-a spus 
cu dispreţ, prin gura băiatului: „Tu... să mă 
alungi de aici, măi, capucinule?” Şi îndată 
demonul l-a părăsit pe băiat şi a intrat în 
preot! Il numise în chip ironic capucin, 
deoarece ştia că aparţinea acestei tagme. 


0) Alungaţi-l pe capucin. De ce l-aţi mai 
adus aici? 

În revista religioasă Presa Ortodoxă de 
pe luna decembrie a anului 1966, citim 
următoarele: „Ziua de 20 octombrie, 
sărbătoarea Sfântului Gherasim de 
Kefalonia, s-a  prăznuit cu deosebită 
strălucire şi au participat pelerini veniţi din 
toate colţurile Greciei. 

Din păcate, liturghia arhierească, la care 
au participat cinci mitropoliți, a fost 
tulburată de prezenţa impertinentă a unui 
cleric romano-catolic, aşezat aproape de 
moaştele sfântului, lângă cântăreții de la 
strană. Acest lucru a generat tot felul de 
comentarii negative. Mulţi creştini evlavioşi 
au contestat zgomotos gestul mitropolitului 
filocatolic Apostol de Karpathos, care l-a luat 
de braţ pe indezirabilul reprezentant papal şi 
l-a aşezat în prima linie, între arhiereii 
ortodocşi. La sfârşitul slujbei, a avut loc o 
scenă la care puţini s-au aşteptat. In 
momentul în care treceau arhiereii, o femeie 
demonizată din mulţime a început să strige 
către ei: „De ce l-aţi adus pe capucinul ăsta 
aici...? Daţi-l afară! Daţi-l afară! Din cauza 
lui nu face sfântul nicio minune!” Şi, 
într-adevăr, anul acela nu avusese loc nicio 
minune. 


p) Astăzi, la Sfântul Gherasim, a fost şi 
prietenul meu, italianul... 

Demonizata despre care am amintit mai 
sus a fost dusă apoi la Biserica Sfântul 
Andrei, unde se păstrează piciorul celui 
dintâi Apostol al Domnului, pe care se poate 
observa încă semnul răstignirii. Acolo, 
demonul care o stăpânea a început să urle 
din ea şi să o agite zicând: „Astăzi, la Sfântul 
Gherasim, a fost şi prietenul meu, italianul...! 
De aceea nu a făcut minuni sfântul în acest 
an”. 

În acelaşi timp, a fost adusă în biserică o 
altă femeie demonizată. Preotul a sfătuit-o să 
meargă şi în Patra, ca să se închine şi la capul 
Sfântului Andrei. Atunci demonul din ea a 
strigat: „Care cap? Capul acela este un idol! 
Acolo vă închinaţi la demoni! Aici este 
Sfântul Andrei!” 

Atunci unul dintre creştinii prezenţi a 
zis: „Atunci să distrugem sfintele moaşte...!” 
Iar demonul i-a răspuns: „Nu, nu le 
distrugeţi! Ah, ce mă doare...! De ce spun 
acestea...! Mă  chinuieşte mult Sfântul 
Andrei, de vorbeşte gura fără mine...! Nu e 
bine să spun asta...! Au, mă arde...!” 

La această scenă au fost martori zeci de 
creştini şi preoţi. 


q) Monahii ortodocşi văd în timpul 
rugăciunii lumina cea necreată 
Prin harul Sfântului Duh, care lucrează 


177 


în Sfintele Taine ale Bisericii noastre 
Ortodoxe, orice creştin conştiincios - şi mai 
ales monahul - se poate curăța progresiv de 
patimile sufleteşti şi trupeşti, urcând pe cea 
mai înaltă treaptă duhovnicească, aceea a 
vederii luminii celei necreate. Această stare 
este ultima treaptă a vieţii duhovniceşti întru 
Hristos, ceea ce înseamnă că ascetul a ajuns 
deja la măsura sfinţeniei şi s-a unit în chip 
tainic întru Duhul Sfânt cu întreaga Sfântă 
Treime şi se găseşte deja în slava raiului. 
Această lumină este imaterială şi se 
identifică cu prezenţa lui Hristos, deoarece 
Acesta S-a descoperit pe Sine ca Lumină pe 
muntele Taborului, descoperindu-Şi 
dumnezeirea faţă de cei trei apostoli. Ea nu 
se percepe, nu este controlată de voinţa 
ascetului şi nu se descoperă fiecăruia în 
acelaşi mod sau însoţită de aceleaşi semne 
ale revelaţiei. Ascetul nu o caută în mod 
special, nu face din ea un scop în sine, 
deoarece este în pericol de a fi înşelat de 
diavol şi de a accepta în sine duhul rătăcirii. 
Acesta este duhul diavolului, care poate să-l 
devieze pe om până în prăpastia iadului. 
Ascetul doar plânge pentru păcatele sale şi se 
smereşte continuu în faţa lui Dumnezeu. Şi, 
dacă este voia Domnului, va primi şi acest 
dar desăvârşit, atunci când Dumnezeu 
consideră că sufletul lui e pe deplin pregătit 

pentru acest har. În acea stare, Dumnezeu 
copleşeşte sufletul ascetului, iar acesta doar 
se supune cu smerenie. In timpul 
contemplării luminii dumnezeieşti, 
rugăciunea inimii practic încetează, deoarece 
ascetul se găseşte deja în stare de 
contemplare a lui Dumnezeu. lar 
contemplarea lui Dumnezeu este egală cu 
contemplarea luminii celei necreate. 

După cum se ştie, creştinii catolici şi, în 
special, monahii lor nu ştiu să se roage cu 
dulcea rugăciune a lui lisus: „Doamne Iisuse 
Hristoase, Fiul lui Dumnezeu, miluieşte-mă 
pe mine, păcătosul!”. Ei se concentrează şi 
cugetă la evenimentele din viaţa 
Mântuitorului, a Maicii Domnului, a 
Apostolilor etc. Nu pot să plângă pentru 
păcatele lor, pentru că nu mai există 
înlăuntrul lor Duhul lui Dumnezeu, ci duhul 
înşelării. 

Problema luminii celei necreate este 
foarte complexă în biserica papală, are multe 
consecinţe şi începe din vremea Sfântului 
Grigorie Palama. Acesta a scris mai multe 
lucrări apologetice referitoare la vederea 
luminii celei necreate, fiind el însuşi un 
isihast desăvârşit, care avea experienţa 
contemplării. El a răspuns cu aceste lucrări 
acuzațiilor venite din partea unui monah 
catolic, pe nume Varlaam de Calabria, venit 


179 


din Sicilia la Sfântul Munte. Străin de viaţa 
de rugăciune contemplativă a monahilor de 
aici, a început să ironizeze trăirea isihastă, pe 
care o considera o mişcare eretică în sânul 
monahismului athonit. 

Sfântul Grigorie Palama a combătut în 
lucrările sale aceste acuzaţii, ieşind 
învingător în cadrul controverselor legate de 
isihasm, fapt ce a fost confirmat de Biserică, 
prin canonizarea sa la doar câţiva ani după 
moarte. Biserica papală a adoptat 
învăţăturile eretice ale lui Varlaam şi de 
aceea îl urăşte de moarte pe Sfântul Grigorie 
Palama, care le dă peste cap toate inovațiile 
în materie de credinţă. Ei neagă învăţăturile 
lui şi nu-l recunosc drept sfânt. Pentru noi, 
însă, el este propovăduitor al harului şi 
exemplu, inspirat de Dumnezeu, pentru orice 
monah. 

De atunci, aşadar, biserica papală a 
deviat şi pe această temă teologică majoră, 
prin reprezentantul ei, monahul Varlaam, şi 
a dogmatizat greşit, afirmând că harul este 
creat. Prin urmare, dacă este creat, nu-l mai 
poate îndumnezei pe om, care este şi el, la 
rândul lui, creatura lui Dumnezeu. De aceea, 
oricât se vor lupta aşa-zişii ecumenişti să 
realizeze unirea, nu vor reuşi. Ar trebui să 
ştie că aceasta nu ar putea fi decât lucrarea 
proniei dumnezeieşti. Nu se pot sprijini pe 

relaţiile externe sau pe declaraţiile politice, ci 
doar pe smerirea reprezentanţilor patriarhiei 
căzute a Romei, care s-ar întoarce la accep- 
tarea, fără compromisuri, a învăţăturii 
Bisericii celei Una a lui Hristos, din primele 
zece secole creştine. 

Sfinţii noştri sunt păstrători statornici ai 
tradiţiei monahale, din cadrul Bisericii 
noastre Ortodoxe. Prin asceza lor personală, 
s-au eliberat de patimile lumeşti şi s-au 
dovedit a fi vase alese ale harului şi 
mărturisitori ai sfintelor învățături ale 
Duhului Sfânt. 

Un exemplu grăitor îl reprezintă şi 
Sfântul Simeon Noul Teolog, care a descris în 
poemele sale teologice experienţele ascetice 
şi contemplarea luminii celei necreate. Şi iată 
ce scrie în primul Cuvânt al poemelor sale 
despre dragoste: „Împărăţia lui Dumnezeu se 
câştigă prin luptă, se ia cu asalt. Iată care 
sunt armele ce te ajută: privegherea şi postul, 
pocăinţa fierbinte şi lacrimile, permanenta 
aducere aminte de moarte, rugăciunea 
neîncetată, răbdarea faţă de toate ispitele ce 
vin, tăcerea faţă de toţi, smerenia adâncă şi 
ascultarea desăvârşită, tăierea voii proprii. 
Acestea aduc  liniştirea sufletului şi 
luminarea minţii tale...”. În Cuvântul 37 
descrie trăirile sale duhovniceşti, generate de 
vizitele repetate ale dumnezeieştii lumini: 

„Totul este doar lumină şi bucurie, blândeţe 
şi pace. Milă nemărginită şi adânc de iertare. 
Cele nevăzute se văd, cele nedespărţite se 
despart. Lumina cea neapropiată, de neatins, 
îmi luminează mintea. Văd cele ce nu pot fi 
definite. Toate, înţelegându-le, nu le pot 
exprima, contemplu cele ce se succed cu 
repeziciune, care vin şi se pleacă, unificând 
întreaga existenţă... Timpul parcă îşi pierde 
consistenţa sau devine veşnicie.” 

Şi acum, ca să-i încredinţăm şi pe cei 
care încă se mai îndoiesc că acelaşi har 
luminos continuă să existe şi în secolul XX, 
vom prezenta în continuare un fragment din 
scrisoarea  monahului Chiril Aghioritul, 
purtătorul de Dumnezeu, pe care a trimis-o 
unei familii evlavioase din Atena, prin anii 
“60. În fragmentul referitor la „iluminarea 
primită prin dumnezeiasca lumină necreată”, 
iată ce relatează: „Când omul ajunge la 
curățirea inimii, atunci urmează şi 
desăvârşirea rugăciunii, adică a rugăciunii 
minţii şi a inimii, care, zi după zi, curăţă 
inima şi o pregăteşte pentru primirea luminii 
şi strălucirii dumnezeieşti. În funcţie de 
gradul de purificare, urmează şi arătarea 
luminii, care are loc doar în timpul 
rugăciunii minţii. Când omul stă pe 
scăunelul lui şi se roagă în linişte, fără nicio 
grijă exterioară, este înconjurat de lumina 

cea cerească. Atunci i se deschid ochii 
sufleteşti şi vede toate lucrurile în lumină, 
aşa cum i le descoperă Dumnezeu...” (din 
cartea Monahismul isihast, Editura Stupul 
Ortodox, 2009). 

Un alt exemplu contemporan de monah 
purtător de Dumnezeu este cel al ascetului 
Paisie Aghioritul. S-a născut în Farasa — 
Capadocia, în 1924, iar după 40 de zile 
părinţii săi au trebuit să se refugieze în 
Grecia. De mic copil a îndrăgit viaţa 
monahală şi de aceea a ajuns la Sfântul 
Munte. Aici, cei mai mulţi ani i-a petrecut ca 
eremit la Kapsala, lângă Karyes, la chilia 
Panagouda. În legătură cu lumina cea 
necreată, care a inundat chilia sa, a povestit 
următoarele: „Odată, în timp ce spuneam 
rugăciunea minţii, noaptea, m-am simţit 
pătruns de o mare bucurie. Am continuat să 
spun rugăciunea şi, deodată, chilia mea s-a 
umplut de lumină. Era o lumină albă, cu o 
uşoară tentă albăstruie. Inima mea bătea cu 
dulceaţă. Am continuat să mă rog aşa până la 
răsăritul soarelui. Lumina era aşa de 
puternică! Mai puternică decât lumina 
soarelui. Acesta îşi pierdea strălucirea în faţa 
ei. Vedeam soarele, iar lumina lui mi se 
părea palidă, aşa cum este lumina lunii, 
atunci când este lună plină. Am văzut acea 
lumină pentru mult timp. Apoi, după ce s-a 

retras, am simţit harul slăbind şi nu-mi mai 
puteam găsi consolare sau bucurie în nimic. 
Simţeam că am căzut dintr-o stare 
superioară într-una mult mai jos. Mă 
vedeam pe mine însumi ca pe un animal 
oarecare. Mă duceam să mănânc, să beau 
apă, să-mi împlinesc ascultarea, dar mă 
simţeam ca o simplă vieţuitoare. Acest 
sentiment îl uitasem aproape complet, dar 
mi l-am adus aminte alaltăieri, când am 
discutat cu un avocat evlavios, care practica 
şi el rugăciunea minţii, deoarece trăise 
aceeaşi experienţă...” (Viaţa Cuviosului 
Paisie Aghioritul, scrisă de ieromonahul 
Isaac, Sfântul Munte, 2004, pp. 199-200). 


r) Sfântul Spiridon a respins construirea 
unui altar catolic în biserica sa din insula 
Kerkyra 

Sfântul Spiridon, pe care-l prăznuim în 
Biserică la 12 decembrie în fiecare an, s-a 
născut în Cipru în secolul al IV-lea. Pentru 
credinţa sa puternică, simplitatea şi sfințenia 
vieţii, a fost învrednicit de Dumnezeu să 
devină, din păstor de oi, păstor de oameni în 
oraşul Trimitunda. După o viaţă uimitoare, 
presărată cu nenumărate minuni, a trecut la 
Domnul în anul 348, la vârsta de 78 de ani. 
Descoperirea sfintelor sale moaşte întregi şi 
nestricate i-a determinat pe împărații 


184 


bizantini să le aducă la Constantinopol. După 
căderea cetăţii sfinte în mâinile turcilor, 
preotul Gheorghe Kaloheretis a luat sfintele 
moaşte, împreună cu cele ale sfintei 
împărătese Teodora, soţia împăratului 
iconomah Teofil (842), şi le-a dus în 
Kerkyra. Călătoria lui, într-o perioadă 
tulburată de război, nu a fost deloc uşoară. 
Ce a făcut acest preot evlavios? A înfăşurat 
sfintele moaşte în pânză de sac, iar la capete 
a umplut cu paie. Apoi le-a legat de-o parte şi 
de alta a unui măgăruş cu care călătorea. 
Când era întrebat de oamenii simpli sau de 
gărzile turceşti ce transportă acolo, el le 
spunea că vine din Constantinopol, refugiat, 
şi că are paie pentru hrana măgăruşului pe 
drum. 

Odată ajunse la destinaţie, sfintele 
moaşte au făcut multe minuni, salvându-i pe 
locuitorii insulei de diferite invazii, epidemii 
sau alte catastrofe. În anul 1594 au fost 
aşezate definitiv în biserica unde se pot 
vedea şi astăzi. Această biserică fusese 
construită şi sfinţită în anul 1580. 

O mare minune a săvârşit sfântul în 
1716, când a salvat insula de invazia turcilor. 
Locuitorii insulei obişnuiesc, până în zilele 
noastre, să sărbătorească la 11 august acest 
eveniment. 

Doi ani mai târziu, insula a fost ocupată 

de venețieni. Conducătorul flotei lor, 
Andreas Pizzani, a dorit să construiască în 
biserica centrală a oraşului, acolo unde se 
găseau şi moaştele sfântului, un altar catolic, 
unde să poată săvârşi liturghia (missa) 
preoţii care îl însoțeau. 

Dar cum ar fi putut vreodată turnul de 
veghe al Ortodoxiei, Sfântul Spiridon, să 
permită ca în biserica lui să se săvârşească o 
slujbă a preoţilor de altă credinţă, a celor 
care folosesc, în misa lor, azima? 

El s-a arătat în vis amiralului şi l-a 
avertizat să renunţe la o astfel de iniţiativă, 
dar acela nu s-a lăsat convins, deoarece, la 
sfatul teologului care-l însoțea, urmărea să-i 
latinizeze pe toţi locuitorii insulei. Văzând 
această îndărătnicie, într-o noapte, Sfântul 
Spiridon a aruncat o făclie în depozitul de 
praf de puşcă aflat în apropierea 
comandamentului latinilor. Ceea ce a urmat 
a fost înspăimântător. S-au dărâmat toate 
clădirile din jur, locuite de soldaţii latini, iar 
cei mai mulţi au murit - peste 900 de 
persoane. O cruntă pedeapsă a primit şi 
amiralul lor, care şi-a găsit sfârşitul 
strangulat între două bârne grele, care i-au 
căzut pe gât. În acelaşi timp, teologul latin a 
fost găsit strivit sub dărâmături. 

Paznicul depozitului de praf de puşcă a 
supravieţuit şi a mărturisit că, în acea 

noapte, l-a văzut pe Sfântul Spiridon intrând 
cu o făclie în mână şi aprinzând butoaiele cu 
ea. A îndreptat arma spre el şi l-a somat să se 
oprească şi să spună cine este. În loc de 
răspuns, sfântul l-a apucat de mână şi, în 
chip minunat, l-a purtat în afara taberei 
latinilor, lăsându-l în picioare, singur, cu 
arma în mână, lângă biserica sa din centrul 
oraşului. 

În aceeaşi noapte în care s-a petrecut 
catastrofa, prin intervenţia sfântului, un 
catolic care privea de la balconul casei sale a 
mărturisit că a văzut trei flăcări ţâşnind din 
clopotniţa bisericii sfântului şi 
îndreptându-se spre depozitul de muniţie. 
Imediat după aceea, depozitul a explodat. 

Tot atunci s-a petrecut un lucru terifiant 
şi în casa amiralului din Veneţia. Un fulger a 
carbonizat tabloul care-l reprezenta şi care 
era atârnat în salonul central, fără să 
rănească pe nimeni din familie. Toate 
acestea au avut loc în noaptea de 12 
noiembrie 1718. 

Cum, aşadar, după toate aceste pedepse, 
nu-şi dau seama că inovațiile papale sunt 
urâciune în faţa lui Dumnezeu? Fie ca Duhul 
Sfânt să-i lumineze şi să-i întoarcă la 
adevărul pe care l-au părăsit. 

s) Anafura din Biserica Ortodoxă devine 
frumos mirositoare - Sfântul mucenic 

Ahmed 

În fiecare an, la 3 mai, Biserica îl 
prăznuieşte pe sfântul nou mucenic Ahmed, 
care a fost mucenicit la Constantinopol în 
1682. S-a născut în acest oraş şi era turc, 
musulman. Se ocupa cu contabilitatea şi, 
înainte de a fi botezat, îl chema Pat 
Siourounis. Nu avea soţie, în schimb, 
conform cu legile musulmane din acea 
vreme, avea două sclave creştin ortodoxe, 
aduse din Rusia, una tânără şi alta mai în 
vârstă. Cea din urmă se ducea adeseori la 
biserică, iar la întoarcere îi aducea celei 
tinere anafură. 

După ce o mânca, dacă era în preajma 
lui Ahmed, acesta simţea o mireasmă foarte 
plăcută ce ieşea din gura sclavei lui. A 
întrebat-o ce a mâncat de-i miroase aşa de 
frumos gura, iar aceea i-a răspuns că n-a 
mâncat nimic altceva decât un pic de pâine 
sfinţită adusă de la biserică. 

Stăpânul a rămas uimit şi, atins de harul 
divin, a devenit curios să vadă cum primesc 
creştinii această pâine în biserica lor şi ce fel 
de slujbe ţin acolo. Într-o zi, aşadar, s-a 
îmbrăcat în haine creştine şi s-a dus la 
biserica patriarhală să urmărească Sfânta 
Liturghie. Stăpânul Hristos, cunoscând 
adâncul inimii lui, i-a descoperit şi alte taine. 

În timp ce preotul păşea spre Sfântul 

Altar, după ieşirea cu Cinstitele Daruri, era 
învăluit de o lumină dumnezeiască şi părea 
că nu mai atinge podeaua cu picioarele. Apoi 
a observat că, atunci când patriarhul 
binecuvânta mulţimea, din degetele sale 
ieşeau raze luminoase care străluceau peste 
capetele credincioşilor. A observat însă că 
aceste raze nu atingeau şi capul lui şi s-a 
întrebat de ce. A mai intrat în biserică încă 
de trei ori după aceea şi de fiecare dată vedea 
aceste semne minunate. 

A fost pătruns de adevărul credinţei 
ortodoxe şi a chemat un preot ca să-l boteze. 
Acesta, cu acordul patriarhului, l-a botezat în 
taină, iar de atunci Ahmed a trăit ca şi 
creştin în ascuns, de frica mâniei 
compatrioţilor săi. 

La una dintre petrecerile lor, unde erau 
prezente tot felul de personalităţi, a fost 
invitat şi Ahmed. Au început o discuţie 
despre care ar putea fi cel mai mare şi mai 
frumos bun al lumii. Atunci Ahmed a simţit 
că a venit timpul să urmeze cuvintelor 
Mântuitorului, Care spune: Oricine va 
mărturisi pentru Mine înaintea oamenilor, 
mărturisi-voi şi eu pentru el înaintea 
Tatălui Meu, Care este în ceruri. lar de cel 
ce se va lepăda de Mine înaintea oamenilor 
şi Eu Mă voi lepăda de el înaintea Tatălui 
Meu, Care este în ceruri (Matei 10, 32-33). A 

stat drept în mijlocul lor şi le-a zis: „Credinţa 
creştinilor ortodocşi este cel mai mare bun al 
lui Dumnezeu în lume!” Apoi a mărturisit 
înaintea tuturor că s-a botezat ortodox şi că 
s-a lepădat de rătăcirea musulmană şi de 
falsul profet Mahomed. Îndată a fost arestat 
şi dus spre a fi judecat după legea lor. Fără 
prea multe discuţii, a fost condamnat la 
moarte prin decapitare. L-au dus la locul 
numit Keaphane Baze şi acolo Ahmed a 
primit cununa mucenicească şi a intrat în 
slava veşnică, împreună cu ceilalţi sfinţi din 
veac ai Bisericii noastre Ortodoxe. 


t) Anafura şi aghiasma vindecă 

Următorul episod l-am aflat de la 
Nicolae Kabunda, catehetul parohiei Sfinţii 
Arhangheli din oraşul Kazobalesau. Acest 
oraş este în sudul statului Congo, aproape de 
graniţa cu Zambia. În urmă cu doi ani, s-au 
construit aici de către firma de construcţii a 
Misiunii Apostolice din Kolwezi o biserică 
mare, o şcoală, un baptisteriu şi o casă 
parohială. 

În anul 2003, catehetul s-a îmbolnăvit 
grav de malarie. Suferea de aproape trei luni. 
Slăbise foarte mult şi din cauza lipsei banilor 
nu a putut să meargă la doctor. 

Diaconul parohiei, părintele Avraam, l-a 
vizitat, ca înainte de moarte, ca să-l 

consoleze. Nicolae i-a cerut ajutorul. Să 
găsească o maşină care să-l ducă la un spital 
în Lububasi, la 100 de kilometri distanţă. 

Au mers mai întâi împreună, cu greu, 
până la casa părintelui Iosif Kashinda, 
pentru a se spovedi, în eventualitatea că avea 
să moară. Nicolae i-a cerut şi acestuia bani 
pentru tratamentul său, însă părintele Iosif 
i-a spus: „Bani, din păcate, nu am să-ţi dau. 
Am doar nişte aghiasmă şi puţină anafură de 
la biserica noastră. Ia-le pe acestea şi, dacă 
va fi voia lui Dumnezeu, te vei vindeca.” 

Nicolae, după rugăciunile citite de preot, 
a băut aghiasma şi a mâncat anafura şi - 
minune! Încet-încet a început să-şi revină. 
Febra a scăzut, s-a putut ridica din pat şi a 
început să mănânce. 

Această minune a devenit repede 
cunoscută de mulţi oameni, care au început 
să creadă cu statornicie că Biserica noastră 
Ortodoxă este singura Biserică adevărată a 
lui Hristos, unde locuieşte Sfântul Duh, Cel 
ce dăruieşte lumii mântuire, iertarea 
păcatelor, vindecare sufletească şi trupească. 


u) Uleiul din candelă şi aghiasma vindecă 
Cazul următor mi l-a povestit catehetul 
parohiei Sfânta Anastasia Romana din satul 
Mungulunga, aflat în regiunea Katanga — 
Congo. Numele acestuia este Petros Kulian- 

ga. Una dintre creştinele de aici, pe nume 
Irina, a rămas la un moment dat însărcinată. 
După trei luni, a mers la doctor pentru un 
examen de rutină. Acesta a asigurat-o că e 
însărcinată şi i-a dat indicaţiile de rigoare. 
După puţină vreme, însă, femeia s-a 
îmbolnăvit şi a început să aibă hemoragie, 
fiind în pericol să piardă sarcina. A mers 
îndată la medic, iar acesta, după ce a 
consultat-o, i-a spus că, din păcate, fătul a 
murit în pântecele ei şi că ar trebui operată 
de urgenţă, pentru a fi scos. Femeia, 
disperată, a început să se certe cu doctorul şi, 
în cele din urmă, a fugit acasă. 

Sora ei mai mică a fugit îndată la 
părintele satului, Timotei, ca să-i ceară 
sfatul. Acesta i-a dat ulei din candela ce 
ardea în faţa icoanei Maicii Domnului, cu 
care să-şi ungă pântecele şi aghiasmă pe care 
s-o bea. 

Minunea s-a petrecut! Hemoragia a 
încetat, iar femeia a lepădat fătul mort, fără 
să mai ajungă la operaţie. S-a dus apoi la 
doctor, pentru a-i relata cele întâmplate. 
Acela a rămas uimit de acest deznodământ 
incredibil. În mod normal ar fi urmat o 
septicemie generalizată şi femeia ar fi murit 
cu siguranţă. I-a spus Irinei: „Să crezi în 
lisus Hristos, deoarece ceea ce ţi s-a 
întâmplat ţie nu poate fi decât o minune. 

Biserica pe care o urmezi are putere foarte 
mare...” 

v) Icoana Maicii Domnului îl sfătuieşte pe 
creştinul Dimitrie, fost musulman 

La 18 noiembrie 1750, în oraşul 
Paramythia din Epir a fost mucenicit Sfântul 
Nou Mucenic Anastasie. 

Într-o zi, împreună cu alţi creştini, s-au 
dus la câmp să secere recolta. S-a întâmplat 
să treacă pe acolo fiul paşei Musa, care 
răspundea de acea regiune, împreună cu 
ostaşii lui. Ochii desfrânaţi ai câtorva turci 
au căzut asupra surorii lui Anastasie. S-au 
apropiat şireţi, pentru a-şi pune în aplicare 
planul lor animalic. Anastasie şi-a dat seama 
de pericol şi cu vorbe meşteşugite i-a făcut să 
se răzgândească. Le-a spuse că acest abuz ar 
putea genera o revoltă generalizată din 
partea localnicilor regiunii, ceea ce nu ar fi 
pe placul paşei Musa. Supăraţi că le-a stricat 
planurile, turcii au început să-l acuze că a 
promis cândva că va trece la islam, iar acum 
neagă acest lucru. L-au arestat şi l-au dus în 
faţa paşei, pentru a răspunde acuzațiilor. In 
faţa acestuia, tânărul spuse cu hotărâre şi 
fără teamă că niciodată nu s-a gândit să-şi 
părăsească credinţa părintească şi că, dacă 
va fi nevoie, va muri creştin ortodox. Paşa a 
dat poruncă să fie bătut şi aruncat în 
închisoare, până când se va gândi prin ce 

metode să-l facă să se răzgândească. Un 
prieten al paşei i-a spus că acest neam de 
creştini sunt foarte duri şi hotărâți şi că nu va 
reuşi să-i învingă voinţa. Mai bine ar încerca 
să-l momească cu daruri şi promisiuni de 
mărire. A încercat despotul şi această 
metodă, dar Anastasie i-a răspuns cu curaj: 
„Eu am bunuri mult mai de preţ în ceruri, 
care sunt veşnice şi mult mai frumoase. Nu 
accept darurile voastre  stricăcioase şi 
deşarte. Voi rezista până la moarte, ca să nu 
pierd darurile Împăratului Ceresc, darurile 
lui Hristos”. Lângă paşă stătea în acel 
moment şi fiul său, care avea un fond 
sufletesc bun şi care se gândea în sine: „Oare 
ce fel de credinţă este aceasta a creştinilor, 
de nu sunt atraşi de bunătăţile acestei lumi şi 
acceptă orice jertfă, chiar şi moartea?” 

Şi, pentru că dorea să primească nişte 
răspunsuri la întrebările care-l frământau, 
s-a dus pe ascuns noaptea la închisoare şi a 
început să vorbească cu Anastasie. Iar 
Dumnezeu, văzând râvna lui, i-a descoperit o 
altă minune. Când gardianul i-a deschis uşa 
pentru a intra la deţinut, a văzut înăuntru 
doi tineri îmbrăcaţi în haine strălucitoare, 
şezând de-a dreapta şi de-a stânga 
creştinului. Neputând suferi strălucirea lor, a 
căzut la podea îngrozit. Atunci, atletul lui 
Hristos le-a făcut semn tinerilor să plece şi 

fiul paşei a reuşit să se apropie. L-a întrebat: 

- Cine erau cei doi tineri luminoşi? 

- Erau îngeri, păzitorii creştinilor. 

- Au şi musulmanii astfel de păzitori? 

- Noi, creştinii, primim la botez câte un 
înger care ne păzeşte viaţa. Când murim, 
îngerul preia sufletul nostru şi, dacă suntem 
vrednici, îl duce în rai. În vreme ce voi şi toţi 
ceilalţi necreştini primiţi doar un înger, 
pentru fiecare neam în parte. 

- De ce voi, creştinii, dispreţuiţi toate 
bunurile acestei lumi şi nu sunteţi laşi în faţa 
chinurilor şi a morţii? 

- Noi credem că vom primi bunurile cele 
veşnice şi nestricăcioase, care se găsesc în 
ceruri, care nu se pot compara cu bogăţiile 
acestei lumi, ce nu sunt decât umbră şi vis. 

În sufletul tânărului musulman, harul 
Sfântului Duh a început să lucreze repede. A 
îngenuncheat în faţa creştinului şi l-a rugat 
să-l boteze. Anastasie i-a spus: „Această 
harismă nu o poţi primi acum, pentru că, 
dacă va afla tatăl tău, îi va ucide pe toţi 
creştinii din regiune. Crede în ascuns în 
Stăpânul Hristos, iar Acesta te va învrednici 
să primeşti dumnezeiescul har şi va lucra în 
interesul sufletului tău”. 

Când paşa a văzut că voinţa creştinului 
nu poate fi înfrântă, a poruncit să fie 
decapitat în afara oraşului. Creştinii nu 


195 


îndrăzneau să-i ridice trupul, din cauza 
amenințărilor tiranului. Noaptea vedeau 
coborându-se flăcări deasupra sfintelor 
moaşte şi li dădeau slavă lui Dumnezeu 
pentru sfântul care se descoperise între ei. În 
noaptea următoare, mucenicul i s-a arătat în 
vis paşei, îngrozindu-l şi zicându-i să-i lase 
pe creştini să-i ridice trupul. EI s-a supus şi, 
a doua zi, credincioşii au luat moaştele şi 
le-au îngropat la o mănăstire din apropiere. 
După câţiva ani, au fost scoase şi puse la loc 
de cinste spre închinare, pentru că erau 
izvorâtoare de mir. 

Fiul lui Musa, după moartea 
mucenicului, era trist şi posomorât. Îşi 
amintea de cuvintele lui şi se ruga la 
Dumnezeu să-l învrednicească de primirea 
harului Său. 

Într-o zi, paşa a fost chemat de sora lui, 
ca să vină în satul ei, la o nuntă în familie. El 
s-a scuzat şi l-a trimis în schimb pe fiul lui. 
Înainte de a pleca în această călătorie, acesta 
a mers pe ascuns la mănăstire şi s-a închinat 
la moaştele mucenicului, rugându-l cu 
lacrimi să îl ajute. În acea noapte, Anastasie i 
s-a arătat în vis şi i-a spus: „Nu fi trist, frate! 
Mergi în drumul tău şi vei primi ceea ce îţi 
doreşti!” A ajuns la casa mătuşii lui, a avut 
loc nunta şi, după distracţie, au mers toţi să 
se odihnească. În timp ce dormea, fiul paşei 

a avut o vedenie. Un tânăr luminos i s-a 
arătat şi i-a spus: „Scoală-te repede şi 
urmează-mă!” Porţile casei s-au deschis 
singure, au trecut printre invitaţii care 
dormeau adânc şi au plecat mai departe. Au 
ajuns la un izvor lângă care-i aştepta un 
ascet. Ingerul Domnului l-a încredinţat 
ascetului şi i-a spus: „Urmează-l pe acest 
monah, care te va duce acolo unde-ţi 
doreşti!” Îngerul s-a făcut nevăzut, iar 
tânărul i-a urmat ascetului. După un drum 
lung şi obositor, au ajuns la o mănăstire din 
Peloponez. 

Vrăjmaşul diavol, însă, a început să-i 
strecoare tot felul de gânduri de îndoială, 
aducându-i aminte de părinţii săi, de viaţa 
îmbelşugată pe care o lăsase în urmă, 
încercând să-l aducă la disperare. Ascetul i-a 
spus să intre în biserica mănăstirii şi să se 
roage. În timp ce se ruga la icoana Maicii 
Domnului, i-a auzit vocea care-i spunea: „Să 
nu-ţi pară rău, copilul meu, pentru 
bunătăţile trecătoare pe care le-ai părăsit, 
pentru că Fiul meu şi Dumnezeul meu a 
suferit multe pentru mântuirea oamenilor. 
Dimpotrivă, să te bucuri şi să te veseleşti, 
pentru că multe daruri vei primi în Împărăţia 
Cerurilor”. Cam aceleaşi cuvinte de 
îmbărbătare le-a auzit şi de la icoana lui 
Hristos. 

Inima tânărului s-a umplut de o sfântă 
bucurie. Se simţea eliberat de patimi, 
alungase toate gândurile negre, strecurate de 
diavol, şi l-a întrebat pe ascet dacă icoanele 
vorbesc întotdeauna. „Nu, copilul meu, doar 
atunci când este nevoie”, a răspuns acela. 

După aceasta s-au îmbarcat pe o corabie 
şi au mers în Patra. De acolo, ascetul l-a 
îmbarcat pe o altă corabie, i-a dat o scrisoare 
de recomandare şi l-a trimis la Veneţia, în 
Italia. Acolo l-a întâmpinat comunitatea 
grecilor care trăiau în acest oraş. L-au 
botezat şi a primit numele Dimitrie. După 
puţină vreme, noul botezat a auzit de 
existenţa moaştelor Sfântului Spiridon din 
Kerkyra, de minunile care se săvârşeau acolo 
şi a decis să meargă să se închine la ele. A 
intrat în mănăstirea închinată sfântului şi a 
devenit monah, primind numele Daniil. 

Pentru că avea în suflet dorinţa de a 
deveni mucenic al lui Hristos, a plecat într-o 
zi la Constantinopol. Acolo însă creştinii 
greci l-au împiedicat să-şi dezvăluie 
adevărata identitate, deoarece se temeau de 
represalii cumplite din partea turcilor. De 
aceea, l-au rugat să se întoarcă din nou în 
Kerkyra. Odată ajuns din nou la mănăstirea 
lui, s-a dedicat construirii unei noi biserici în 
cinstea Născătoarei de Dumnezeu, care se 
mai cheamă şi Myrtia. A trăit în smerenie ca 

monah, până la sfârşitul hărăzit lui de 
Domnul. 

Biserica papală nu mai cinsteşte deja 
icoanele sfinţilor, iar minunile şi 
descoperirile lor le consideră legende. 
Teologul papistaş Toma D'Aquino vorbea 
despre demitizarea Noului Testament. Toate 
minunile şi evenimentele care nu pot fi 
înţelese de raţiunea umană să fie respinse ca 
fiind nişte simple legende. Închinarea la 
icoane în biserica papală a fost abandonată 
practic în momentul proclamării dogmei 
infailibilităţii papale, de care depinde în 
continuare mântuirea credincioşilor apuseni. 
Sistemul antropocentric al papismului este 
contrar teocentrismului. Doar papa este 
continuatorul lucrării lui Hristos pe pământ. 


w) Până şi unii musulmani recunosc harul 
preoţiei clerului ortodox 

Sfântul Cuvios Iacov a fost mucenicit 
împreună cu doi ucenici de-ai săi, diaconul 
Iacov şi monahul Dionisie, în Adrianopol — 
Tracia, la 1 noiembrie 1520. S-a născut 
într-un sat din regiunea Kastoria şi a trăit 
apoi la Constantinopol, unde lucra ca 
măcelar şi comerciant de miei şi iezi, pentru 
curtea sultanului. 

Într-o zi, un prieten musulman l-a 
invitat la masă. Iacov însă nu mânca mai 

nimic din cele puse înainte, ci prefera mai 
mult să discute. Atunci gazda l-a întrebat: 

- De ce nu mănânci din bucatele pe care 
le-am pregătit şi mai ales carnea? 

- Pentru că noi, creştinii, în aceste zile 
postim. Suntem în postul Sfinţilor Apostoli. 

Musulmanul a căzut pe gânduri şi a zis: 
„Voi, creştinii, într-adevăr aveţi o credinţă 
mare şi puternică!” Auzind aceste cuvinte, 
Iacov s-a bucurat şi l-a întrebat: 

- De unde ştii tu că credinţa creştinilor 
este adevărată? 

Atunci turcul a început să-i povestească 
următoarele: „Soţia mea era o femeie 
cuminte, aşezată şi am trăit fericiţi mulţi ani. 
În urmă cu câţiva ani însă, a devenit deodată 
demonizată. Mi-am cheltuit aproape toată 
averea încercând să o vindec. Am mers pe la 
doctori, apoi prin geamii pe la toţi imamii pe 
care-i cunoşteam, dar degeaba. Eram foarte 
trist şi nu-mi găseam liniştea. Într-o zi a 
venit la mine un prieten şi mi-a spus: 
«Încearcă să mergi cu soţia ta şi la patriarhul 
creştinilor şi roagă-l să te ajute, pentru că 
creştinii se închină adevăratului Dumnezeu». 
Când am auzit acest sfat, mi-am zis că nu 
strică să încerc şi acest lucru şi am mers la 
Patriarhul Nifon (fost monah al Mănăstirii 
Dionisiu, a fost de trei ori numit Patriarh 
Ecumenic şi apoi Mitropolit al Ţării 

Româneşti; s-a întors în cele din urmă la 
mănăstirea de metanie şi a adormit întru 
Domnul în 1512; pentru sfinţenia vieţii lui, a 
fost canonizat şi este prăznuit la 11 august). 
I-am povestit necazul meu şi mi-a zis: «Nu 
obişnuim să-i primim pe cei de altă credinţă, 
dar, pentru că Stăpânul nostru Hristos ne-a 
spus: Pe cel care vine la Mine nu-l voi scoate 
afară! (loan 6, 37), adu-o pe soţia ta aici». 

Am îmbrăcat-o în haine bărbăteşti şi am 
dus-o noaptea, ajutat de slujitorii mei, la 
patriarhie. Patriarhul a dat poruncă preoţilor 
de acolo să deschidă uşile bisericii şi s-o 
aducă înăuntru pe soţia mea. Noi am rămas 
afară şi ne uitam din uşă la ce se întâmplă. A 
pus-o să stea jos, i-a pus pe cap epitrahilul şi 
omoforul, a luat sfânta evanghelie şi a 
început să citească din ea. Atunci am 
observat cum cupola bisericii parcă s-a 
deschis şi cum o lumină puternică, 
minunată, a coborât şi a învăluit totul. Era 
orbitoare, ireală, ca şi cum ar fi venit dintr-o 
altă lume. La sfârşitul rugăciunilor, lumina 
s-a retras din nou spre cupolă şi s-a ridicat la 
ceruri. Când mi-au încredinţat-o, soţia mea 
era vindecată! I-am mulţumit cu lacrimi 
patriarhului şi ne-am întors fericiţi acasă. 
Dacă nu ne-am teme de autorităţi, am deveni 
şi noi creştini.” 

12. STATUL VATICAN 


Vaticanul este un centru politic şi 
bisericesc care îl are drept conducător pe 
papă şi care se întinde pe o suprafaţă de 44 
de hectare în centrul Romei, în dreapta 
râului Tibru. În antichitate, această mică 
provincie se numea campus sau ager 
Vaticanus. Deşi este declarat stat autonom, 
este cea mai mică ţară a lumii civilizate. În 
acelaşi timp, este centrul spiritual al întregii 
biserici catolice. În afară de această 
suprafață, mai deţine alte câteva proprietăţi, 
aproximativ 70 de hectare, în diferite locaţii 
din oraş, pe care sunt construite clădiri care 
găzduiesc diverse servicii ale Vaticanului. 

Încă din secolul al IV-lea, episcopii 
Romei locuiau pe dealul numit Lateran, 
proprietate care le-a fost oferită de împăratul 
Constantin cel Mare. Pe parcursul veacurilor, 
diferiţi papi au construit mai multe clădiri, 
care, treptat, au devenit un centru complex 
de edificii ce alcătuiesc azi statul Vatican. Tot 
aici este ridicată şi măreaţa catedrală a 
Sfântului Petru, cu impresionanta ei piaţă 
sub forma unei îmbrăţişări deschise, palatul 
papal, biblioteca, muzeul, observatorul 
astronomic, galeria de artă, radioul şi 
televiziunea, care transmite ştiri la fiecare 15 
minute în diferite limbi ale lumii. Există, de 

asemenea, o tipografie care tipăreşte, printre 
altele, şi ziarul bisericesc L” Osservatore 
Romano. 

Dorinţa papilor de înălţare lumească şi 
de acaparare a puterii seculare a început cu 
papa Ghelasie I, care la anul 404 îi scria 
împăratului bizantin de atunci că două sunt 
puterile în lume: sfânta suveranitate a 
papilor şi puterea împărătească. Mai mult 
decât atât, papii au încercat să justifice şi 
scripturistic dubla lor împuternicire prin 
versetul: Doamne, iată avem aici două săbii 
(Luca 22, 38). Ucenicii credeau că Il vor 
putea apăra pe Domnul cu cele două săbii, 
dar Mântuitorul ce le-a răspuns? Sunt de 
ajuns! — în sensul că: „Am spus destule, nu 
aţi înţeles? Să nu mai continuăm!”. Ar fi 
putut Domnul, aşa cum Însuşi o spune, să 
cheme peste douăsprezece legiuni de îngeri 
care să-L apere. Nu a făcut-o însă, deoarece 
scopul Său era mântuirea lumii prin 
intermediul Jertfei Sale pe Cruce. 

Interpretând greşit versetul de mai sus, 
papii au considerat că pot exercita şi o putere 
seculară în lume. Astfel, la anul 756 au reuşit 
să întemeieze primul stat papal. Papa Ştefan 
al II-lea l-a încoronat împărat al francilor pe 
Pipin cel Mic, iar acesta, în semn de 
recunoştinţă, i-a dăruit proprietăţile pe care 
ulterior s-a edificat statul Vatican. 

Pentru întemeierea statului papal, aşa 
cum menţionează şi izvoarele istorice, s-au 
purtat multe lupte. Conducătorii statelor 
occidentale uneori agreau, alteori erau 
deranjaţi de prezenţa acestui nou stat în 
mijlocul lor. Astfel, din punctul de vedere al 
puterii lumeşti, pe parcursul istoriei întâlnim 
atât situaţia de papo-cezarism, în care 
conducătorii statelor se declarau vasali ai 
papalității, dar şi de cezaro-papism, în care 
papii erau supuşi vasalităţii faţă de diverşi 
împărați sau regi. 

Din cauza amestecului papilor cu 
puterea lumească, au avut loc foarte multe 
crime săvârşite „cu binecuvântarea” sau cu 
îngăduinţa lor. După ruperea patriarhiei 
Romei de Biserica cea Una a lui Hristos, la 12 
iulie 1054, papii, în colaborare cu 
conducătorii statelor occidentale, au 
organizat cucerirea „schismaticilor” 
ortodocşi. Astfel, multe armate ale statelor 
apusene, cu binecuvântarea papilor, au 
pornit către Răsărit, sub pretextul eliberării 
Locurilor Sfinte de sub musulmani, dar, în 
realitate, au jefuit tezaurele sfinte ale 
ortodocşilor şi le-au transportat în ţările lor. 
În timpul celei de-a patra Cruciade, la anul 
1204, au cucerit şi Constantinopolul. 
Nelegiuirile şi ticăloşiile pe care le-au 
săvârşit atunci soldaţii latini plini de ură, 

care căutau numai să jefuiască şi să violeze, 
depăşesc cu mult orice altă încercare istorică 
prin care a trecut statul bizantin. 

După ce s-au îndepărtat de Biserica lui 
Hristos, papii au continuat să adauge noi 
învățături care să justifice modul lor de viaţă 
excesiv lumesc şi expansionismul politico-re- 
ligios. Rezultatul acestor ambiţii deşarte a 
fost reacţia firească de răzvrătire a unor 
teologi precum Luther, Calvin şi Zwingli, 
inițiatorii  protestantismului. Aceştia au 
condamnat principiile papale şi inovațiile 
dogmatice şi s-au răzvrătit. Au rezultat, de-a 
lungul istoriei, mulţimea de culte protestante 
şi neoprotestante, secte şi denominaţiuni, 
care astăzi au depăşit numărul de 23000. 

Şi, pentru ca cititorul să înţeleagă 
grozăviile care au rezultat din ciocnirea 
acestor separatişti cu autoritatea catolică, 
vom aminti doar de măcelul petrecut în 
noaptea de Sfântul Bartolomeu, din 23 
august 1572. Forţele papale din Franţa au 
ucis cu cruzime aproape 30000 de 
protestanți, luterani şi calvini, care se 
împotriveau ereziilor şi inovaţiilor religioase. 
S-au petrecut acte de o cruzime greu de 
imaginat, atât la Paris cât şi în alte oraşe 
mari ale Franţei. Femei însărcinate erau 
trecute prin sabie, iar pruncii zdrobiţi de 
ziduri, bătrânii şi copiii ucişi fără milă. Toate 

acestea s-au petrecut cu binecuvântarea 
papei Grigorie al XIII-lea, care, după 
săvârşirea acestor atrocități, a ordonat să se 
ţină slujbe de mulţumire pentru 
exterminarea protestanților. 

La 11 februarie 1929, în vremea papei 
Pius al XI-lea, a fost încheiat un acord al 
Vaticanului cu guvernul italian, în vederea 
proclamării oficiale de stat în stat. EI este 
populat de aproape o mie de cetăţeni care au 
privilegiul de a nu fi supuşi sistemului de 
justiţie italian. Ca stat, Vaticanul 
funcţionează având toate instituţiile specifice 
unui stat de drept. Papa este preşedintele 
statului, conduce un guvern, are miniştri, 
deputaţi, gardă militară, banca Sfântului 
Spirit şi ambasadori în majoritatea ţărilor 
lumii. Forma sa de organizare este 
monarhică. Papa este monarhul absolut, cu 
putere deplină politică şi religioasă şi îşi 
exercită această putere nu doar în chestiunile 
juridice, legislative sau executive, ci şi în 
domeniul politicii externe şi al diplomaţiei 
internaţionale. Din 1929, Vaticanul este un 
stat deplin, care se implică în toate 
evenimentele politice ale lumii. Celebrul poet 
Dante se referea la papism spunând: 
„Biserica Romei a intrat în mocirlă, pentru că 
în ea se amestecă acum două funcţii şi două 
puteri care se întinează una pe cealaltă” (O 


206 


ameninţare pentru Ortodoxia noastră, G. 
Psaltaki, p. 148). 

Evenimentele sângeroase care au afectat 
popoarele ortodoxe balcanice din fosta 
Republică Serbia dovedesc implicarea 
vinovată a papilor Romei în aceste războaie 
interne. Din ordinul cardinalului militar 
Stepanici, arhiepiscopul Zagrebului, pe care 
papa Vojtyla l-a proclamat sfânt, au fost 
martirizaţi patru episcopi ortodocşi, 220 de 
clerici şi peste 800.000 de sârbi ortodocşi, 
deoarece nu au acceptat să se lepede de 
credinţa lor în Hristos. Din ordinul aceluiaşi 
episcop, după acest masacru uriaş, soldaţii 
generalului croat Ante Pavelici au scos ochii 
victimelor lor, strângând un coş de aproape 
18 kilograme, pe care l-au trimis în dar 
papei. La început, acela a crezut că este vorba 
de un coş cu stridii de mare, dar, după cei 
s-a explicat ce conţine coşul, I-a dat slavă lui 
Dumnezeu şi l-a binecuvântat pe generalul 
Pavelici. La fel de mare este păcatul bisericii 
catolice croate care, cu binecuvântarea 
Vaticanului, avându-l ca lider pe 
arhiepiscopul genocidului Stepanici, a forţat 
trecerea la catolicism a peste 250.000 de 
etnici sârbi, locuitori în Croaţia. 

Persecuţii similare, deşi la o scară mai 
redusă, au avut loc în Cehoslovacia şi în 
Ucraina, acolo unde biserica papistaşă şi-a 

extins organizarea. 

Episcopul crimelor din Croaţia, 
Stepanici, a binecuvântat hotărârea de 
epurare a ortodocşilor sârbi. Pe 12 aprilie 
1041, a trimis către clerul din Croaţia 
următoarea circulară: „Niciun om raţional 
nu ne va putea acuza pentru aceasta, pentru 
că iubirea lui Dumnezeu pentru neamul 
nostru a fost picurată prin degetul lui 
Dumnezeu în însăşi existența umană şi 
aceasta este porunca lui Dumnezeu” (p. 157). 

Stepanici a fost condamnat la 11 
octombrie 1946, din cauza „crimelor lui 
împotriva poporului şi a statului”, la 16 ani 
de muncă silnică şi la lipsirea drepturilor 
cetăţeneşti pentru cinci ani. Vaticanul a 
răspuns după trei zile cu următoarele 


rânduri: „Sfântul Sinod a hotărât 
excomunicarea tuturor celor care sunt 
responsabili pentru urmărirea şi 


condamnarea lui Aloyisius Stepanici”. Nu se 
menţionează însă, în mod explicit, pe cine 
anume excomunică această sentinţă. Stepa- 
nici a trăit izolat timp de 15 ani şi a murit la 
10 februarie 1960. A fost înmormântat la 
Mitropolia Catolică Croată. 

Iată ce le-a spus locuitorilor satului 
Staza, sârbi care fuseseră mutaţi acolo cu 
forța, omul de încredere al lui Pavelici şi 
responsabilul pentru punerea în aplicare a 


208 


programului de exterminare a ortodocşilor 
croaţi, preotul Dionisie Giuritsef: „Nimeni în 
afară de croaţi nu mai poate trăi în această 
ţară şi ştim ce să facem cu cei care nu se 
convertesc la catolicism. În aceste zone am 
făcut curăţenie, de la copii până la bătrâni. 
Dacă va fi nevoie, vom face asta şi aici, 
deoarece nu se consideră o crimă să ucizi un 
copil de şapte ani, dacă el se împotriveşte 
mişcării Ustasi (organizaţia represivă a lui 
Pavelici). Trebuie ca noi toţi să devenim, 
începând de astăzi, croaţi şi să ne extindem. 
Iar când ne vom extinde şi ne vom întări, 
vom lua teritorii şi de la alţii, dacă va fi 
nevoie. Să nu vă inducă în eroare faptul că 
port haine preoţeşti, deoarece, dacă voi fi 
forţat, voi pune mâna pe armă şi voi exter- 
mina până şi copiii din leagăn sau pe oricine 
este împotriva statului şi a puterii ustaşilor» 
(Rolul Vaticanului în dezmembrarea 
Iugoslaviei 1941-1991, p. 93). 

Oricine citeşte Sfânta Scriptură şi mai 
ales Noul Testament va înţelege imediat că 
aceste fapte îngrozitoare şi criminale ale 
„Sfântului Scaun” nu pot fi binecuvântate de 
Hristos, Domnul iubirii şi al iertării. El însuşi 
le-a spus ucenicilor Săi: Ştiţi că ocârmuitorii 
neamurilor domnesc peste ele şi cei mari le 
stăpânesc. Nu tot aşa va fi între voi, ci care 
dintre voi va vrea să fie mai mare să fie 

slujitorul vostru. Şi care dintre voi va vrea 
să fie întâiul să vă fie vouă slugă (Matei 20, 
25-27). 

Se autodefineşte, aşadar, papa, robul 
robilor lui Hristos, dar, în realitate, această 
smerenie a sa nu se regăseşte. 

În consecinţă, o astfel de biserică, ce 
binecuvântează armele şi îi canonizează pe 
conducătorii genocidului asupra 
nenumăraţilor mucenici din rândul 
„schismaticei” Biserici Ortodoxe a lui 
Dumnezeu, mai poate fi considerată ca fiind 
autentică? 

13. PURCEDEREA SFÂNTULUI DUH 
„ŞI DE LA FIUL” — FILIOQUE 


Cea mai veche erezie care a apărut în 
Apus a fost aceasta, anume că Duhul Sfânt 
purcede „şi de la Fiul”. În oraşul Toledo din 
Spania, la anul 589 d.Hr., s-a întrunit un 
sinod al episcopilor apuseni care a proclamat 
ca dogmă învăţătura de mai sus. Ea a fost 
confirmată ulterior şi de sinodul local, ce s-a 
întrunit în acelaşi oraş, în anul 633. Care au 
fost motivele care i-au determinat pe aceşti 
episcopi să ia o astfel de hotărâre? In acea 
epocă, în Spania se răspândise foarte mult 
erezia ariană, venită din Răsărit, care nega 
dumnezeirea lui Hristos şi învăţa, în mod 
eronat, că Hristos este o simplă fiinţă creată 
de Dumnezeu. Episcopii din acea vreme, ca 
să înalțe, credeau ei, Persoana lui Hristos, în 
articolul Simbolului de Credinţă care spune: 
„Şi întru Duhul Sfânt, Domnul de viaţă 
Făcătorul, Care din Tatăl purcede”, au 
adăugat cuvintele „Care de la Tatăl şi de la 
Fiul purcede”. În limba latină, cuvintele: şi 
de la Fiul se traduc prin termenul Filioque. 
Înainte de aceasta, Fericitul Augustin, 
încercând să interpreteze psihologic relaţia 
de iubire şi unitate dintre Persoanele Sfintei 
Treimi, a spus: „Tatăl şi Fiul reprezintă 
principiul Sfântului Duh, fiind vorba deci de 

două principii” (Trembelas, Dogmatica, Vol. 
1, p. 280). El a îndrăznit să vorbească despre 
două principii în Sfânta Treime. Această 
învăţătură, specifică lui Augustin, nu poate fi 
socotită ca fiind deasupra Sfintei Scripturi 
sau a Sinoadelor Ecumenice. Să amintim şi 
faptul că Augustin nu a fost contemporan 
primelor două Sinoade Ecumenice (din 325 
şi 381) sau marilor Părinţi ai Bisericii din 
secolul al IV-lea, deoarece convertirea sa la 
creştinism a avut loc în 386. Mai mult, 
pentru faptul că nu învățase limba greacă, i-a 
fost imposibil să cunoască învăţătura exactă 
a Părinților Răsăriteni. 

Învățătura despre Filioque a fost 
combătută de-a lungul istoriei chiar şi de mai 
mulţi papi ai Romei. Spre exemplu, papa 
Damasus, la sinodul pe care l-a convocat în 
anul 379, a decretat: „Cel care nu afirmă că 
Sfântul Duh purcede cu adevărat de la Tatăl 
şi că Fiul este fiinţă divină, Dumnezeu 
Cuvântul din Dumnezeu adevărat, anatema 
să fie!” (Teodoret, Istoria Bisericească, 5, 
11). La rândul său, papa Leon al III-lea, în 
anul 816, a reacţionat cu hotărâre. A scris 
Simbolul de Credinţă pe două plăci de argint 
în greacă şi latină şi le-a montat deasupra 
intrării în Catedrala Sfântul Petru din Roma, 
iar sub ele a scris următoarele cuvinte: „Eu, 
Leon, am pus aici Simbolul de Credinţă 

complet şi fără de greşeală, din iubire şi 
pentru apărarea credinţei ortodoxe”. În a- 
celaşi mod a condamnat Filioque şi papa 
Ioan al VII-lea. 

Răspândirea şi împământenirea acestei 
erezii a fost favorizată şi de anumiţi 
conducători politici, cum ar fi de exemplu 
împăratul Carol cel Mare. De origine 
germanică, el şi-a consolidat imperiul în 
Apus, anexând şi părţi din teritoriile altor 
state vecine. Pentru a câştiga bunăvoința şi 
binecuvântarea papei, în vederea 
recunoaşterii sale ca împărat, în anul 809 a 
convocat un sinod local. Episcopii prezenţi 
au adăugat în mod abuziv Filioque la 
Simbolul de Credinţă, adaos ce se răspândise 
deja de mai multă vreme în Spania. În 
Franţa a pătruns definitiv în anul 767, iar la 
Roma în 1014. 

Ulterior, papii au încercat să 
răspândească această erezie şi în Răsărit. 
Mai înainte, Patriarhul Fotie al 
Constantinopolului a convocat însă un sinod, 
în anul 879, care a condamnat adaosul 
Filioque şi a consfințit ecumenicitatea celui 
de-al VII-lea Sinod din 787 împotriva 
iconoclaştilor. La acest sinod au participat şi 
delegaţi ai papei Ioan al VIII-lea, care au 
susținut  anatematizarea celor care au 
adăugat Filioque la Simbolul de Credinţă. 

Cu toate că Biserica Ortodoxă 
Răsăriteană a interzis orice intervenţie 
omenească în textul Simbolului de Credinţă, 
papii au recurs la o faptă şi mai îndrăzneață, 
dar vrednică de condamnat. Papa Leon al 
IX-lea a trimis în Răsărit o delegaţie care 
aducea cu sine textul anatematizării şi al 
condamnării Bisericii Ortodoxe. La 16 iulie 
1054, în zi de duminică, în timp ce Patriarhul 
Mihail Cerularie săvârşea Sfânta Liturghie 
înconjurat de mulţime multă de credincioşi, 
Cardinalul Humbert şi însoțitorii săi au 
intrat fără pic de respect în Sfântul Altar, au 
lăsat pe Sfânta Masă documentul 
condamnării şi au plecat. Aceia care eşuaseră 
în credinţă şi schimbaseră articolul despre 
Sfântul Duh în Simbolul de Credinţă 
veniseră acum să condamne, ca fiind eretică, 
Biserica Ortodoxă a Răsăritului, care nu 
modificase niciodată nimic, rămânând 
statornică şi păstrătoare a tradiţiei patristice. 

După Sfânta Liturghie, patriarhul a 
convocat sinodul permanent şi i-a 
anatematizat pe  ereticii latini. Această 
hotărâre a fost recunoscută şi de celelalte 
patriarhii ortodoxe — Alexandria, Antiohia şi 
Ierusalim. Astfel, schisma generată de Carol 
cel Mare la 809 a fost continuată de papa 
Nicolae I (858-867) şi s-a definitivat cu 
evenimentul din 1054. 

Învățătura Bisericii noastre a rămas 
clară şi neschimbată, aşa cum este cuprinsă 
şi în Evanghelia de la Ioan 15, 26: Iar când 
va veni Mângâietorul, pe Care Eu Îl voi 
trimite vouă de la Tatăl, Duhul Adevărului, 
Care de la Tatăl purcede, Acela va mărturisi 
despre Mine. 

Taina Sfintei Treimi nu poate fi pătrunsă 
cu mintea sau cu logica noastră. Fericitul 
Augustin, care a vrut să cerceteze fiinţa lui 
Dumnezeu, a căzut în eroarea de a susţine că 
în cadrul Sfintei Treimi sunt două Principii. 
Desigur că Biserica oficială nu şi-a însuşit 
aceste puncte de vedere personale, ci a 
dogmatizat fără greşeală, urmând învăţătura 
stabilită de Sinoadele Ecumenice. Unirea 
ipostatică a Persoanelor Sfintei Treimi nu 
suportă comparaţie sau asemănare cu 
relaţiile omeneşti de rudenie. Cum Tatăl este 
şi rămâne mereu Tată şi nu devine Fiu, cum 
Fiul nu devine Tată şi cum Tatăl naşte din 
veşnicie pe Fiul şi purcede din veşnicie pe 
Duhul Sfânt sunt taine mai presus şi dincolo 
de logica noastră săracă. Le credem însă, 
depăşind explicaţiile şi silogismele omeneşti, 
deoarece cele dumnezeieşti nu pot fi 
pătrunse de raţiunea umană. Aşa ni le-a 
revelat cea de-a doua Persoană a Sfintei 
Treimi şi pe această învăţătură mai presus de 
fire se sprijină edificiul mântuirii sufletelor 

noastre. 

Diferiţi Părinţi ai Bisericii folosesc 
exemple provenite din natură, pentru o 
înțelegere relativă sau intuitivă a Tainei 
existenţei Sfintei Treimi. Sfântul Atanasie cel 
Mare spune că cele Trei Persoane sunt 
asemănătoare existenţei soarelui, compus 
din disc, raze şi lumină. Discul este Tatăl, ce 
trimite mănunchiul de raze — pe Fiul — pe 
pământ, iar lumina ce se răspândeşte peste 
toate este Duhul Sfânt. Un alt exemplu ni-l 
oferă acelaşi Părinte, referindu-se la foc. 
Focul Îl reprezintă pe Tatăl, căldura, pe Fiul, 
iar lumina, pe Sfântul Duh. Nu este vorba de 
trei focuri, ci doar de un foc care răspândeşte 
căldură şi lumină. Vrednicul de pomenire 
Sotir Kiriazopoulos, în lucrarea sa Ereticii, 
foloseşte ca exemplu de înţelegere a Tainei 
Sfintei Treimi principiul cinematografic. 
Reflectorul imaginii cinematografice Il 
reprezintă pe Tatăl, mănunchiul de raze 
proiectate pe ecran Îl reprezintă pe Fiul lui 
Dumnezeu, Hristos, Care este născut din veci 
din Tatăl, iar imaginile care apar pe ecran Îl 
reprezintă pe Duhul Sfânt, Care purcede din 
veşnicie din Tatăl, fiind trimis în lume de 
Fiul. Aceeaşi analogie este reprezentată de 
izvor, de jgheab şi de apă. Tatăl reprezintă 
izvorul, Fiul este jgheabul, iar apa este 
Sfântul Duh, Care, prin intermediul Fiului, 

este trimis în lume. 

14. INFAILIBILITATEA PAPALĂ 


Potrivit învăţăturii dintotdeauna a 
Bisericii Ortodoxe, toţi oamenii sunt păcătoşi 
şi lipsiţi de slava lui Dumnezeu, după cum ne 
arată şi Sfântul Pavel: Fiindcă toți au 
păcătuit şi sunt lipsiți de slava lui 
Dumnezeu (Rom. 3, 23). Până şi Maica 
Domnului, care este atât de mult slăvită şi 
lăudată ca fiind mai cinstită decât heruvimii 
şi mai preamărită decât serafimii, provine 
din arborele genealogic al lui Adam şi al Evei 
şi a avut asupra sa păcatul strămoşesc. Ea 
L-a numit pe Fiul ei Mântuitorul meu, aşa 
cum ne arată Evanghelistul Luca (1, 47): ...că 
s-a bucurat duhul meu de Dumnezeu, 
Mântuitorul meu. Aşadar, nu există om pe 
pământ care să trăiască fie şi o singură zi şi 
să nu  păcătuiască, potrivit cuvântului 
Mântuitorului. 

Biserica Apuseană, având ca centru 
Patriarhia Romei, era prima între Biserici, 
din punct de vedere al ierarhiei şi cinstirii 
(primus inter pares), pe lângă celelalte patru 
patriarhii - Constantinopol, Alexandria, 
Antiohia şi Ierusalim. Încă de la începuturile 
ei şi de-a lungul veacurilor, reprezentanţii 
papilor au crezut că vor putea să controleze 
şi să intervină atât în chestiunile interne ale 
celorlalte patriarhii, cât şi în cele politice ale 

conducătorilor statelor apusene, fără ca acest 
drept să fie stabilit de tradiţia bisericească. 

Această manie a papilor de a exercita 
putere  lumească şi bisericească l-a 
determinat pe papa Pius al IX-lea, la 
Conciliul din 1870, să proclame 
infailibilitatea tuturor papilor din istoria 
Romei. Au participat peste 700 de episcopi 
catolici. Dintre aceştia însă, o parte au 
refuzat să semneze şi au plecat revoltați, 
motivând că nu există o astfel de dogmă în 
Biserica lui Hristos. S-au rupt de biserica 
papală şi au creat propria lor biserică, care se 
află astăzi răspândită în mai multe state 
apusene. Ea s-a numit Biserica 
Veche-Catolică, iar la proclamarea ei oficială, 
care a avut loc la Utrecht, în Olanda, în anul 
1889, s-au stabilit următoarele: 

- rămâne statornică în credinţa Bisericii 
primare, aşa cum s-a stabilit în mărturisirile 
de credinţă ale Sinoadelor Ecumenice, ale 
Celei Una şi Nedespărţite Biserici Universale 
a primului mileniu; 

- respinge dogma papistaşă care s-a dat 
în 1870, adică a infailibilităţii papale, a 
puterii lumeşti şi a primatului său în faţa 
celorlalţi episcopi; îl acceptă, desigur, pe 
papă, ca fiind primul între egali, aşa cum au 
stabilit Sinoadele Ecumenice şi Părinţii 
Bisericii; 

- respinge dogma stabilită de papa Pius 
al XII-lea în 1854, despre imaculata 
concepţie a Maicii Domnului, care nu se 
susţine în Sfânta Scriptură şi în Sfânta 
Tradiţie a Bisericii; 

- nu acceptă hotărârile sinodului de la 
Trident, din Spania, în afară de cele care sunt 
în acord cu învăţătura Bisericii primare; 

- acceptă împărtăşirea cu Trupul şi 
Sângele Domnului cu pâine dospită, ca în 
Biserica primară; 

- speră ca, prin apropierea ei de 
învăţătura Bisericii Primare şi nedespărțţite, 
să se reuşească o depăşire a diferenţelor ce 
au dus la separare. 

Ceilalţi episcopi, care au rămas la 
Conciliu, au semnat, asemenea unor sclavi, 
hotărârea papală despre infailibilitate, având 
ca argument interpretarea greşită a unor 
versete scripturistice (Matei 16, 18 şi Luca 
22, 32), prin silogisme scolastice, care sunt 
străine duhului creştin autentic, au 
dogmatizat, în ciuda numeroaselor reacţii 
adverse, următoarele: „Invăţăm şi, ca dogmă 
descoperită de Dumnezeu, stabilim: 
Episcopul Romei, atunci când vorbeşte ex 
cathedra, când săvârşeşte îndatoririle sale de 
păstor şi de învăţător al tuturor creştinilor, el 
legiferează, în virtutea împuternicirii sale 
apostolice autentice şi absolute, despre orice 

chestiune legată de credinţă, morală sau 
dogmatică, iar legea trebuie urmată întocmai 
de întreaga Biserică. Această putere provine 
din dumnezeiasca învestire a fericitului 
Apostol Petru. De la acesta moşteneşte papa 
darul infailibilităţii, dar cu care Dumnezeu 
Mântuitorul a dorit să consolideze Biserica 
Sa, care este datoare să se pronunţe în 
problemele de credinţă şi de tradiţie. De 
aceea hotărârile papei sunt infailibile prin ele 
însele şi nu prin mărturia Bisericii”. 

Prin această dogmă, papa s-a înălţat pe 
sine deasupra treptei episcopale, pe o treaptă 
specială, inexistentă până atunci, pe treapta 
papalității, care a devenit superioară şi si- 
noadelor ecumenice. Ba, mai mult, este 
superioară chiar Bisericii, care de acum se 
fundamentează exclusiv pe papă, fără de care 
nu mai poate exista! Cu alte cuvinte, Biserica 
nu mai este Trupul lui Hristos, ci se 
identifică cu însuşi papa. De vreme ce papa 
are dreptul să emită dogme în afara 
sinodalităţii şi a binecuvântării Bisericii, 
înseamnă că el este ceva supraomenesc. Se 
uzurpă o însuşire dumnezeiască, aceea a 
infailibilităţii, care aparţine doar Bisericii lui 
Hristos. În acest fel, papa, în mintea 
creştinilor catolici simpli, este îndumnezeit şi 
devine asemenea unui zeu pământean! 

Dacă infailibilitatea papală este 


221 


moştenită de la apostolul Petru şi este oferită 
ca un dar sfânt fiecărui papă, asta înseamnă 
că toţi papii din istorie au fost infailibili. Şi 
ne întrebăm atunci, unde este infailibilitatea 
papilor Honorius I şi Virgiliu, care au fost 
condamnaţi ca eretici de  Sinoadele 
Ecumenice şi anatematizaţi? Unde este 
infailibilitatea papei Alexandru al VI-lea 
Borgia (1492-1503), care a comis o mulţime 
de păcate şi de a cărui memorie se ruşinează 
chiar Vaticanul? Sau papa Adrian al V-lea, 
sau aproape inexistentul Damasus al II-lea 
sau papii Ioan al XI-lea (931), Leon al V-lea 
(903), Sergiu al III-lea (904-911) şi mulţi 
alţii, care au fost caterisiţi chiar de biserica 
catolică, au fost şi ei infailibili? 

Dacă, potrivit acestei hotărâri papale, nu 
există biserică în afara papei, cum există 
celelalte Biserici, care au fost întemeiate 
înaintea Bisericii Romei? lar când papa 
moare, cine deţine infailibilitatea până la 
realegerea unui nou papă? Şi dacă această 
perioadă intermediară nu ţine o săptămână, 
ci patruzeci de ani, aşa cum s-a întâmplat în 
timpul lui Leon I, cine conduce Biserica lui 
Hristos? A rămas ea fără conducător atâţia 
ani? 

Nici Apostolul Petru, pe care îl consideră 
izvorul şi purtătorul infailibilităţii, nu s-a 
proclamat niciodată pe sine ca fiind infailibil, 

de vreme ce el însuşi, mai înainte de 
Cincizecime, era stăpânit de o stare de spirit 
caracterizată de superficialitate şi egoism 
(vezi Matei 16, 23 şi Marcu 14, 29). Această 
hotărâre a transformat biserica papală 
într-un sistem de conducere antropocentrist, 
deoarece conducător al bisericii Romei de 
atunci nu mai este Hristos, ci un om păcătos, 
papa. În esenţă, Hristos a fost dat afară, 
trimis în ceruri, iar locul Său pe pământ a 
fost luat de papă, care are, prin lege, putere 
absolută. Mai mult, prin hotărârea sinodală a 
Sinodului I Vatican din 1870, nu există 
mântuire în afara papei! Şi oricine îl neagă 
pe papă neagă Biserica lui Hristos şi în viaţa 
de apoi va lua locul lui Iuda. Papa devine 
suveran în biserică. Crede că a moştenit 
această putere de la Apostolul Petru şi că 
deţine toată puterea pe care o are Biserica lui 
Hristos. 

O astfel de hotărâre sinodală îi 
îngrădeşte creştinului catolic, o dată pentru 
totdeauna, posibilitatea de a dobândi 
mântuirea, deoarece crede deja că obţinerea 
ei se realizează numai prin intermediul 
papei, care apare ca un al doilea mântuitor 
(sau chiar ca unicul!). Cu alte cuvinte, 
această erezie — cum că nu mai este de ajuns 
jertfa de pe Cruce a lui Hristos pentru 
mântuirea lumii, ci a trebuit completată prin 

intervenţia unui om păcătos, ca fiind al 
doilea mântuitor -, a alterat integral 
învăţătura autentică despre mântuirea 
omului. Afirmația că un om ar avea puterea 
de a determina mântuirea lumii este un 
păcat împotriva Duhului Sfânt. Lucrarea în 
lume a Duhului Sfânt este considerată astfel 
incompletă, nu este capabil să-l mântuiască 
şi să-l îndumnezeiască pe om, şi pentru 
aceasta este condamnat, în fapt, de papistaşi. 
Însă, slavă papei Pius al IX-lea, care a 
îndreptat această neputinţă a Sfântului Duh 
şi a sărit în ajutor, punându-se pe sine şi în 
consecinţă instituţia papală colaboratori ai 
Duhului pentru mântuirea lumii! Dar nu am 
aflat încă cine îi va judeca pe papi şi cine îi va 
conduce spre mântuire? Sau poate au încetat 
să mai fie oameni şi s-au îndumnezeit 
într-un mod magic? Cum s-a întâmplat asta? 
Cine o să ne lumineze? 

Biserica papală recunoaşte, în teorie, pe 
Hristos şi Sfânta Treime, dar conducătorul 
lor pe pământ nu mai este deja Hristos, ci 
fiecare papă la rândul său. Acesta are drept 
de decizie asupra tuturor celor pământeşti, 
cereşti şi chiar asupra iadului. De aceea şi 
vrednicul de pomenire profesor de teologie 
Constantin Mouratidis spunea: „Nu mai este, 
aşadar, papa reprezentant al lui Hristos pe 
pământ, ci Hristos a devenit reprezentant al 

papei în ceruri”. Acesta crede că este un fel 
de super-episcop şi că are dreptul să 
intervină în treburile interne ale bisericilor 
locale şi să rezolve cu autoritate toate 
problemele lor. Este puterea absolută în 
biserică. Ceea ce papa predă, ca învăţătură, 
nu trebuie validat de niciun sinod. Teologii 
catolici susţin că papa reprezintă o autoritate 
în sine, fără a avea nevoie de sinod, în timp 
ce sinodul fără papă este invalid. Dar dacă 
hotărârile sinoadelor lor, fără aprobarea 
papei, nu sunt valabile, de ce le mai 
convoacă? De vreme ce este de ajuns un 
singur om, papa, pentru conducerea bisericii 
lor, de ce până în zilele noastre au mai 
convocat douăzeci de sinoade? 

Atâta vreme cât cap al bisericii lui 
Hristos pe pământ este un om, acea biserică 
încetează a mai fi fără de greşeală, 
nemuritoare, chivot al mântuirii şi sfântă! 
Creştinii ei îl adoră pe papă ca pe un 
dumnezeu pământesc! Cu toate că-şi dau 
seama că ceva nu este în regulă în biserica 
lor, nu îndrăznesc să se opună, deoarece îi 
aşteaptă excomunicarea şi anatema. 

Ne-am dori însă să-l întrebăm pe unul 
dintre creştini catolici bine intenţionaţi: de 
când a devenit papa infailibil? Din 1870 sau 
era şi mai dinainte? Dacă infailibilitatea lor, 
aşa cum spun teologii lor, provine de la 

Apostolul Petru, ce vom spune despre papii 
de dinainte de 1870, între care unii erau 
renumiţi pentru viaţa lor coruptă şi 
păcătoasă, iar alţii au fost caterisiţi de 
sinoade, ca fiind eretici? Şi cum au moştenit 
papii infailibilitatea de la Sfântul Petru, de 
vreme ce, ca om păcătos şi Petru, mai înainte 
de pogorârea Sfântului Duh, era neiluminat 
şi predispus spre păcat? Domnul, cândva, l-a 
numit satană (Matei 16-21, 23). Îşi însuşesc 
papii şi această caracterizare, ca urmaşi ai lui 
Petru, de vreme ce susţin că au moştenit 
toate câte avea acesta? 

Cea mai mare impietate a lor este aceea 
de a crede că această dogmă a infailibilităţii 
constituie o revelație divină şi darul lui 
Dumnezeu în biserica lor şi că mântuirea se 
oferă, de acum, numai celor care au trăit 
după 1870 şi care acceptă în tăcere şi cu 
infinită evlavie şi respect această dogmă! 

Când profesorul Facultăţii de Teologie 
din cadrul Universităţii din Tiubingen — 
Germania, Hans Kiing, în 1980, a pus la 
îndoială în cursurile sale infailibilitatea 
papei, a stârnit imediat mecanismul 
propagandistic întunecat al Vaticanului, în 
vederea discreditării şi a îndepărtării sale de 
la catedră. lată ce-a declarat atunci, imediat, 
papa Ioan Paul al II-lea: „Dacă un individ se 
îndepărtează de dogma infailibilităţii, care 

este darul lui Hristos, se îndepărtează de 
credinţa autentică”. Aşadar, papa îşi apără 
infailibilitatea chiar şi până la moartea 
supuşilor săi! Deoarece, după părerea lui, 
infailibil înseamnă credinţă autentică. 

Pentru noi, ortodocşii, infailibilitatea nu 
o deţine un episcop, chiar dacă este el şi 
patriarh, ci Biserica în toată plenitudinea ei, 
care, aşa cum scrie Sfântul Apostol Pavel, 
este stâlpul şi temelia adevărului. 
Autoritatea supremă în Biserica Ortodoxă 
este reprezentată de Sinoadele Ecumenice, 
ale căror hotărâri cu caracter universal sunt 
recunoscute şi acceptate de întreaga Biserică. 

„Dogma infailibilităţii papale este erezia 
ereziilor, o revoltă fără precedent a omului 
împotriva lui Hristos, Dumnezeu-Omul. 
Este, practic, o groaznică izgonire a 
Domnului nostru lisus Hristos de pe 
pământ. Este o nouă trădare a lui Hristos, o 
nouă răstignire...” (Sfântul Iustin Popovici, 
Omul şi Dumnezeu-Omul, pp. 127-159). 

Ne dăm seama, aşadar, cu multă durere, 
că, prin această dogmă, cei din biserica 
papală le-au luat-o înainte evreilor şi au 
instalat pe tronul lui Hristos propriul lor 
„mesia”, pe papă. 

De curând, la întâlnirea dintre papa 
Benedict şi patriarhul Ierusalimului Teofil 
(în mai 2009), pontiful şi-a exprimat 

durerea faţă de ruşinea dezbinării din 
Biserica lui Hristos. Noi credem că se înşală 
amarnic atunci când afirmă că Biserica lui 
Hristos este dezbinată. Biserica lui Hristos, 
pe care porţile iadului nu o pot birui (cf. 
Matei 16, 18), este neschimbată, Una, Sfântă, 
Universală, Ortodoxă şi Apostolească, care 
continuă slujirea ei mântuitoare în lume. 
Este fiinţial unită cu Întemeietorul şi 
Mântuitorul nostru lisus Hristos, cu 
învăţătura ei pură, cu Sfintele ei Taine, cu 
clerul şi poporul cel iubitor de Hristos. 
Doreşte cumva să o „salveze” şi pe aceasta, 
cum şi-a „salvat” şi propria biserică a Romei? 
Dar mai există şi alte aşa-zise „biserici”, care 
s-au rupt din trupul Bisericii lui Hristos cea 
Una, cum ar fi cea armeană, coptă, 
veche-catolică şi altele. Cum de nu se 
îngrijorează conducătorii acestora de 
Biserica sfinţilor noştri, care este împodobită 
cu învăţătura şi cu sfintele lor moaşte? 

Noi, ortodocşii, nu cerem unirea 
Bisericilor în felul în care o cer papistaşii sau 
ceilalţi aşa-numiţi ecumenişti, pentru că în 
accepțiunea noastră Biserica lui Hristos nu 
este despărțită sau dezbinată. Una dintre 
patriarhiile istorice a pierdut harul Sfântului 
Duh şi s-a îndepărtat. Dacă doreşte să se 
întoarcă, cine o poate împiedica? Este de 
ajuns să se întoarcă la Biserica primelor zece 

secole, când şi patriarhia Romei a păstrat 
nealterate dogmele şi tradiţiile Bisericii celei 
Una şi a fost străină de orice fel de 
intervenţii umane egoiste. Şi celelalte biserici 
s-au îndepărtat, cu trecerea veacurilor, dar în 
acestea măcar nu există duhul satanic al 
inovației infailibilităţii conducătorilor lor! Şi 
nu vin în chip mândru şi viclean să 
ponegrească Biserica noastră şi să ne mai şi 
considere... eretici! 

Regretăm faptul că diavolul a reuşit să 
demoleze patriarhatul primat al Romei din 
harul şi misiunea lui apostolică. Răsturnarea 
valorilor, prin încredințarea conducerii 
bisericii unui om, a adus cu sine şi alte erori 
teologice, atât în domeniul învăţăturii de 
credință a Bisericii lui Hristos, cât şi în 
săvârşirea Sfintelor Taine. 

15. PRIMATUL PAPAL 


După terminarea perioadei persecuțiilor, 
s-au consolidat cele cinci patriarhii istorice 
primare  -— Roma, Constantinopolul, 
Alexandria, Antiohia şi Ierusalimul, iar 
Biserica lui Hristos şi-a desfăşurat slujirea şi 
misiunea ei în chipul cel mai democratic şi 
unitar cu putinţă. Conducătorii bisericeşti 
din acea perioadă se considerau între ei fraţi 
întru Hristos şi fiecare îşi păstorea regiunea 
încredinţată, cu autoritate deplină, în 
libertate, fideli Sfintei Scripturi şi 
îndrumărilor apostolice şi patristice de până 
atunci. 

Din raţiuni de cinstire uşor de înţeles, 
primul loc a fost ocupat de patriarhia Romei, 
dat fiind că Roma fusese capitala imperiului 
şi centrul tuturor autorităţilor oficiale. Astfel, 
a devenit obligatoriu ca sediul patriarhiei 
Romei să fie legat de oraşul-capitală. Aceasta 
nu însemna însă că patriarhul Romei avea 
vreun drept să se amestece în problemele 
celorlalte patriarhii, indiferent de natura lor. 
Fiecare patriarh avea dreptul exclusiv să 
rezolve chestiunile care ţineau de bisericile 
lor locale şi doar în cazul apariţiei unor 
abateri dogmatice majore, care năşteau 
controverse şi dispute, era dator ca, prin 
intermediul epistolelor, să înştiințeze şi 

celelalte patriarhii, pentru luarea măsurilor 
necesare. 

Însă, încă din primele secole creştine, s-a 
evidenţiat o sete pătimaşă de putere a 
papilor romani, cu tendinţe de dominare şi 
expansiune faţă de celelalte patriarhii 
răsăritene. Fiecare papă s-a considerat pe 
sine superior celorlalţi episcopi şi 
conducătorul tuturor. 

Această iubire de putere a papilor, care a 
fost cultivată aproape 1500 de ani, a explodat 
ca o bombă la Sinodul I Vatican din 1870. 
Atunci, în timpul papei Pius al IX-lea, a fost 
stabilită ca dogmă oficială a bisericii lor 
chestiunea primatului papal. Astăzi, toţi 
catolicii, indiferent de ţara în care trăiesc, 
sunt obligaţi nu doar să o accepte, ci s-o şi 
creadă ca pe un adevăr de bază al credinţei, 
fără de care nu există mântuire. Atât de mult 
a degenerat această problemă în biserica lor, 
încât nu doar laicii, ci şi clericii de orice rang, 
atunci când se prezintă în faţa papei, trebuie 
să îngenuncheze în faţa lui şi să-i sărute 
papucul! 

Această dogmă nu a fost hotărâtă atunci 
pentru ca pe parcursul timpului să-şi 
diminueze importanţa. Iată ce declara oficial 
fostul papă Ioan Paul al II-lea în 1988, în 
mesajul său cu ocazia zilei internaţionale a 
păcii: „Ca păstor al bisericii universale, nu 

mă voi ridica la înălţimea datoriei mele, dacă 
nu îmi voi face auzit glasul...” Aceasta 
înseamnă că el este unicul reprezentant al lui 
Hristos pe pământ şi capul văzut al Bisericii 
Sale. 

Teologii catolici, pentru a fi mai 
convingători în faţa creştinilor, au încercat să 
fundamenteze şi scripturistic „primatul” 
conducătorului lor. Şi spun că, în virtutea 
faptului că Petru a întemeiat biserica lor, 
succesorul acestuia a moştenit toate puterile 
lui. Dacă Petru a primit de la Hristos puterea 
să deschidă şi să închidă împărăţia cerurilor, 
aceeaşi harismă trebuie moştenită şi de 
urmaşul său! 

Dar cine ne asigură că Petru chiar a 
ajuns la Roma? Apostolul Pavel ne spune în 
Epistola către Romani (15, 20) următoarele: 
Râvwnind astfel să binevestesc acolo unde 
Hristos nu fusese numit, ca să nu zidesc pe 
temelie străină. Cu alte cuvinte, Pavel nu s-a 
dus să-L propovăduiască pe Hristos acolo 
unde mai înainte ar fi propovăduit un alt 
apostol. Când Pavel a ajuns la Roma, a găsit 
creştini, aşa cum aflăm din Faptele 
Apostolilor 11, 16. Aceştia însă erau negustori 
şi meşteşugari întorşi din Răsărit, unde se 
convertiseră, aducând cu ei preţiosul 
mărgăritar al credinţei creştine. Tradiţia ne 
spune doar că Petru a fost martirizat la 

Roma, aşa cum Domnul i-a prevestit după 
Înviere (loan 21, 18-19). 

Demnitatea de Apostol a fost unică şi 
excepţională în Biserica primară. Apostolii 
au fost învăţători universali şi păstori ai 
Bisericii, care nu aveau o jurisdicție precis 
stabilită sau definită de vreo regiune 
geografică anume, aşa cum au avut ulterior 
episcopii. Niciunul dintre episcopi nu a fost 
Apostol al lui Hristos şi niciun Apostol nu a 
fost episcop. Cum, aşadar, se consideră papa 
succesor al lui Petru, de vreme ce nu a avut 
vrednicia de Apostol, ci doar de episcop al 
unui oraş — Roma? Petru nu a fost niciodată 
episcopul Romei. De ce, deci, Roma îl 
consideră pe Petru ca fiind primul ei episcop, 
de vreme ce acesta, înainte de a ajunge la 
Roma, a propovăduit şi în alte părţi? La 
Ierusalim, în ziua pogorârii Sfântului Duh, a 
vorbit mulțimilor şi s-au convertit trei mii de 
oameni. De asemenea, Petru este considerat 
şi întemeietorul Bisericii din Antiohia. Ar fi 
putut şi acest oraş să revendice aceeaşi 
poziţie de primat pe care o doreşte Roma. De 
ce nu ridică astfel de pretenţii egoiste şi 
episcopii celorlalte patriarhii istorice? 

Papistaşii susţin că Petru era considerat 
primul dintre apostoli. Dar acest lucru nu a 
fost stabilit de Domnul. Petru a vorbit de 
multe ori în numele celorlalţi apostoli din 

simplul motiv că era mai în vârstă şi avea un 
caracter mai vulcanic. Domnul l-a numit în 
vreme de ispită satana (Matei 16, 21-23). Îşi 
însuşesc, oare, această admonestare şi papii, 
în calitatea lor de „succesori” ai lui Petru? De 
multe ori Domnul l-a luat cu sine pe Petru în 
situaţii excepţionale, cum ar fi la Schimbarea 
la Faţă pe muntele Taborului, la învierea 
fiicei lui Iair ş.a., dar niciodată nu l-a luat 
doar pe el. Ca un mare şi înţelept pedagog, 
Domnul nu a vrut să-i scandalizeze pe ceilalţi 
apostoli. De aceea a mai luat cu Sine şi pe 
alţii alături de Petru. 

O altă mare greşeală a teologilor 
papistaşi o constituie interpretarea 
versetului de la Matei 16, 18: Şi Eu îţi zic ție, 
că tu eşti Petru şi pe această piatră voi zidi 
Biserica Mea şi porțile iadului nu o vor 
birui. Ei susţin că Hristos Şi-a întemeiat 
Biserica Sa pe piatră, iar această piatră este 
Petru. Dar, vai, oare Hristos Şi-a întemeiat 
Biserica Sa bazându-Se pe un om, fie el un 
mare sfânt şi tămăduitor? Poate un simplu 
om să devină mântuitorul celorlalţi oameni? 
Iar pe el cine-l conduce spre mântuire? Sau 
el nu are nevoie de mântuirea sufletului? 

Când Hristos i-a întrebat pe ucenicii Săi: 
Cine spun oamenii că sunt Eu, Fiul Omului?, 
iar ei au dat diferite răspunsuri, Petru a zis: 
„Tu eşti Hristos, Fiul lui Dumnezeu celui 

Viu!” (Matei 16, 16). Atunci Hristos i-a 
răspuns: Fericit eşti tu, Simone, fiul lui Iona, 
că nu trup şi sânge ţi-au descoperit ţie 
aceasta, ci Tatăl Meu, Cel din ceruri (v.17). 
Aşadar, Hristos Şi-a întemeiat Biserica Sa nu 
pe un om, ci pe piatra mărturisirii lui Petru 
— adică pe lisus Hristos. Sfântul Apostol 
Pavel scrie foarte limpede în prima Epistolă 
către Corinteni 3, 11 că nimeni nu poate pune 
altă temelie, decât cea pusă, care este Iisus 
Hristos. Toţi Apostolii stau la temelia 
Bisericii, dar piatra cea din capul unghiului 
este Iisus Hristos (vezi şi Efeseni 2, 20). 
Papistaşii insistă şi spun că Hristos i-a 
promis că îi va da cheile Împărăției Cerurilor 
ca să lege şi să dezlege sufletele oamenilor, 
precum pe pământ aşa şi în cer (cf. Matei 16, 
19). Da, aşa cum am mai spus, i-a promis, 
dar a dăruit această harismă tuturor 
Apostolilor Săi, după Invierea Sa, atunci 
când le-a dăruit Sfânta Taină a Mărturisirii şi 
a Pocăinţei. De asemenea, cunoaştem din 
Scriptură (Marcu 14, 66-72) că Petru, din 
cauza slăbiciunii sale, s-a lepădat de 
Învățătorul său în cele mai dureroase clipe 
ale vieţii Sale pământeşti. Sigur, cu ajutorul 
lui Hristos, s-a pocăit şi a plâns cu amar 
pentru căderea sa. De ce însă acum papistaşii 
se luptă pentru primatul papal, de vreme ce 
aşa-zisul întemeietor al primatului a fost un 


235 


om păcătos şi a plâns pentru păcatele sale, 
cel puţin până la Cincizecime? 
___ Deoarece Hristos S-a arătat, după 
Învierea Sa, în special lui Petru, papistaşii 
susţin că l-a cinstit în chip deosebit faţă de 
ceilalţi şi i-a oferit întâietatea. Dar lucrurile 
nu stau chiar aşa. Ar trebui să pătrundă în 
psihologia lui Hristos, ca să înţeleagă corect 
faptele Sale. Domnul îl cunoştea pe Petru de 
trei ani (de fapt, din veşnicie). li cunoştea 
sentimentele şi caracterul spontan. Ştia că ar 
fi putut să cadă în deznădejde, din cauza 
căderii sale. De aceea, Hristos a venit în mod 
special mai aproape de el, ca să-l întărească 
sufleteşte, să-l ajute să treacă peste 
sentimentele de disperare şi nimicnicie pe 
care le simţea comparându-se cu ceilalţi 
apostoli. De aceea le-a spus femeilor 
mironosiţe să vestească apostolilor şi în 
special lui Petru despre Învierea Sa. Dar 
locul în care se evidenţiază cel mai bine harul 
pastoral desăvârşit al Domnului este acela în 
care L-a chemat pe Petru şi l-a întrebat de 
trei ori dacă Îl iubeşte. Şi, de vreme ce Petru 
a răspuns pozitiv, Hristos i-a redăruit 
demnitatea sa apostolică şi locul de cinste pe 
care îl avea între ceilalţi ucenici (cf. Ioan 21, 
15-17). 

La Roma, papa, din cauza primatului, 
este superior sinoadelor şi purtător al 

dreptului divin, astfel încât poate anula şi 
hotărârile sinodale. În Sinodul Apostolic de 
la Ierusalim, care a avut loc în jurul anului 
50 d.Hr., întâi-stătător nu a fost Petru, aşa 
cum s-ar fi aşteptat papistaşii, ci Iacov, ruda 
Domnului. Iar hotărârile care s-au luat nu au 
avut semnătura numai a conducătorului sau 
a unui singur apostol, ci au avut 
binecuvântarea Sfântului Duh şi acordul 
tuturor Apostolilor (vezi Fapte 15, 1-29). 

Când Apostolul Pavel s-a întors din 
călătoriile sale misionare la Ierusalim, s-a 
dus să vestească minunile Domnului în faţa 
celorlalţi apostoli. Iar atunci erau consideraţi 
stâlpi ai Bisericii lui Hristos, nu doar Petru, 
ci şi Iacob şi Ioan (vezi Galateni 2, 1-9). Şi 
cum vrea acum papa să conducă singur 
Biserica şi să accepte sau să refuze persoane 
şi lucruri? 

În Evanghelia de la Matei 19, 28, citim 
că, atunci când va sta Fiul Omului pe tronul 
slavei Sale, veţi sta şi voi pe douăsprezece 
tronuri, judecând cele douăsprezece seminții 
ale lui Israel. Aşadar, când Hristos va fi 
slăvit în ceruri, se vor pregăti şi cele 
douăsprezece tronuri ale apostolilor Săi. Nu 
ne spune Hristos aici dacă tronul lui Petru va 
fi mai presus sau mai impresionant decât 
celelalte, aşa cum este astăzi tronul 
succesorului Său, papa! 

Când doi dintre ucenicii Săi, motivaţi de 
mama lor, au cerut să stea de-a dreapta şi 
de-a stânga Sa, în slavă, neînţelegând 
cuvintele Lui, care vorbeau despre 
apropierea Patimilor, Hristos le-a spus: Nu 
tot aşa va fi între voi, ci care între voi va 
vrea să fie mare să fie slujitorul vostru şi 
care între voi va vrea să fie întâiul să vă fie 
vouă slugă (Matei 20, 26-27). Le-a spus că 
nu trebuie să ceară cinstiri lumeşti, distincţii 
şi catedre înalte. Sigur, papa se 
autointitulează robul robilor lui Dumnezeu 
(servus servorum Dei), dar, în realitate, 
urmăreşte să fie împăratul împăraţilor şi să 
fie adorat ca un al doilea dumnezeu pe 
pământ! 

Biserica Ortodoxă nu refuză să-i acorde 
papei, ca patriarh al Romei, primatul de 
cinstire pe care l-a avut timp de zece secole, 
înainte de căderea din unitatea cu Biserica 
cea Una şi Sfântă a lui Hristos. Dar primatul 
de putere, pe care-l revendică papa, mai 
presus de orice jertfă, este antievanghelic, 
luciferic şi potrivnic duhului, învăţăturii şi 
vieţii exemplare a Întemeietorului Bisericii 
noastre, lisus Hristos. 

16. COMERCIALIZAREA VIRTUŢILOR 


Fiecare faptă a omului, bună sau rea, 
este rodul libertăţii sale şi el este singurul 
responsabil pentru viaţa sa. Pentru a săvârşi 
binele şi, în special, binele duhovnicesc, care 
are legătură cu dobândirea virtuţilor lui 
Hristos şi cu mântuirea sufletului, omul va 
trebui să creadă în Mântuitorul şi să urmeze 
Bisericii Sale celei adevărate, care astăzi nu 
este alta decât cea ortodoxă. 

Desigur, în Biserica noastră Ortodoxă nu 
se  mântuieşte nimeni numai datorită 
faptelor sale sau virtuţilor pe care le 
dobândeşte, ci doar în conlucrare cu Harul 
lui Hristos. Iată ce ne spune Apostolul Pavel: 
Ce ai, pe care să nu-l fi primit? (| Corinteni 
4, 7). Ne întreabă, aşadar, ce avem, pe care să 
nu-l fi primit de la Hristos? Oricâte fapte am 
săvârşi, oricâte virtuţi am dobândi, în 
realitate toate sunt daruri ale Domnului, 
pentru că — aşa cum ne spune acelaşi Apostol 
— mântuirea o vom primi în dar. 

Mântuitorul ne arată că şi atunci când 
am împlinit toate virtuțile, pe care EI însuşi 
ni le-a predanisit, să ne considerăm robi 
nevrednici, pentru că nu am făcut decât ceea 
ce eram datori să facem. Iată ce spune exact: 
Aşa şi voi, când veţi face toate cele poruncite 
vouă, să ziceţi: Suntem slugi nevrednice, 

pentru că am făcut ceea ce eram datori să 
facem (Luca 17, 10). Sigur că nimeni nu se 
poate lăuda că a împlinit în chip desăvârşit 
virtuțile evanghelice. Şi, deci, nu poate 
revendica o răsplată de la Hristos, în virtutea 
faptului că s-a străduit să urmeze poruncilor 
Evangheliei Sale. 

Cu de la sine putere, omul nu poate să 
facă niciun pas pe drumul virtuţii şi al 
sfinţeniei, deoarece Hristos ne spune: Fără 
Mine, nu puteţi să faceţi nimic (loan 15, 5). 
Accentuează aici că, fără harul şi puterea Sa 
dumnezeiască, dătătoare de viaţă, nu reuşim 
nici să ne pocăim cum trebuie, nici să ne 
mântuim. Aşadar, mântuirea este darul lui 
Dumnezeu şi nu depinde exclusiv doar de 
faptele noastre, ci şi de mila şi iubirea lui 
Hristos. De asemenea, nu este necesar ca 
creştinul să împlinească un anumit număr de 
fapte bune şi mai apoi să pretindă ostentativ 
de la Hristos dobândirea mântuirii. Şi, iarăşi, 
nu poate să creadă că a făcut chiar mai multe 
fapte bune decât era necesar pentru 
mântuirea sa şi că cele prisositoare le poate 
împărţi cuiva, pentru a se mântui, deoarece 
El va răsplăti fiecăruia după faptele sale 
(Matei 16, 27). 

În timp ce în Biserica Ortodoxă 
învăţătura despre mântuirea omului este atât 
de clară şi transparentă, la papistaşi, după 

schismă, au intervenit denaturări majore. Ce 
cred, aşadar, catolicii în biserica lor? 

Ei au inventat acea învăţătură 
paradoxală potrivit căreia faptele sfinţilor şi 
ale Maicii Domnului au fost suprasuficiente 
pentru mântuirea lor. Cele prisositoare au 
fost preluate de papă şi acesta le poate folosi 
după cum doreşte. Spre exemplu, dacă vreun 
creştin nu a apucat să ducă la bun sfârşit 
canonul de pocăință care i s-a dat în urma 
mărturisirii păcatelor şi a murit, există, 
potrivit acestei învățături papistaşe 
materialiste, speranţa de a se mântui. Vor 
cumpăra rudele sale de la papa faptele şi 
virtuțile pe care acela nu a apucat să le facă 
în viaţa sa şi, astfel, va merge şi el în paradis. 

Mântuirea, conform bisericii papale, este 
suma faptelor bune. Dacă, spre exemplu, 
sunt necesare 100 de fapte şi cineva a făcut 
doar 80, nu se poate mântui. Dacă un altul a 
săvârşit 130 de fapte, va păstra cele 100 care 
îi sunt necesare pentru mântuirea personală, 
iar restul de treizeci vor fi preluate de papă, 
pentru a fi vândute rudelor altor adormiţi. 
Papii au proclamat că faptele prisositoare ale 
sfinţilor lor sunt infinite şi, de aceea, au 
acces la ele toţi oamenii care au plecat 
nepregătiţi din această lume, pentru a se 
mântui prin ele! Ele sunt strânse la banca 
Vaticanului şi nu pot fi accesate decât prin 

intermediul papei, în funcţie de interesul 
acestuia. 

Această învăţătură reprezintă o invenţie 
satanică, prin care se batjocoreşte sensul şi 
scopul Bisericii lui Hristos. Oamenii 
încetează efectiv să se mai lupte pentru 
mântuirea lor. Nu se mai îngrijorează pentru 
judecata viitoare, deoarece, după moarte, 
rudele lor vor merge la papă şi vor cumpăra 
faptele care le lipsesc, pentru a intra în 
paradis. Dogma aceasta nu are niciun fel de 
suport scripturistic. Minimalizează Jertfa 
izbăvitoare de pe Cruce a lui Hristos şi-l 
transformă pe papă într-un fel de bancher, 
care comercializează mântuirea omului, prin 
vinderea către cei interesaţi a unor 
mincinoase şi inexistente fapte bune. 

Această metodă de mântuire îi 
deserveşte doar pe cei adormiţi, care nu au 
reuşit să adune numărul necesar de fapte 
bune pentru mântuirea lor. Pentru cei vii, 
din Evul Mediu, au început să se tipărească 
indulgenţele, sau iertările, despre care vom 
vorbi mai pe larg în capitolul referitor la 
Taina Mărturisiri. 

17. PURGATORIUL 


Sufletele care au plecat nepregătite către 
viaţa de dincolo, după cum ne arată 
concepţia legalistă a papismului, 
nemaiîntâlnită în altă parte, nu merg nici în 
paradis, nici în iad. Ajung în focul 
purgatoriului. După învăţătura papistaşă, 
purgatoriul este un fel de iad. Pedepsele sunt 
două: lipsa prezenţei lui Dumnezeu şi 
pedeapsa simţurilor prin foc, cu singura 
diferenţă că acest foc are un sfârşit, în vreme 
ce iadul rămâne veşnic. 

Ei afirmă următoarele: atunci când un 
creştin se mărturiseşte, este absolvit de 
pedeapsa chinurilor iadului şi de vinovăția 
păcatului, dar nu şi de pedepsele temporare. 
Ce sunt pedepsele temporare? Ei cred că, din 
cauza păcatelor creştinilor, Dumnezeu este 
supărat şi, de aceea, omul trebuie să 
împlinească o serie de canoane, pe care le 
primeşte de la duhovnicul său, astfel încât să 
îmblânzească mânia lui Dumnezeu. Ei nu 
cred că Jertfa lui Hristos pe Golgota este 
suficientă pentru ispăşirea omului. Prin 
împlinirea canoanelor, cred că dau satisfacţie 
sfintei dreptăţi a lui Dumnezeu. Dacă cineva 
moare fără să împlinească acele canoane, 
merge în purgatoriu. Acesta este un iad 
provizoriu, unde sufletul se curăţă din ce în 

ce mai mult şi se purifică. Iar acest lucru se 
întâmplă înainte de Judecata de Apoi. Astfel, 
potrivit acestei învățături ridicole, niciunul 
dintre catolici nu va mai ajunge în iad, 
deoarece toţi, mai înainte de a Doua Venire a 
lui Hristos, vor sări în chip magic, prin 
intermediul papei, în rai. 

Chestiunea devine şi mai interesantă! 
Potrivit învăţăturii papale, biserica lor poate 
grăbi ieşirea unui suflet din purgatoriu şi să-l 
absolve de pedepsele atribuite. Cum se 
întâmplă aceasta? Învățătura lor spune: 
Jertfa lui Hristos pe Cruce L-a satisfăcut cu 
mult mai mult decât era nevoie pe 
Dumnezeu Tatăl, astfel încât există un tezaur 
uriaş de har izbăvitor. Papa are acces la acest 
tezaur şi poate oferi oricărui suflet cât are 
nevoie, cu condiţia ca rudele acestora să 
plătească la banca Vaticanului suma 
stabilită!!! Papa le oferă celor care-au plătit 
certificate de iertare, aşa-numitele 
indulgenţe, prin intermediul cărora sufletele 
celor adormiţi ies din purgatoriu şi intră în 
paradis. 

Teologii  papali au încercat să 
fundamenteze şi scripturistic această ciudată 
învăţătură şi au interpretat tendenţios 
versetul de la Matei 12, 32: Celui care va zice 
cuvânt împotriva Fiului Omului, i se va 
ierta lui; dar celui care va zice împotriva 

Duhului Sfânt, nu i se va ierta lui, nici în 
veacul acesta, nici în cel ce va să fie. Ei 
susţin că, potrivit acestui verset, este posibil 
ca şi în veacul viitor să fie iertate păcatele. 
Dar interpretarea nu este aceasta. Spunând 
aceste cuvinte, Mântuitorul a vrut să 
accentueze că niciodată nu va fi iertată 
blasfemia împotriva Duhului Sfânt, ci va fi 
pedepsită şi în viaţa aceasta şi în cea de apoi. 

De asemenea, teologii catolici invocă şi 
următorul verset: Dacă lucrul cuiva se va 
arde, el va fi păgubit; el însă se va mântui, 
dar aşa ca prin foc (I Corinteni 3, 15). Focul 
despre care vorbeşte aici Sfântul Apostol 
Pavel nu este un foc ce acţionează în timpul 
staţionării sufletelor în starea de mijloc, cum 
mai este denumit intervalul temporar dintre 
moartea omului şi a Doua Venire. Prin acest 
foc vor fi încercate faptele tuturor 
oamenilor, fără excepţie, în ziua cea din 
urmă a Judecăţii (OHE 8, 1017-1018). Este 
ceva cu totul diferit faţă de învăţătura 
eronată a papismului, care, în esenţa «ei, 
jisneşte şi subestimează Jertfa mântuitoare a 
Domnului. E ca şi cum nu ar fi fost de ajuns 
Jertfa Sa, răscumpărarea Sa pentru 
mântuirea noastră, şi de aceea mai trebuie să 
plătim şi noi! (O amenințare pentru 
Ortodoxia noastră, G. Psaltaki, Editura 
Sotir, 2007, p. 173.) 

Atâta vreme cât papa trâmbiţează şi 
spune că este bun şi iubitor de oameni, de ce 
nu iartă dintr-o dată toate păcatele celor 
adormiţi, ca să se izbăvească şi ei definitiv de 
chinurile purgatoriului? De ce îi scoate 
numai pe aceia pentru care rudele plătesc 
taxe substanţiale şi îi lasă pe cei săraci să 
ardă în flăcările iadului provizoriu? Este 
aceasta o dovadă de iubire din partea sa? 

18. IMACULATA CONCEPȚIE 
A NĂSCĂTOAREI DE DUMNEZEU 


Născătoarea de Dumnezeu a fost 
învrednicită de Dumnezeu, Cel Ilubitor de 
oameni, să devină Vasul celui Neîncăput şi 
podul care a unit cele pământeşti cu cele 
cereşti, prin Întruparea în pântecele său a 
Fiului şi Cuvântului lui Dumnezeu, a lui Iisus 
Hristos. Aşadar, cinstea pe care i-o acordă 
creştinii, în afară de protestanți, este foarte 
mare şi justificată. Însă trebuie să ştim şi să 
credem neclintit că Născătoarea de 
Dumnezeu Maria a fost o fecioară obişnuită, 
asemenea tuturor femeilor lumii, deoarece 
s-a născut şi ea din părinţi trupeşti, din 
Ioachim şi Ana. I s-a transmis şi ei păcatul 
strămoşesc al protopărinţilor, de care a fost 
izbăvită în ziua  Buneivestiri. Atunci, 
Arhanghelul Gavriil i-a adus vestea naşterii 
Fiului lui Dumnezeu şi Mântuitorului lumii. 
Maica Domnului nu a primit botezul, pentru 
a fi izbăvită de acest păcat, dar, prin vestirea 
Arhanghelului şi prin acceptul ei de a deveni 
Maica lui Dumnezeu, îndată s-a umplut de 
harul Sfântului Duh. 

Cinstirea catolicilor pentru Maica 
Domnului a întrecut anumite limite şi a 
ajuns la anumite erori criticabile. Astfel, 
papa Pius al IX-lea (acelaşi care a impus şi 

celelalte două dogme - a primatului şi a 
infailibilităţii), la 8 decembrie 1854 a 
dogmatizat cu privire la imaculata concepţie 
a Fecioarei. Iată hotărârea, aşa cum este 
scrisă în cartea dogmatistului  Hristou 
Androutsos, Simbolica (pp. 201-202): „Harul 
Atotputernicului Dumnezeu, din perspectiva 
actelor izbăvitoare ale Mântuitorului, a 
păstrat-o pe Născătoarea de Dumnezeu 
curată de orice întinare a păcatului 
strămoşesc, iar această învăţătură ne-a fost 
descoperită de Dumnezeu. În ea sunt datori 
să creadă statornic şi neclintit toţi creştinii”. 
Au existat, desigur, numeroase contestări la 
adresa acestei noi dogme. 

Aici papistaşii ne spun că această dogmă 
a fost descoperită de Dumnezeu, dar nu ne 
oferă nici măcar un verset sau temei 
patristic. Însă, în Sfânta Scriptură, găsim 
multe referiri la faptul că toţi oamenii care 
s-au născut din Adam şi Eva sunt muritori, 
iar moartea este rodul căderii 
protopărinţilor. Astfel, toţi urmaşii lui Adam 
sunt păcătoşi şi toţi au păcătuit. Îndreptarea 
neamului omenesc a venit prin Iisus Hristos, 
care nu a provenit din neamul lui Adam, de 
vreme ce S-a născut de la Duhul Sfânt din 
Fecioara Maria. lată un verset important: De 
aceea, precum printr-un om a intrat păcatul 
în lume şi prin păcat moartea, aşa şi 

moartea a trecut la toți oamenii, pentru că 
toți au păcătuit întru el (Romani 5, 12). 

De vreme ce Maica Domnului a avut 
părinţi care proveneau din arborele 
genealogic al lui Adam şi al Evei, cum au 
dogmatizat papistaşii despre imaculata ei 
concepţie? Încă şi Maica Domnului avea 
conştiinţa originii sale, iar în celebra Odă a 
9-a se referă la faptul că ea Îl mărturiseşte pe 
Hristos ca fiind Mesia şi Mântuitorul ei: 
Măreşte, suflete al meu, pe Domnul, că s-a 
bucurat duhul meu de Dumnezeu, 
Mântuitorul meu! (Luca 1, 46-47). 

Şi noi, ortodocşii, o invocăm pe Maica 
Domnului cu cuvintele imaculată, neîntinată, 
preacurată, pură, nepătată etc., dar aceste 
caracterizări nu se referă la păcatul 
strămoşesc, ci la lipsa păcatelor ei personale, 
mai ales după pogorârea Duhului Sfânt. Mai 
precis, după Bunavestire, Maica Domnului 
nu a mai săvârşit niciun păcat şi de aceea 
mai este şi numită Preasfântă. Sfântul Duh a 
sfinţit-o şi i-a dăruit puterea de trăi fără să 
mai păcătuiască. 

Papa Pius al XII-lea, la 1 noiembrie 
1950, a dogmatizat în chip paradoxal faptul 
că Născătoarea de Dumnezeu este 
co-răscumpărătoare a neamului omenesc. În 
vreme ce, aşa cum am arătat şi mai sus, ea 
însăşi Îl mărturiseşte pe Fiul ca fiind 

Mântuitorul ei. În acelaşi timp, a introdus şi 
o altă învăţătură nouă, despre Inălţarea 
Maicii Domnului la ceruri. Noi, ortodocşii, 
ne mirăm cum se hotărăsc, fără niciun fel de 
susținere  scripturistică, astfel de noi 
învățături în biserica papistaşă. Până la 
urmă, ce este biserica lor? Un teren de fotbal, 
unde poate să jongleze mingea învăţăturii 
orice jucător, fără niciun fel de context 
istoric? Nu ştiu  papistaşii că există 
mormântul Maicii Domnului în Grădina 
Ghetsimani în Ierusalim, lucru care 
înseamnă că Maica Domnului a adormit şi 
nu s-a înălţat, aşa cum a făcut-o Domnul? 

Acelaşi papă, Pius al XII-lea, într-o 
enciclică din acelaşi an, a numit-o pe Maica 
Domnului respectată însoțitoare a 
Mântuitorului, expresie  neîntâlnită în 
tradiţia Bisericii noastre, şi care ne 
nedumereşte în privinţa sensului ei. 

Pe de altă parte, papa Ioan Paul al II-lea 
vorbea într-o enciclică despre îndumnezeirea 
Maicii Domnului, în sensul că i s-ar cuveni 
aceeaşi cinstire care I se cuvine lui 
Dumnezeu. Aceste exagerări, promovate în 
timp de mai mulţi papi, au avut ca scop 
principal impresionarea credincioşilor lor. 
Rodul acestora este şi domeniul teologic care 
tratează exclusiv despre Maica Domnului, 
numit Mariologie. 

În Biserica noastră Ortodoxă, orice 
exagerare este considerată ca venind de la 
diavol. Potrivit Sfintei Tradiţii, trupul 
preacurat al Maicii Domnului nu a putrezit 
după  îngropare. La câteva zile după 
îngropare, trupul ei s-a mutat la ceruri în 
chip minunat. Însă această mutare nu este 
similară cu slava Înălţării Domnului la 
ceruri. Această mutare nu a fost proclamată 
ca dogmă la vreun sinod ecumenic, ci 
constituie un mister revelat al vieţii 
Născătoarei de Dumnezeu, pe care Biserica îl 
acceptă. 

Fecioara Maria a dus o viaţă împodobită 
cu cea mai adâncă smerenie, dar şi plină de 
încercări. Creştinii ortodocşi o cinstesc ca pe 
cea mai cinstită decât heruvimii şi mai 
mărită fără de asemănare decât serafimii, 
fără să o îndumnezeiască, aşa cum fac 
catolicii. Adorarea I se cuvine doar lui 
Dumnezeu, Care este Creatorul şi 
Mântuitorul lumii. Maica Domnului se 
bucură atunci când Îi acordăm Fiului ei 
cuvenita închinare şi adorare, iar ei cinstirea 
de care a fost învrednicită. 

EPILOG 


Au trecut aproape o mie de ani de când 
prima dintre patriarhiile istorice, a Romei, 
s-a îndepărtat de Biserica cea Una şi a 
schimbat aproape toate tradiţiile proprii 
creştinismului autentic. De atunci şi până în 
zilele noastre, reprezentanţii papalității caută 
să refacă unirea cu Biserica Răsăriteană. Din 
păcate, dorinţa lor nu se bazează pe o 
întoarcere sinceră către Biserica Mamă, pe 
care în chip viclean au condamnat-o şi au 
anatematizat-o, în 1054, fără ca aceasta să fi 
greşit cu ceva. Mai mult, papii denumesc 
Biserica noastră  „schismatică” şi pe 
ortodocşi, „fraţi rătăciţi”, şi ne aşteaptă să ne 
întoarcem în  îmbrăţişarea lor!  Evită 
sistematic să discute cu comisiile de dialog 
ale Bisericilor Ortodoxe asupra principiilor 
teologice pe care s-a sprijinit Biserica cea 
Una a lui Hristos în primele zece secole 
creştine. Fără găsirea şi recunoaşterea unor 
dogme şi învățături comune, proprii Bisericii 
celei Una a lui Hristos de până la 1054, 
credem cu fermitate că reprezentanţii celor 
două părţi nu vor reuşi să colaboreze şi să 

apropie cele două Biserici (cea falsă de cea 
adevărată — n.n.). 

O altă armă puternică, care ar putea 
ajuta acestei încercări comune, ar fi trăirea 
pocăinţei. Din păcate, nu poate exista 
pocăință întru Hristos, acolo unde nu mai 
există Duhul Sfânt. Adevărata pocăință, cum 
se ştie, presupune smerenie, mărturisirea 
greşelilor şi a păcatelor înaintea lui 
Dumnezeu, cu zdrobire de inimă şi căutare a 
milei dumnezeieşti. Cum pot să se pocăiască, 
ceea ce înseamnă să se lepede de patimile şi 
păcatele lor, de egoism, oamenii care nu mai 
au în credinţa lor prezenţa Duhului Sfânt? 
Iar dacă cred că totuşi se mai împărtăşesc de 
această prezenţă, de ce nu pot să se lepede de 
patimile lor? Nu judecăm, desigur, pe 
nimeni, dar ne întrebăm de ce nu scot şi ei 
din morminte moaşte nestricăcioase şi 
izvorâtoare de mir, aşa cum scoate Biserica 
Ortodoxă? 

Reprezentanţii care participă la aceste 
dialoguri, nu doar cei ortodocşi şi catolici, ci 
şi din partea celorlalte culte protestante şi 
neoprotestante, se plâng de faptul că 
lucrurile nu avansează aproape deloc şi că 
după mai bine de 40 de ani nu se constată 
niciun progres real. Poate că a existat totuşi 
un „progres” din partea catolicilor, care au 
reuşit să înmoaie vigilenţa şi statornicia în 

dreapta credinţă a unor reprezentanţi 
ortodocşi. Acest lucru se poate constata din 
documentul comun redactat la întâlnirea de 
la Balamand din Liban, în iunie 1993, unde 
au fost admise lucruri inacceptabile. Dacă 
până atunci uniaţia era condamnată oficial şi 
unanim de ortodocşi, ca fiind un obstacol 
major în calea dialogului, în textul de la 
Balamand este prezentată ca o „punte” care 
ar putea contribui la unire. Mai mult, s-a dat 
dreptul uniaţilor să participe la întâlniri, cu 
pretenţia ca părerile lor să fie luate în 
consideraţie. 

Tristeţea şi dezamăgirea noastră faţă de 
aceste lucruri a fost confirmată de reacţia 
imediată a Patriarhului Ecumenic 
Bartolomeu şi a Patriarhului rus Alexei, care 
au condamnat existenţa Uniaţiei şi au 
considerat-o ca pe un obstacol decisiv în 
calea dialogului. Din păcate, strategia 
bisericii Romei nu s-a schimbat nicio 
secundă. Continuă să organizeze misiuni, să 
trimită episcopi, clerici şi monahi în regiuni 
unde nu există deloc credincioşi catolici. 

Spre exemplu, după căderea 
comunismului, au trimis 2500 de misionari 
în Albania. În vreme ce din Grecia au fost 
trimise în sprijinul Arhiepiscopului Anas- 
tasie doar 15 persoane. În oraşul Koriţa, 
unde nu exista niciun catolic, papa a instalat 

un episcop, cu tot personalul aferent. Au 
construit şi o biserică şi au început un 
prozelitism agresiv faţă de ortodocşii 
albanezi. La fel au procedat şi în 
Arghirocastro şi în toată ţara. Simţim o 
adâncă tristeţe când vedem oameni care s-au 
născut ortodocşi şi care au fost momiţi cu 
diferite avantaje materiale şi promisiuni de 
mărire să-şi abandoneze credinţa. Au devenit 
un fel de noi ieniceri, care au ridicat armele 
nerecunoştinţei şi ale trădării şi au lovit în 
Trupul Bisericii lui Hristos, pe care au 
negat-o, pierzându-şi astfel sufletele pentru 
vecie. Se bazează pe banii pe care i-au primit, 
pe măririle lumeşti care le-au fost promise şi 
trăiesc în confuzie, voind să fie învățători ai 
legii, dar neînţelegând nici cele ce spun, nici 
cele pentru care dau adeverire (1 Timotei 1, 
7). Ne spun Sfinţii Părinţi că este mai bine 
dacă ar trăi cineva, chiar cu păcatele lui de zi 
cu zi, în ortodoxie, decât să trăiască o viaţă 
aşa-zis sfântă şi să renege Biserica Ortodoxă. 
Ortodoxul, chiar dacă are păcate, prin 
pocăință se va mântui, în vreme ce ereticul, 
chiar dacă doreşte, nu se poate pocăi şi deci 
nici mântui, deoarece îi lipseşte 
dumnezeiescul har. Erezia este o rătăcire 
diavolească şi, de aceea, cât trăieşte în erezie, 
omul nu se poate mântui. Diavolul răstoarnă 
valorile, îi prezintă victimei sale lumina 

evangheliei ca fiind întuneric, iar întunericul 
păcatului şi al ereziei ca fiind lumină. Mintea 
ereticului este inundată de mândrie 
luciferică. Se pierde smerenia, cea care îi 
oferă omului dumnezeiasca lumină şi harul 
lui Dumnezeu. 

Adresăm, aşadar, o rugăminte fierbinte 
către toţi creştinii ortodocşi de pretutindeni, 
să păstrăm împreună steagul sfânt al 
Ortodoxiei în inima şi în viaţa noastră. 
Numai aşa putem să fim protejaţi 
duhovniceşte de orice rană sufletească. Fără 
Ortodoxie, închidem porţile mântuirii nu 
doar pentru noi, ci şi pentru atâtea milioane 
de oameni care-şi doresc unirea cu Hristos şi 
pentru care suntem responsabili în faţa lui 
Dumnezeu. Sufletul lor este avid de libertate, 
de pace, de bucurie în inimă, de toate aceste 
daruri ale Duhului Sfânt, care nu se pot 
obţine în afara credinţei autentice şi a luptei 
duhovniceşti împotriva patimilor. 
Indepărtarea de sfânta noastră credinţă este, 
în acelaşi timp, îndepărtare de Biserică şi de 
Dumnezeu. Aceasta înseamnă, într-un 
cuvânt, moartea sufletului! Fie ca Bunul 
Dumnezeu să ne păzească de asemenea 
rătăciri! 

Rugăciunea tuturor  ortodocşilor ar 
trebui să fie fierbinte şi neîncetată către 
Bunul Dumnezeu, Care-Şi iubeşte făpturile 

Sale, să-i întoarcă pe toţi cei rătăciţi în 
staulul Sfintei Sale Biserici, unde vor străluci 
toţi cei nou luminaţi, „străini de orice 
întinare a celor cuviincioase”, cum spune un 
imn al Bisericii noastre. Amin. 

CUPRINS 


INTRODUCERE, ---snc iceia cette căt einaie t 
ERORILE PAPISMULUI .....ccce e eceeeeeeeeeee 


1. TAINA SFÂNTULUI BOTEZ .......ecoeee 
Mărturii despre Sfântul Botez ............... 
a) Am văzut cu ochii mei un porumbel . 
b) Un mic înger? ......cooe eo ceeeeoeeaeeeeeaeoeeaese 
c) Mărturii ale celor botezați ................. 
d) Experienţe ale soţilor Atanasie şi 
Maria „ss sea ie ina coapsa taia aaa ds tags undei 
e) Cum a devenit Filip creştin ortodox . 


2. TAINA MĂRTURISIRII ......eeeeeenaeeeee 
Mărturii despre Taina Mărturisirii ........ 
a) Hristos nu acceptă jertfa săvârşită de 
clericii nespovediţi .............n ceea ceoecoseeeeeee 
b) „Tu, însă, pocăieşte-te...!”.....ucee nea 
c) Cel care nu s-a spovedit niciodată 

în viaţă va fi condus de demoni în iad! .. 
d) Un mort a înviat în laboratorul 

de anatomie al Facultăţii de Medicină .. 
e) Mărturisirea tuturor păcatelor aduce 
iertarea deplină a celui spovedit............. 

3. TAINA SFINTEI ÎMPĂRTĂŞANII .... 
Mărturii despre Sfânta Împărtăşanie .... 
a) Îngerii se închină la Sfântul Potir..... 
b) Amintiri din viaţa părintelui Cleopa, 
de pe vremea când era frate 

(E: MăNASITE inspre aaa a ca că ae 
€) În Sfântul Potir străluceau raze 

ÎN IPIMOASE sea oa aaa Baa aa 
d) Trupul şi Sângele Domnului s-au 
transformat în carne ...... nn eee eee 
e) Monahul neîncrezător.......ceeeeee eee 
f) Marea Taină a Liturghiei Ortodoxe... 


4. PREOŢIA LUI HRISTOS .........ccooooooeee 
Mărturii despre preoţie .........mmce e nnneeeneeee 
a) În sufletul meu s-a aprins o flacără... 
b) Faţa Sfântului Arsenie Capadocianul 
a strălucit ca soarele ..........mcceneee none 
c) Ieromonahul român, înconjurat de 
SACRE ai ta ca dati adi aci ada De aia Se 
d) Nu binecuvântezi tu... Eu 
binecuvântez! 


5. TAINA SFÂNTULUI MASLU ............ 
Mărturii despre Sfântul Maslu .............. 
a) Vino să vezi minunile lui Dumnezeu 
b) Constantina a plecat în rai ..........eeee.. 
c) Vasilica Malliarou a văzut după 
sfântul Maslu cerurile deschise 

d) Maica Domnului vindecă un copil 
demonizat al unei femei musulmane .... 


6. TAINA CUNUNIEI ....cccee eee 
Mărturii despre Taina Cununiei ............ 
a) Zece ani de convieţuire fără harul lui 
FL TISLOS 7 gonna a aaa ouă ED aa iata 
b) Atunci când părinţii sunt sfinţi ......... 
c) Cizmarul din Alexandria ...........ccooeeee 
d) Soții care şi-au păstrat fecioria, fiind 
CASALOTIȚI noa ceiaadoa00ă a9ăta aa 
e) O femeie a zis că îşi va da propriul 

COpil diavolului sense moe toane aan 


7. CINSTITA CRUCE ......cceeeeee eee 
Mărturii despre Sfânta Cruce ................ 
a) Pedepsirea hoţilor Sfintei cruci de la 
Mănăstirea Xiropotamu ...... mm nneeeeeeee 
b) Cele trei lumânări s-au aprins 
singure! 

c) Cei doi şerpi boa ..........nnno cea eo ceeace eeaeeeee 
d) Crucea lui Hristos străluceşte ........... 
e) Pocăinţa fostului mag .........ccenneeeaneee 


8. Moaştele sfinţilor noştri .......... ceace 
Moaştele întregi ale sfinţilor noştri ....... 


9. Metoda perfidă a „uniaţiei” ca mijloc 
de prozelitism în rândul ortodocşilor .... 


261 


10. STRĂDUINŢE ÎN VEDEREA 
UNIRII BISERICII ROMEI CU 
BISERICA LUI HRISTOS 

a) Evenimentele de la Sinodul de la 
Ferrara-Florenţa ..........n.ooeeeeooeeeeeeeeaeoeeee 
Un mare seism înaintea plecării 
delegaţiei răsăritene către sinodul de la 
Ferrara — Italia 

Pretenţiile de mărire ale papei .............. 
Câinele împăratului urlă ......ccce nene eeeeeee 
b) O delegaţie compusă din latini şi 
greci filocatolici, la Sfântul Munte, în 
secolul al XIII-lea ...........ccee ceeace eee 
Mergi repede la mănăstire şi anunţă-i 
pe fraţi şi pe stareţ că sosesc duşmanii 

| E E tă o N PRINDE RER RR NEI ul DPI 
Coslujitorul de la Sfânta Mănăstire 
Marea Lavră 


11. DIFERITE ALTE ÎNTÂMPLĂRI 
MINUNATE CE DEMONSTREAZĂ 
ADEVĂRUL CREDINȚEI ORTODOXE. 
a) Mucenicia celor treisprezece cuvioşi 
de la Mănăstirea Kantaras — Cipru........ 
b) Minunea Sfintei Lumini de la 

130 


130 


130 


132 


133 


143 


143 


147 


151 


151 


Ierusalim o primeşte doar Patriarhul 


c) O catolică se botează în credinţa 
ortodoxă 


d) În Biserica Ortodoxă, aghiasma 
rămâne nestricată 

e) Ouăle de Paşti ............meee. i aaa 
f) Creşterea aluatului în ziua Înălţării 
Sfinței CTIIOI ea caiet aaa can 
g) Minunea Sfântului Serafim 
Domvoitul din Voiotia ......ce eee nene eeee 
h) Trunchiul pinului din satul Profetul 
Ilie, Patra, are în interiorul lui semnul 
sfintei CEUCI sania taca lea aa oare cad 
i) Rugul aprins de pe muntele Sinai se 
găseşte întipărit pe toate pietrele de 
ACOLO scite dl e cana da aia 


m) Idolul magic s-a lipit de mâna lui .... 
n) Tu... să mă alungi de aici... măi, 

(CA ICI Le. zoso Dada det  ti 
0) Alungaţi-l pe capucin. De ce l-aţi mai 
adus 4161. iseeaca ocean ala mi e tă 
p) Astăzi, la Sfântul Gherasim, a fost şi 


263 


170 


prietenul meu, italianul ..........mmce noa eeeee 
q) Monabhii ortodocşi văd în timpul ru- 
găciunii lumina necreată ........mmee eee 
r) Sfântul Spiridon a respins construi- 
rea unui altar catolic în biserica sa din 
ifistila ROTI sina adie aaa dacie 

s) Anafura din Biserica Ortodoxă de- 
vine frumos mirositoare — Sfântul 
mucenic Ahmed 

t) Anafura şi aghiasma vindecă ............. 
u) Uleiul din candelă şi aghiasma 
vindecă 

v) Icoana Maicii Domnului îl sfătuieşte 
pe creştinul Dimitrie, fost musulman ... 
w) Până şi unii musulmani recunosc 
harul preoţiei clerului ortodox .............. 


19. STATUL VATICAN pice ni ec eeieama aaaa 
13. PURCEDEREA SFÂNTULUI DUH 


„ŞI DE LA FIUL” — „FILIOQUE” ........... 


14. INFAILIBILITATEA PAPALĂ ......... 
15. PRIMATUL PAPAL cica deea 


16. COMERCIALIZAREA 
VIRTUŢILOR 


17: PURGATORIUL șocat ceace cante iad 


18. IMACULATA CONCEPȚIE A 
NĂSCĂTOAREI DE 
DUMNEZEU... 


EPIC: 20 al aaa 5700 beer 

